13.12.2011 B7-0726/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Európskej únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Sýrii ( 2011/2880(RSP) )
Willy Meyer
,
Sabine Lösing
,
Jiří Maštálka
v mene skupiny GUE/NGL
PE479.425v01-00 B7‑0726/2011 Uznesenie Európskeho parlamentu o situácii v Sýrii ( 2011/2880(RSP) )
Európsky parlament,
– so zreteľom na článok 110 ods. 2 rokovacieho poriadku,
A. keďže situácia v Sýrii sa v posledných mesiacoch, odkedy dochádza k násilnému potláčaniu demonštrácií, ktoré sa začali v marci 2011, zhoršuje; keďže podľa odhadov OSN prišlo o život vyše 4 000 ľudí, mnohí ďalší boli zranení;
B. keďže násilnosti sa pripisujú najmä vládnemu vojsku a bezpečnostným silám; keďže dochádza k rýchlemu zintenzívňovaniu bojov a útokov ozbrojených skupín, z ktorých každá má vlastné dôvody a motívy a niektoré údajne prenikli do krajiny s nezákonne prevezenými zbraňami; keďže rastie počet únosov a fanatického násilia;
C. keďže Liga arabských štátov prijala bezprecedentné rozhodnutia, konkrétne vylúčila Sýriu z Ligy arabských štátov a stiahla arabských veľvyslancov z Damasku;
D. keďže zaangažovanosť tretích štátov, napríklad USA a Turecka, zjavne prekračuje hranice jednoduchej diplomatickej podpory sýrskej opozície;
E. keďže niektoré štáty údajne zasahujú do záležitostí krajiny na základe náboženských dôvodov;
F. keďže sýrska opozícia deklaruje, že je proti každému druhu zahraničnej, predovšetkým vojenskej intervencie;
G. keďže sýrsky režim sa zaviazal pripraviť novú ústavu a zaviesť hlboké politické a sociálne reformy, dosiaľ ju však nepripravil a nepredložil; keďže sýrsky prezident v nedávnom rozhovore uviedol, že vo februári alebo marci 2012 sa budú konať voľby;
H. keďže situácia v Sýrii má už teraz negatívny vplyv na situáciu v Libanone a nakoniec bude mať strašné dôsledky na celý región;
1. rozhodne odsudzuje používanie sily a násilia vládnym vojskom a bezpečnostnými silami proti protestujúcim a ozbrojeným skupinám; nalieha na sýrsky režim, aby okamžite ukončil všetko porušovanie ľudských práv, prepustil všetkých, ktorí sú zadržiavaní bez právnych dôvodov, poskytol lekársku službu zraneným a dodržiaval základné slobody; nalieha na všetky ozbrojené skupiny, aby zastavili násilie;
2. vyzýva vládu Sýrskej arabskej republiky, aby opustila vojensko-bezpečnostnú cestu a zvolila si národný dialóg; vyzýva ju, aby uskutočnila ohlásené reformy a podporila národný dialóg, ktorý zahrnie všetky skupiny obyvateľov, s cieľom účinne reagovať na legitímne túžby a obavy sýrskych ľudí a odvrátiť cudzie plány na zničenie/rozdelenie krajiny;
3. trvá na tom, že ďalší osud Sýrie musí ostať pevne v rukách sýrskeho ľudu bez akéhokoľvek vonkajšieho zasahovania;
4. žiada okamžité ukončenie akéhokoľvek zahraničného zasahovania v krajine vrátane dodávok zbraní a finančnej podpory ozbrojeným skupinám;
5. odsudzuje využívanie prítomnosti rôznych náboženských skupín a siekt, ako aj menšín, ktoré podnecujú fanatické násilie a odôvodňujú intervenciu;
6. odmieta zasahovanie cudzích síl do vnútorných záležitostí Sýrie alebo vojenskú intervenciu voči krajine; rozhodne odmieta argumentáciu pod zámienkou „zodpovednosti za ochranu“, ktorá by odôvodňovala vojenskú intervenciu; dôrazne sa stavia proti plánom na rozdelenie krajiny;
7. akékoľvek ďalšie zhoršenie situácie by malo nepredvídateľné dôsledky na celý región; trvá na mierovom riešení situácie;
8. odmieta používanie sankcií ako prostriedku na ukončenie konfliktu, pretože by iba viedli k ďalšiemu zhoršovaniu sociálnej a hospodárskej situácie s negatívnymi dôsledkami na obyvateľstvo a k zhoršovaniu politickej situácie;
9. poveruje svojho predsedu, aby postúpil toto uznesenie Rade, Komisii, vládam a parlamentom členských štátov, vláde a parlamentu Sýrskej arabskej republiky, generálnemu tajomníkovi Únie pre Stredozemie a Lige arabských štátov.
