Otázka na písomné zodpovedanie E-010428/2011
Komisii
článok 117 rokovacieho poriadku
Monika Flašíková Beňová (S&D)
(18. novembra 2011)
Vec: Nové pravidlá bezpečnosti ťažby ropy a plynu na mori
Na základe nových opatrení v súvislosti s bezpečnosťou ťažby ropy a plynu na mori budú musieť energetické spoločnosti ťažiace vo vodách Európskej únie zverejňovať údaje o svojich bezpečnostných postupoch, v prípade nehody im budú uložené povinnosti a budú musieť preukázať dostatok prostriedkov na prípadný únik suroviny.
Komisia zavádza nové pravidlá v súvislosti so svojím rozhodnutím sprísniť pravidlá bezpečnosti prieskumu ložísk a ťažby ropy a zemného plynu na mori, ktoré nadväzovalo na únik ropy v Mexickom zálive v roku 2010.
Komisia plánovala sprísnenie bezpečnostných operácií rozšíriť aj na spoločnosti z Európskej únie, ktoré vykonávajú svoje operácie mimo vôd EÚ.
V súvislosti s tlakom vyvíjaným energetickými firmami a Británie sa však Komisia rozhodla, že nové bezpečnostné pravidlá sa aktivít mimo vôd Únie týkať nebudú.
Akým spôsobom teda Komisia zabezpečí zlepšenie bezpečnostnej situácie v súvislosti s aktivitou firiem Európskej únie v rozvojových krajinách?
