EP žiada jasnejšie a ucelenejšie pravidlá pre označovanie potravín
Bezpečnosť potravín
Plenárne zasadnutie
2010-06-16 - 17:42
Etikety na obaloch potravín by mali zahŕňať povinné informácie o nutričných hodnotách výrobkov a odporúčania množstva ich dennej spotreby - tak to žiada návrh nariadenia, ktorý poslanci EP schválili v prvom čítaní.
Naopak, zamietli návrh na tzv. "semafórové označovanie", upozorňujúce na obsah soli, cukru či tukov v spracovaných potravinách prostredníctvom farieb.
Europoslanci chcú legislatívou (prijatou v prvom čítaní pomerom hlasov 559:54:32) uľahčiť spotrebiteľom ich rozhodovanie pri kúpe potravinárskych produktov a zároveň usilujú o zabezpečenie čo najmenšej administratívnej záťaže pre potravinársky priemysel - najmä malé a stredné podniky.
Povinné označovanie nutričných hodnôt
Poslanci podporili legislatívny návrh Komisie, ktorý uvádza, že množstvá tuku, nasýtených mastných kyselín, cukrov, soli a energetickej hodnoty musia byť jasne uvedené na prednej strane balených potravín, pričom ich má doprevádzať odporúčanie množstva ich dennej spotreby.
Zobrazovať sa majú na 100g alebo 100ml.
Obal má tiež udávať množstvá bielkovín, vlákniny a transmastných kyselín.
Poslanci okrem toho schválili rôzne kritériá súvisiace s čitateľnosťou spomínaných informácií.
Veľká väčšina poslancov zamietla návrh skupín S&D, Zelení/EFA a GUE, aby sa zaviedlo tzv. "semafórové označovanie", upozorňujúce na obsah soli, cukru či tukov v spracovaných potravinách prostredníctvom farieb - zelenej, oranžovej a červenej - symbolizoujúcich nízky, stredný alebo vysoký obsah týchto zložiek.
Nové požiadavky na označovanie krajiny pôvodu výrobku
Europoslanci dbali aj na záujem spotrebiteľov vedieť, odkiaľ daný potravinársky výrobok pochádza.
Popri súčasnom označovaní krajiny pôvodu v prípade medu, olivového oleja, čerstvého ovocia a zeleniny a hovädzieho mäsa preto požadujú rozšíriť povinné označovanie aj na všetky ostatné typy mäsa, hydiny, mliečnych výrobkov a ďalšie jednozložkové výrobky.
Krajina pôvodu sa tiež bude musieť uvádzať v prípade mäsa, hydiny a rýb, ak boli použité ako prísada v spracovaných potravinách - môže to však podliehať požiadavke vypracovania dopadovej štúdie.
Pokiaľ ide o mäso a potraviny s obsahom mäsa, uvádzať sa bude musieť krajina alebo miesto pôvodu, kde sa zviera narodilo, chovalo a kde bolo zabité.
Mäso a mäsové výrobky pochádzajúce zo zvierat, ktoré neboli pred porážkou omráčené, ale boli napríklad rituálne podrezané (v súlade s určitými náboženskými tradíciami), budú musieť niesť informáciu o tomto spôsobe spracovania.
Istá časť tohto mäsa sa totiž nepredáva len príslušníkom daných náboženských komunít, ale umiestňuje sa aj na všeobecný trh, kde si ho môžu nevedome kúpiť spotrebitelia, ktorí si inak neželajú kupovať takéto mäso.
To im umožní, aby sa pri kúpe rozhodli na základe informácií podľa svojho etického presvedčenia.
Ponechanie udávania nutričných profilov
Poslanci trvajú na ponechaní nutričných profilov, a to aj napriek odporúčaniu Výboru EP pre životné prostredie, ktorý navrhol vymazať požiadavku ich uverejňovania na výrobkoch zo súčasnej legislatívy.
Alkohol vyňatý z pôsobnosti
Väčšina poslancov hlasovala za vyňatie alkoholických nápojov z navrhovaných pravidiel o označovaní nutričných hodnôt výrobkov, no požadujú striktné označovanie miešaných alkoholických nápojov (tzv. alko-limonád), a ich oddelenie od nealkoholických nápojov, medzi ktorými sa v predaniach predávajú.
Vstup legislatívy do platnosti
Vzhľadom na komplexnosť tejto legislatívy sa neočakáva ľahké dosiahnutie dohody s členskými štátmi v Rade.
Je preto pravdepodobné, že nariadenie sa do EP vráti v rámci 2. čítania.
Po jeho definitívnom schválení bude mať potravinársky priemysel 3 roky na prispôsobenie sa novým pravidlám.
Menšie firmy, ktorých počet zamestnancov nepresahuje 100 ľudí, s ročným obratom pod 5 miliónov EUR, budú mať na prispôsobenie sa zmenám 5 rokov.
Poslanci žiadajú, aby boli z pôsobnosti nariadenia úplne vyňaté „ručne vyrábané potraviny“, teda potraviny malých remeselných podnikov, a nebalené potraviny, ako napr. mäso predávané priamo u mäsiara.
20100615IPR76127
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
