12.1.2011 B7-0030/2011 NÁVRH UZNESENIA predložený na základe otázky na ústne zodpovedanie B7‑0670/2010
v súlade s článkom 115 ods. 5 rokovacieho poriadku
o opustených deťoch a medzinárodnej adopcii v EÚ
Timothy Kirkhope
,
Sajjad Karim
,
Marina Yannakoudakis
v mene skupiny ECR
PE455.857v01-00 B7‑0030/2011 Uznesenie Európskeho parlamentu o opustených deťoch a medzinárodnej adopcii v EÚ
Európsky parlament ,
– so zreteľom na Haagsky dohovor o ochrane detí a spolupráci pri medzištátnych osvojeniach z roku 1993,
– so zreteľom na Európsky dohovor o osvojení detí z roku 1967,
– so zreteľom na Dohovor OSN o právach dieťaťa,
– so zreteľom na stanovisko UNICEFU k medzištátnym osvojeniam z januára 2004,
– so zreteľom na Európsky dohovor Rady Európy o výkone práv detí z roku 1996,
– so zreteľom na vnútroštátne právne predpisy o rodine a adopcii v 27 členských štátoch Európskej únie,
– so zreteľom na uznesenie Európskeho parlamentu o skvalitňovaní legislatívy a spolupráce medzi členskými štátmi, čo sa týka osvojenia detí ( A4–0392/96 ),
– so zreteľom na uznesenie Európskeho parlamentu o stratégii EÚ v oblasti práv detí zo 16. januára 2008,
– so zreteľom na článok 115 ods. 5 a článok 110 ods. 2 rokovacieho poriadku
A. keďže o medzinárodnú adopciu ide v prípade, ak adoptívni rodičia žijú v inom štáte a dieťa bude presťahované za nimi,
B. keďže počet medzinárodných adopcií sa celosvetovo každoročne takmer zdvojnásobuje, pričom v prevažnej väčšine medzinárodných adopcií sa osvojované deti sťahujú z rozvojových do vyspelých krajín,
C. keďže základným nástroj medzinárodného práva, ktorého cieľom je regulovať medzinárodné adopcie, je Haagsky dohovor o osvojení detí z roku 1993, ktorý podpísalo 81 krajín,
D. keďže v krajinách, kde nie je regulovaný postup medzinárodnej adopcie, značne stúpa riziko obchodovania s deťmi a únosov detí,
E. keďže k základným hodnotám Európskej únie patrí dosiahnutie blaha pre opustené deti,
F. keďže medzinárodná adopcia predstavuje v členských štátoch EÚ mimoriadne komplikovaný právny proces, ktorý sa riadi vnútroštátnymi zákonmi o adopcii,
G. keďže v Charte základných práv Európskej únie je zahrnutá aj otázka práv detí a keďže je v nej stanovené, že pri všetkých opatreniach týkajúcich sa detí sa v prvom rade musí dbať na najlepšie záujmy dieťaťa,
1. konštatuje, že medzinárodná adopcia môže byť vhodnou voľbou pre niektoré deti, ktoré nemôžu žiť so svojimi biologickými rodičmi, pretože ich títo opustili, zneužívali, alebo v prípade, keď sa biologický(í) rodič(ia) nedokáže(u) o dieťa postarať;
2. konštatuje, že medzinárodná adopcia je napriek všetkému spojená s rizikom zneužívania a podvodu, ktoré poškodzuje najlepšie záujmy dieťaťa, a že oddelenie od biologických rodičov a rodnej krajiny môže byť pre dieťa bolestné;
3. vyzýva členské štáty, aby zabezpečili čo dodržiavanie všetkých zásad Dohovoru OSN o právach dieťaťa všade tam, kde je to možné;
4. dôrazne žiada členské štáty, aby uznali možné psychologické, citové, fyzické a spoločenské/vzdelávacie dôsledky, ktoré môže spôsobiť odňatie dieťaťa z jeho rodnej krajiny a aby poskytovali primeranú pomoc adoptívnym rodičom a adoptívnemu dieťaťu;
5. vyzýva členské štáty, aby zabezpečili, že všetky rozhodnutia týkajúce sa adopcie dieťaťa sa prijmú výlučne v jeho najlepší prospech;
6. nabáda členské štáty, aby pri vybavovaní žiadostí o adopcie konali rýchlo a efektívne a v súlade s Haagskym dohovorom tak, aby dieťa mohlo bez zbytočného odkladu užívať plné práva a účinky adopcie;
7. poveruje svojho predsedu, aby toto uznesenie postúpil predsedovi Európskej rady, Rade, Komisii a parlamentom a vládam členských štátov.
