8.2.2012 B7-0059/2012 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Rusku ( 2012/2505(RSP) )
Helmut Scholz
v mene skupiny GUE/NGL
PE483.117v01-00 B7‑0059/2012 Uznesenie Európskeho parlamentu o situácii v Rusku ( 2012/2505(RSP) )
Európsky parlament,
– so zreteľom na platnú Dohodu o partnerstve a spolupráci (DPS) medzi Európskymi spoločenstvami a ich členskými štátmi na jednej strane a Ruskou federáciou na druhej strane a na rokovania o novej dohode medzi EÚ a Ruskom, ktoré sa začali v roku 2008, ako aj na Partnerstvo pre modernizáciu, ktoré sa začalo v roku 2010,
– so zreteľom na predchádzajúce správy a uznesenia o Rusku a vzťahoch medzi EÚ a Ruskom, najmä na uznesenie o samite EÚ – Rusko, ktorý sa konal v Bruseli 15. decembra 2011,
– so zreteľom na záväzky Ruskej federácie vyplývajúce z členstva v Rade Európy,
– so zreteľom na článok 110 ods. 2 rokovacieho poriadku,
A. keďže v predvečer nadchádzajúcich prezidentských volieb pripomína skutočnosť, že nedávne parlamentné voľby nesplnili medzinárodne uznávané demokratické zásady a že právne predpisy Ruskej federácie týkajúce sa volieb boli rôznymi spôsobmi vážne porušené, ako sa uvádza v správach ODA a Parlamentného zhromaždenia Rady Európy (PACE);
B. keďže v celom Rusku ľudia spochybňujú súčasné chápanie i fungovanie demokratického systému tým, že sa stále zúčastňujú protestov proti falšovaniu výsledkov parlamentných volieb a podporujú slobodné a spravodlivé prezidentské voľby v marci 2012;
C. keďže nielen v Ruskej federácii, ale aj v Európskej únii naďalej rastie kríza dôvery v politiky súčasných vládnych štruktúr; keďže napríklad problémy nespravodlivého rozdeľovania príjmov, opäť rastúca chudoba, korupcia, nedostatočná verejná kontrola ekonomického a finančného sektora, neúspešné vytváranie podmienok pre aktívnu účasť občanov na rozhodovacích procesoch predstavujú vážne problémy tak pre Rusko, ako aj pre EÚ;
D. keďže neschopnosť riešiť tieto problémy vedie k rastúcim sklonom k nacionalizmu, rasizmu, pravicovému populizmu a xenofóbii v spoločnostiach v Rusku i v EÚ;
1. opätovne potvrdzuje svoje presvedčenie o tom, že Ruská federácia ako jeden z najvýznamnejších partnerov Európskej únie pri budovaní strategickej spolupráce má nielen spoločné hospodárske a obchodné záujmy;
2. vyjadruje obavy, že Rusko i EÚ čelia síce rôznym, ale závažným problémom, pokiaľ ide o demokraciu; vyjadruje hlboké poľutovanie nad tým, že Rusko neplní záväzky členov Rady Európy dodržiavať a plniť povinnosti vyplývajúce z EMRC, najmä demokratické občianske a politické práva, ľudské práva a právny štát; je rovnako vážne znepokojený skutočnosťou, že v politikách EÚ zameraných na riešenie finančnej krízy chýba dialóg s verejnosťou, ako aj skutočnosťou že zbavovanie demokraticky zvolených vlád a parlamentov členských štátov možností politickej voľby poškodzuje demokraciu;
3. berie na vedomie obrovský a všeobecne sa rozširujúci odpor vo všetkých častiach sveta voči neúspešným politikám, ktorý sa prejavuje masovými protestmi, generálnymi štrajkami, ale aj inými formami odporu; víta rastúcu pripravenosť občianskej spoločnosti obhajovať demokratické zmeny s cieľom zaručiť rovnosť príležitostí a sociálnu spravodlivosť pre všetkých občanov; zdôrazňuje, že pre mierový a trvalo udržateľný rozvoj súčasných a budúcich generácií sa musí dodržiavanie demokratických a ľudských práv spájať s riešením sociálnych a environmentálnych problémov;
4. poznamenáva, že výsledok volieb v Rusku je aj naďalej kontroverzný a vyjadruje poľutovanie nad tým, že vyšetrovania zatiaľ nepriniesli skutočné výsledky;
5. podporuje očakávania ruských občanov týkajúce sa slobodných a spravodlivých prezidentských volieb, dodržiavania zásad demokratických a ľudských práv, slobody prejavu a zhromažďovania a očakáva, že to povedie k budúcej revízii príslušných právnych predpisov, aby sa vytvorili podmienky pre naplnenie týchto požiadaviek a ich zladenie so záväzkami OBSE a Rady Európy;
6. zdôrazňuje, že spoločnosti musia rozvíjať konsenzus týkajúci sa dodržiavania demokratických zásad a ľudských práv, pričom vyzdvihnú všeobecné zásady uvedené v príslušných deklaráciách OSN; opakuje, že je dôležitý neustály dialóg, aby sa tieto zásady v ruskej spoločnosti uplatňovali, ako bolo zdôraznené na viacerých demonštráciách 4. februára;
7. vyjadruje obavy v súvislosti s rastúcimi sklonmi ku konfrontácii vo vzťahoch medzi EÚ, USA a Ruskou federáciou, ako aj v medzinárodnej politike všeobecne; vyzýva preto na konštruktívny, vzájomne úctivý a otvorený dialóg medzi Ruskom a Európskou úniou na všetkých úrovniach;
8. vyzýva EÚ, aby odstránila prekážky v medziľudských kontaktoch tým, že zliberalizuje vízovú povinnosť pre ruských občanov, ako už dlho požaduje ruská strana; obe strany vyzýva, aby prijali ďalšie iniciatívy na podporu výmeny študentov a vedcov; požaduje zlepšenie možností ruských študentov a akademických pracovníkov zúčastňovať sa na výmenných programoch EÚ;
9. vyzýva EÚ a Rusko, aby podnikli účinné politické kroky proti nacionalizmu, rasizmu, pravicovému populizmu a xenofóbii;
10. vyjadruje obavy v súvislosti s rastúcimi nezhodami medzi EÚ a Ruskom, ktoré sa týkajú politických a bezpečnostných otázok, pričom hospodárska a energetická spolupráca a obchod sa postupne rozvíjajú; obe strany vyzýva, aby prekonali konvencie pochádzajúce z čias studenej vojny a poskytli nový impulz pre politický, kultúrny a bezpečnostný dialóg; zastáva názor, že východiskovým bodom by mohlo byť začatie seriózneho dialógu o návrhu Medvedeva uzavrieť spoločnú dohodu o paneurópskej bezpečnosti, ktorá sa má prerokovať v rámci OBSE;
11. poveruje svojho predsedu, aby postúpil toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, vláde a parlamentu Ruskej federácie, Rade Európy a Organizácii pre bezpečnosť a spoluprácu v Európe.
