A7-0345/2010
1.12.2010
***
ODPORÚČANIE
k návrhu rozhodnutia Rady o uzavretí dohody medzi Európskou úniou a Gruzínskom o zjednodušení udeľovania víz
(11324/2010 – C7‑0391/2010 – 2010/0106(NLE))
Výbor pre občianske slobody, spravodlivosť a vnútorné veci
Spravodajkyňa:
Nathalie Griesbeck
PE 448.824v02-00
Označenie postupov
* Konzultácia
*** Súhlas
***I Riadny legislatívny postup (prvé čítanie)
***II Riadny legislatívny postup (druhé čítanie)
***III Riadny legislatívny postup (tretie čítanie)
(Typ postupu závisí od právneho základu navrhnutého v návrhu aktu.)
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................6
STANOVISKO Výboru pre zahraničné veci .............................................................8
VÝSLEDOK ZÁVEREČNÉHO HLASOVANIA VO VÝBORE..............................................11
NÁVRH LEGISLATÍVNEHO UZNESENIA EURÓPSKEHO PARLAMENTU
k návrhu rozhodnutia Rady o uzavretí dohody medzi Európskou úniou a Gruzínskom o zjednodušení udeľovania víz
(11324/2010 – C7‑0391/2010 – 2010/0106(NLE) )
(Súhlas)
Európsky parlament ,
– so zreteľom na návrh rozhodnutia Rady (11324/2010),
– so zreteľom na návrh dohody medzi Európskou úniou a Gruzínskom o zjednodušení vydávania víz (10304/2010).
– so zreteľom na žiadosť o udelenie súhlasu, ktorú Rada predložila v súlade s článkom 77 ods. 2 písm. a) a článkom 218 ods. 6 druhým pododsekom písm. a) Zmluvy o fungovaní Európskej únie ( C7-0391/2010 ),
– so zreteľom na článok 81 a článok 90 ods. 8 rokovacieho poriadku,
– so zreteľom na odporúčanie Výboru pre občianske slobody, spravodlivosť a vnútorné veci a stanovisko Výboru pre zahraničné veci ( A7-0345/2010 ),
1. udeľuje súhlas s uzavretím dohody;
2. poveruje svojho predsedu, aby postúpil túto pozíciu Parlamentu Rade a Komisii a vládam a parlamentom členských štátov a Gruzínska.
DÔVODOVÁ SPRÁVA
Rozšírenie Európskej únie na 25 štátov v roku 2004 a na 27 štátov v roku 2007 poskytlo pre Európsku úniu príležitosť na vytvorenie nového rámca spolupráce so svojimi východnými a južnými susedmi.
Európska únia sa takto vydala na cestu rozšírenej politiky susedstva zasahujúcej až do zakaukazského regiónu, ktorej cieľom je prehĺbiť vzťahy s krajinami ležiacimi na vonkajších hraniciach EÚ, podporiť ich bezpečnosť, stabilitu a rozvoj a vyhnúť sa tomu, aby na európskom kontinente vznikali nové rozpory.
Európa tak signalizovala, že rastie jej záujem o štáty Zakaukazska, a v súčasnosti musí pokračovať v plnení svojho záväzku voči štátom v tomto regióne ako oblasti, v ktorej treba zaručiť bezpečnosť v blízkosti svojich nových hraníc.
Zakaukazsko má strategický význam pre Európsku úniu, ktorá môže pomáhať tomuto regiónu, aby sa rozvíjal po hospodárskej a obchodnej stránke.
Činnosť EÚ však musí vyznačovať podporou na základe zásady dobrej správy vecí verejných a bezpodmienečného rešpektovania ľudských práv a demokracie.
Európska únia musí preto v zakaukazskom regióne zohrávať aktívnejšiu úlohu, ako sa to pripomína v uznesení 2009/2216(INI) , ktoré Európsky parlament prijal v máji 2010, a mala by vypracovať stratégiu na posilnenie stability, prosperity a uľahčenie riešenia konfliktov v tomto regióne.
Proces prehlbovania vzťahov medzi Európskou úniou a zakaukazskými krajinami, a v tomto prípade s Gruzínskom, určite prispeje k zlepšeniu výkonu spravodlivosti a úrovne dodržiavania slobôd.
Dve zmluvy, ktoré boli nedávno uzavreté s Gruzínskom, jedna o readmisii osôb bez povolenia na pobyt a druhá o zjednodušení udeľovania víz, v plnej miere prispejú k dosiahnutiu týchto cieľov.
* *
Spravodajkyňa schvaľuje uzatvorenie týchto dvoch vzájomne súvisiacich a súbežných dohôd s Gruzínskom; tieto dve dohody posunú hranice priestoru slobody a bezpečnosti mimo Európsku úniu a začlenia do tohto priestoru túto susedskú krajinu.
Tieto dve dohody sú predovšetkým dôležitou etapou, pokrokom vo vzťahu medzi Európskou úniou a Gruzínskom.
Existuje veľmi jasná snaha o zblíženie medzi Gruzínskom a Európskou úniou, ktorá sa v posledných rokoch premietla do série významných politických krokov, ako je posilnenie dvojstrannej spolupráce medzi Európskou úniou a Gruzínskom a pristúpenie Gruzínska k Rade Európy alebo k Európskemu dohovoru o ľudských právach.
Uzavretie týchto dohôd medzi Európskou úniou a Gruzínskom predstavuje povzbudivý pokrok vzhľadom na európske integračné snahy Gruzínska a bude predstavovať výrazný signál zo strany Európskej únie.
Podporí nadväzovanie priateľských vzťahov, stabilitu, bezpečnosť a blaho občanov.
Tieto dohody sú tiež dôležité aj z regionálneho hľadiska a podporia snahy EÚ posilniť spoluprácu s ostatnými krajinami v regióne.
Pre Gruzínsko to tiež znamená pokrok a povzbudenie k tomu, aby prehĺbilo spoluprácu so svojimi susedmi a s Európskou úniou.
Tieto dohody tiež povzbudia Gruzínsko k reformám, ktoré sú potrebné v oblasti slobody, bezpečnosti a spravodlivosti.
Spravodajkyňa je presvedčená, že v duchu spoločnej účasti môže Európska únia spolu s Gruzínskom účinne bojovať proti nezákonnému prisťahovalectvu a prispieť k rozvoju demokracie, právneho štátu, ľudských práv a občianskej spoločnosti tým, že bude nabádať k uľahčovaniu kontaktov a ciest jednotlivcov v rámci týchto dvoch zmluvných strán.
Najmä dohoda o zjednodušení udeľovania víz uľahčí osobné kontakty medzi občanmi, ktoré sú určujúcou podmienkou na zabezpečenie rozvoja hospodárskych, humanitárnych, kultúrnych, vedeckých a iných vzťahov.
Zrušenie víz pre občanov Gruzínska bude predstavovať významnú etapu na ich ceste smerom k európskej integrácii.
Režim zjednodušenia udeľovania víz má veľký význam pre životy ľudí, pretože posilňuje medziľudské kontakty a napomáha realizácii myšlienky o slobodnom pohybe ako jednom zo základných práv v Európe.
Pokiaľ ide o uplatňovanie týchto dvoch dohôd:
Spravodajkyňa sa domnieva, že je potrebné zorganizovať informačné kampane v Gruzínsku, aby bolo obyvateľstvo informované o novej situácii a aby mohlo využívať nové možnosti, ktoré z nej vyplývajú.
Zmeny, ku ktorým došlo vo vízovej politike, by sa mali tiež urýchlene objaviť na internetových stránkach európskych inštitúcií.
Spravodajkyňa tiež odporúča Výboru pre občianske slobody, spravodlivosť a vnútorné veci, ako aj Európskej komisii, ktorá je poverená kontrolou dodržiavania týchto dohôd, aby po ich implementácii vymedzili prípadné prekážky alebo akékoľvek obmedzenia, ktoré by mohli brániť ich správnemu uplatňovaniu a reciprocite postupov na úrovni konzulárnych služieb, ako aj pri prechode cez hranice.
Spravodajkyňa vyjadruje poľutovanie nad nedostatočným zapojením a informovaním Európskeho parlamentu, pokiaľ ide o začatie a priebeh rokovaní o týchto dohodách.
Parlament, ktorý priamo zastupuje občanov Európy, môže zohrávať dôležitú úlohu pri posilňovaní zodpovednosti vonkajších činností EÚ a demokratickej kontroly.
Spravodajkyňa očakáva od Európskej komisie, že Parlamentu poskytne informácie o výsledkoch implementovania dohôd, v rámci uplatňovania zásady lojálnej spolupráce medzi inštitúciami.
* *
7.10.2010
STANOVISKO Výboru pre zahraničné veci
pre Výbor pre občianske slobody, spravodlivosť a vnútorné veci
k návrhu rozhodnutia Rady o uzavretí dohody medzi Európskym spoločenstvom a Gruzínskom o zjednodušení vydávania víz
(11324/2010 - C7-0391/2010 - 2010/0106(NLE) )
Spravodajca výboru požiadaného o stanovisko: Krzysztof Lisek
STRUČNÉ OD Ô VODNENIE
Politický mandát na uzatváranie dohôd o zjednodušení vydávania víz na krátkodobý pobyt štátnym príslušníkom tretích krajín, ktorého cieľom je vypracovanie spoločného postupu, je zakotvený v Haagskom programe z novembra 2004.
Komisia vo svojom oznámení o posilňovaní európskej susedskej politiky (ESP)
KOM(2006)0726 . zo 4. decembra 2006 odporučila, aby sa s krajinami ESP začali rokovania o readmisii a zjednodušení vízového režimu.
V spoločnej deklarácii z pražského samitu zo 7. mája 2009, ktorou sa ustanovuje Východné partnerstvo, sa stanovuje dlhodobý cieľ liberalizácie vízového režimu ako postupný proces, ktorý musí byť sprevádzaný zlepšovaním bezpečnostných podmienok zameraných na boj proti cezhraničnej kriminalite a nelegálnej migrácii.
V navrhovanom rozhodnutí sa zohľadňuje a odráža platný rámec spolupráce s Gruzínskom, najmä dohoda o partnerstve a spolupráci platná od 1. júla 1999, ako aj Akčný plán európskej susedskej politiky medzi EÚ a Gruzínskom (schválený 14. novembra 2006) a uvedená pražská deklarácia.
Smernice na rokovania o uzatvorení dohody o zjednodušení vízového režimu s Gruzínskom Rada schválila 27. novembra 2008.
Rokovania pokračovali v priebehu roku 2009 a dohodnutý text bol podpísaný 25. novembra 2009.
Od 1. júna 2006 majú všetci občania EÚ výnimku z vízovej povinnosti pri ceste do Gruzínska v trvaní najviac 90 dní.
Navrhované rozhodnutie o uzatvorení dohody obsahuje štandardné prvky dohôd EÚ o zjednodušení vízového režimu a stanovuje lehoty na rozhodnutie o udelení víz, poplatky a oslobodenia od ich platenia, požadovanú dokumentáciu a výnimky, ako aj spoločnú deklaráciu o spolupráci v oblasti cestovných dokladov.
Okrem toho návrh obsahuje deklaráciu EÚ o zjednodušení režimu pre rodinných príslušníkov ako odpoveď na konkrétne žiadosti Gruzínska s cieľom uľahčiť mobilitu zvýšenému počtu osôb s rodinnými väzbami s gruzínskymi občanmi, ktorí majú zákonný trvalý pobyt na územiach členských štátov EÚ.
Ustanovenia sa neuplatňujú na Spojené kráľovstvo, Írsko a Dánske kráľovstvo, ktoré majú uzavrieť dvojstranné dohody o zjednodušení vízového režimu, podobne ako krajiny, ktoré nie sú členmi EÚ ale zmluvnými stranami Schengenskej dohody.
Zlepšenie mobility zjednoduší medziľudské kontakty ako základný prvok rozvoja hospodárskych, humanitárnych, kultúrnych a iných väzieb.
Je preto kľúčové v záujme realizácie Východného partnerstva s prihliadnutím na dlhodobý cieľ plnej liberalizácie vízového režimu.
*******
Výbor pre zahraničné veci vyzýva Výbor pre občianske slobody, spravodlivosť a vnútorné veci, aby ako gestorský výbor navrhol, aby Parlament udelil svoj súhlas.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
5.10.2010
Výsledok záverečného hlasovania
+:
–:
0:
25
2
Poslanci prítomní na záverečnom hlasovaní
Gabriele Albertini, Frieda Brepoels, Andrzej Grzyb, Heidi Hautala, Ioannis Kasoulides, Tunne Kelam, Andrey Kovatchev, Wolfgang Kreissl-Dörfler, Vytautas Landsbergis, Krzysztof Lisek, Mario Mauro, Francisco José Millán Mon, María Muñiz De Urquiza, Norica Nicolai, Raimon Obiols, Kristiina Ojuland, Pier Antonio Panzeri, Ioan Mircea Paşcu, Alojz Peterle, Libor Rouček, José Ignacio Salafranca Sánchez-Neyra, Adrian Severin, Ernst Strasser
Náhradníci prítomní na záverečnom hlasovaní
Nikolaos Chountis, Marietje Schaake, Helmut Scholz
Náhradníci (čl. 187 ods. 2) prítomní na záverečnom hlasovaní
Marie-Christine Vergiat
VÝSLEDOK ZÁVEREČNÉHO HLASOVANIA VO VÝBORE
Dátum prijatia
26.10.2010
Výsledok záverečného hlasovania
+:
–:
0:
47
1
Poslanci prítomní na záverečnom hlasovaní
Sonia Alfano, Rita Borsellino, Emine Bozkurt, Simon Busuttil, Carlos Coelho, Cornelis de Jong, Agustín Díaz de Mera García Consuegra, Cornelia Ernst, Tanja Fajon, Hélène Flautre, Kinga Gál, Kinga Göncz, Nathalie Griesbeck, Sylvie Guillaume, Ágnes Hankiss, Salvatore Iacolino, Teresa Jiménez-Becerril Barrio, Juan Fernando López Aguilar, Clemente Mastella, Véronique Mathieu, Nuno Melo, Louis Michel, Claude Moraes, Jan Mulder, Georgios Papanikolaou, Carmen Romero López, Judith Sargentini, Birgit Sippel, Csaba Sógor, Rui Tavares, Valdemar Tomaševski, Wim van de Camp, Axel Voss, Renate Weber, Tatjana Ždanoka
Náhradníci prítomní na záverečnom hlasovaní
Alexander Alvaro, Edit Bauer, Andrew Henry William Brons, Anna Maria Corazza Bildt, Nadja Hirsch, Monika Hohlmeier, Franziska Keller, Ádám Kósa, Wolfgang Kreissl-Dörfler, Petru Constantin Luhan, Mariya Nedelcheva, Joanna Senyszyn, Cecilia Wikström
