Otázka na písomné zodpovedanie E-000267/2012
Komisii
článok 117 rokovacieho poriadku
Monika Flašíková Beňová (S&D)
(19. januára 2012)
Vec: Nezamestnanosť vo Francúzsku
Situácia na trhu práce vo Francúzsku sa zhoršuje.
Francúzske ministerstvo práce nedávno zverejnilo údaje, ktoré upozorňujú na skutočnosť, že počet ľudí bez zamestnania stúpol v novembri na dvanásťročné maximum.
Pribudlo skoro 30 tisíc nových nezamestnaných, pričom celkovo je bez práce 2,85 milióna ľudí.
Údaje francúzskeho ministerstva práce sú najpoužívanejším ukazovateľom zamestnanosti v krajine, a to aj napriek tomu, že sa nezostavujú podľa metodiky Medzinárodnej organizácie práce (ILO).
Francúzsky štatistický úrad INSEE prvého decembra zverejnil údaje, ktoré naznačujú, že miera nezamestnanosti vo Francúzsku vzrástla v treťom kvartáli na 9,3 %.
V predchádzajúcom štvrťroku pritom bola nezamestnanosť na úrovni 9,1 %.
Tieto údaje sú zostavené v súlade s metodikou ILO.
Mieni komisia adresovať Francúzsku v tejto súvislosti nejaké odporúčania a tým prispieť k zlepšeniu situácie v krajine?
