16.9.2009 SPOLOČNÝ NÁVRH UZNESENIA predložený v súlade s článkom 122 ods. 5 rokovacieho poriadku,
ktorý nahrádza návrhy skupín:
Verts/ALE ( B7‑0060/2009 )
ALDE ( B7‑0063/2009 )
PPE ( B7‑0065/2009 )
ECR ( B7‑0067/2009 )
o vraždách aktivistov za dodržiavanie ľudských práv v Rusku
Bernd Posselt
,
Alojz Peterle
,
Lena Barbara Kolarska-Bobińska
,
Tunne Kelam
,
Jacek Saryusz-Wolski
,
Vytautas Landsbergis
,
Laima Liucija Andrikienė
,
Elmar Brok
,
Cristian Dan Preda
,
Filip Kaczmarek
v mene poslaneckého klubu PPE
Frédérique Ries
,
Renate Weber
,
Marielle De Sarnez
v mene skupiny ALDE
Heidi Hautala
,
Bart Staes
v mene skupiny Verts/ALE
Roberts Zīle
,
Charles Tannock
,
Adam Bielan
,
Michał Tomasz Kamiński
,
Tomasz Piotr Poręba
,
Ryszard Antoni Legutko
v mene skupiny ECR
PE428.664v01-00 } PE428.667v01-00 } PE428.669v01-00 } PE428.671v01-00 } RC1 Uznesenie Európskeho parlamentu o vraždách aktivistov za dodržiavanie ľudských práv v Rusku
Európsky parlament ,
– so zreteľom na svoje predchádzajúce uznesenia o Rusku a najmä na uznesenie z 25. októbra 2006 o vražde ruskej novinárky Anny Politkovskej Prijaté texty: P6_TA(2006)0448 .
a uznesenie z 18. decembra 2008 o útokoch na obhajcov ľudských práv v Rusku a o súdnom procese v súvislosti s vraždou Anny Politkovskej Prijaté texty: P6_TA(2008)0642 .
,
– so zreteľom na vyhlásenie predsedníctva Rady v mene Európskej únie z 12. augusta 2009 k zavraždeniu čečenskej obhajkyne ľudských práv Zaremy Sadulajevovej a jej manžela Alika Džabrajlova,
– so zreteľom na dohodu o partnerstve a spolupráci medzi Európskou úniou a Ruskou federáciou, ktorá nadobudla platnosť v roku 1997, pričom jej platnosť bola predĺžená dovtedy, kým ju nenahradí nová dohoda,
– so zreteľom na pokračujúce rokovania o novej dohode poskytujúcej nový súhrnný rámec pre vzťahy medzi EÚ a Ruskom,
– so zreteľom na Dohovor o ochrane ľudských práv a základných slobôd, Deklaráciu OSN o obhajcoch ľudských práv a Deklaráciu OSN o právach a povinnostiach jednotlivcov, skupín a orgánov spoločnosti podporovať a ochraňovať všeobecne uznávané ľudské práva a základné slobody,
– so zreteľom na článok 122 ods. 5 rokovacieho poriadku,
A. keďže ako členský štát Rady Európy a Organizácie pre bezpečnosť a spoluprácu v Európe sa Rusko zaviazalo, že bude chrániť a podporovať ľudské práva, základné slobody a zásady právneho štátu,
B. keďže užšia spolupráca a dobré susedské vzťahy medzi EÚ a Ruskom sú mimoriadne dôležité pre stabilitu, bezpečnosť a prosperitu celej Európy,
C. keďže EÚ sa usiluje o strategické partnerstvo s Ruskom založené na hodnotách demokracie, dodržiavania ľudských práv a zásad právneho štátu,
D. keďže postavenie obhajcov ľudských práv, najmä v oblasti severného Kaukazu, sa znepokojujúco zhoršuje,
E. keďže práca organizácií činných v oblasti dodržiavania ľudských práv, ako sú Memorial a Demos, je mimoriadne dôležitá na vytvorenie stabilnej a slobodnej spoločnosti; keďže ruská vláda by preto mala byť hrdá na významnú úlohu, ktorú majú tieto inštitúcie,
F. keďže právnika v oblasti dodržiavania ľudských práv Stanislava Markelova, ktorý zastupoval aj zavraždenú novinárku Annu Politkovskú, zavraždili 20. januára 2009 spolu s novinárkou Anastáziou Barburovovou, ktorá zomrela, keď sa snažila chrániť pána Markelova,
G. keďže 10. júla 2009 sa našlo telo aktivistu za dodržiavanie ľudských práv Andreja Kulagina v lome v Petrozavodsku, a to po dvoch mesiacoch od jeho zmiznutia,
H. keďže šéfku organizácie Memorial v Čečensku Natáliu Jestemirovovú uniesli 15. júla 2009 v Groznom a jej mŕtve telo objavili v susednom Ingušsku; keďže Európsky parlament venoval minútu ticha na pamiatku Natálie Jestemirovovej na plenárnej schôdzi 16. júla 2009; keďže po tejto vražde sa práca organizácie Memorial v Čečensku prerušila,
I. keďže v septembri roku 2009 sa má začať súdny proces za nactiutŕhanie na základe sťažnosti, ktorú podal čečenský prezident Ramzan Kadyrov proti predsedovi strediska pre ľudské práva Memorial Olegovi Orlovovi za ohováranie na základe vyhlásenia pána Orlova zverejneného na internetovej stránke organizácie Memorial 15. júla 2009, v ktorom obvinil prezidenta Kadyrova zo spoluúčasti na zabití Natálie Jestemirovovej,
J. keďže 10. augusta 2009 uniesli čečenských aktivistov občianskej spoločnosti Zaremu Sadulajevovú a jej manžela Alika Džabrajlova, ktorí pracovali pre humanitárnu organizáciu Zachráňme generáciu, z ich kancelárie v Groznom a na druhý deň ich objavili mŕtvych,
K. keďže maskovaní muži ruskej generálnej prokuratúry 3. decembra 2008 prepadli petrohradské kancelárie výskumného a informačného strediska Memorial a zabavili pevné disky a cd disky obsahujúce všetky údaje o tisíckach obetí stalinistických represálií; keďže databázu vrátili organizácii Memorial na základe súdneho príkazu,
L. keďže 3. septembra 2009 vládni vyšetrovatelia, ktorí sa vydávali za zamestnancov daňového úradu, prehľadali bytovky, v ktorých bývajú vedúci strediska pre dodržiavanie ľudských práv Memorial Oleg Orlov a jeho spolupracovník Alexander Čerkasov,
M. keďže najvyšší súd 3. septembra 2009, po dvoch mesiacoch od rozhodnutia o znovuotvorení súdneho procesu s tromi podozrivými, ktorých súd oslobodil vo februári tohto roka, nariadil nové vyšetrovanie vraždy Anny Politkovskej,
N. keďže ruskí občania podali na Európskom súde pre ľudské práva v Štrasburgu veľký počet sťažností,
1. bezvýhradne odmieta a rozhodne odsudzuje prenasledovanie a útoky na život obhajcov ľudských práv, právnikov a novinárov v Rusku;
2. naliehavo vyzýva ruské orgány, aby urobili všetko, čo bude v ich silách, na zabezpečenie ochrany obhajcov ľudských práv tak, ako sa uvádza v Deklarácii OSN o práve a povinnosti jednotlivcov, skupín a orgánov spoločnosti podporovať a chrániť všeobecne uznávané ľudské práva a základné slobody; vyzýva predovšetkým zodpovedné orgány, aby vytvorili bezpečné podmienky, v ktorých organizácia Memorial a ďalšie organizácie činné v oblasti dodržiavania ľudských práv budú môcť obnoviť svoje aktivity v Čečensku; víta navrátenie skonfiškovaného archívu organizácie Memorial v Petrohrade po prepade 4. decembra 2008;
3. vyzýva ruské federálne orgány, aby urýchlene, dôkladne a efektívne vyšetrili vraždy uvedených osôb a aby tak zodpovedné osoby, ako aj všetkých, ktorí boli zapojení do týchto brutálnych činov, postavili pred súd;
4. zdôrazňuje, že beztrestnosť v Čečensku vedie k destabilizácii v celom regióne severného Kaukazu;
5. berie na vedomie telegram ruského prezidenta Dmitrija Medvedeva adresovaný organizácii na ochranu ľudských práv Memorial z júla tohto roku, v ktorom garantuje svoj záväzok na riadne vyšetrenie vraždy Natálie Jestemirovovej;
6. víta iniciatívu prezidenta Medvedeva na zmenu zákona o mimovládnych organizáciách s cieľom uvoľnenia niektorých obmedzení a ťažkostí pre registrácii pre ruské mimovládne organizácie a očakáva výrazné zmeny;
7. víta rozhodnutie ruského najvyššieho súdu z 3. septembra 2009 o začatí nového vyšetrovania vraždy Anny Politkovskej, a o preskúmaní vyšetrovaní proti trom mužom, ktorých v prvom súdnom procese v jedinom prípade s údajným vrahom Ruslanom Machmudovom oslobodili, a proti tým, kto ho financovali; požaduje, aby sa tento proces začal čo najskôr, aby išlo o proces za účasti poroty a aby bol proces prístupný pre všetkých novinárov a pre všetky médiá;
8. požaduje posilnenie konzultácií medzi EÚ a Ruskom v otázke dodržiavania ľudských práv a aby do tohto procesu mohli voľne prispievať Európsky parlament, Štátna duma, ruské súdne orgány a občianska spoločnosť a organizácie činné v oblasti dodržiavania ľudských práv; vyzýva Rusko, aby plne dodržiavalo svoje záväzky ako člen OBSE a Rady Európy vrátane dodržiavania práva na združovanie a práva na pokojné demonštrácie; zdôrazňuje svoju pozíciu, že ochrana ľudských práv by mala byť privilegovanou témou na programe rokovania budúceho samitu EÚ a Ruska a mala by sa stať neoddeliteľnou súčasťou novej dohody medzi EÚ a Ruskom;
9. vyzýva ruské orgány, aby vyhoveli všetkým rozsudkom Európskeho súdu pre ľudské práva a bezodkladne ratifikovali dodatočný Protokol č. 14 Európskeho dohovoru o ľudských právach o reforme tohto orgánu;
10. poveruje svojho predsedu, aby toto uznesenie postúpil Rade, Komisii, parlamentom a vládam členských štátov, vláde a parlamentu Ruskej federácie, OBSE a Rade Európy.
