Poslanci žiadajú riešenie energetických problémov
Energetika
2006-03-23 - 12:40
Ak sa čo najskôr neprijmú potrebné kroky, Európa bude musieť v roku 2030 dovážať až 71% energie.
Europoslanci preto včera diskutovali o aktuálnych energetických výzvach a dnes k tejto téme schválili uznesenie.
V ňom okrem iného žiadajú ambicióznejšiu európsku energetickú politiku a využívanie alternatívnych zdrojov.
Európska energetická politika
Text schváleného uznesenia konštatuje, že závislosť európskej dvadsaťpäťky od dovozu energie neustále narastá, pričom spoľahlivosť jej dodávok je jednou z najdôležitejších podmienok energetickej bezpečnosti.
Komisiu a Radu preto poslanci v uznesení žiadajú, aby zabezpečili rýchly postup s cieľom dosiahnuť ambicióznejšiu európsku energetickú politiku, ktorá by zahŕňala konkrétny akčný plán, a to v čo najskoršom termíne.
Komisia má navrhnúť konkrétne opatrenia a výrazne investovať "do skutočne energeticky účinnej ekonomiky" s cieľom radikálne znížiť závislosť od fosílnych palív a z EÚ do roku 2010 urobiť energeticky najúčinnejšiu ekonomiku sveta.
Poslanci zároveň pripomínajú, že spoločné stanovisko k bezpečnosti dodávky by malo rešpektovať geografické, ekonomické, regionálne, klimatické a štrukturálne rozdiely jednotlivých členských štátov.
Vzhľadom na nedávne spory o ceny plynu medzi Ruskom a jeho susedmi poukazujú poslanci aj na zraniteľný charakter dodávky energie a konštatujú, že energetická, zahraničná a bezpečnostná politika musia byť prepojené.
Komisiu a Radu preto chcú vyzvať, aby predložili medzinárodne uznávaný systém mediácie na riešenie sporov týkajúcich sa distribúcie energie.
Základným prvkom spoločnej energetickej politiky by mala byť podľa navrhovaného textu posilnená solidarita medzi členskými štátmi a osobitný dôraz sa má klásť aj na spoluprácu v oblasti energetiky so susednými krajinami.
Tá má okrem iného zahŕňať napríklad dopravnú infraštruktúru, pre ktorú navrhujú poslanci osobitnú finančnú podporu.
Energetika a správne fungovanie vnútorného trhu
Uznesenie vyjadruje hlboké znepokojenie nad deformáciou vnútorného trhu v dôsledku protekcionistickej podpory „národných šampiónov“ a vyzýva Komisiu, aby zabezpečila čestnú a nediskriminujúcu konkurenciu a zabránila vytváraniu oligopolných energetických trhov.
Taktiež požaduje užšiu spoluprácu medzi orgánmi pre hospodársku súťaž na vnútroštátnej ako aj európskej úrovni s cieľom koordinovane odpovedať "na rastúci ekonomický patriotizmus jednotlivých členských štátov".
Členské krajiny EÚ uznesenie vyzýva, aby vybudovali vnútorný energetický trh EÚ na základe rovnováhy medzi vnútornými a vonkajšími dodávateľskými zdrojmi.
Udržateľné energetické zdroje
Uznesenie sa dotýka aj udržateľných zdrojov energie.
Jeho text napríklad nalieha na Komisiu, aby navrhla opatrenia, prostredníctvom ktorých by sa podarilo radikálne znížiť závislosť od fosílnych palív.
Zdôrazňuje tiež mimoriadny význam energie vyrobenej z obnoviteľných zdrojov a vyzýva členské štáty, aby znásobili svoje úsilie na dosiahnutie cieľa, ktorým je 12 % podiel obnoviteľných zdrojov na celkovej spotrebe energie a 22,1 % podiel elektrickej energie vyrobenej z obnoviteľných zdrojov do roku 2010.
Prioritu pripisuje uznesenie aj opatreniam zameraným na zvýšenie energetickej účinnosti a úspory energie.
Jadrová energetika
Schválený text uznáva úlohu, ktorú v súčasnosti zohráva jadrová energia v niektorých členských štátoch z hľadiska zachovania bezpečnosti dodávky elektrickej energie aj ako spôsob obmedzenia emisií CO2 a vyslovuje názor, že ak bude naďalej zohrávať úlohu v niektorých členských štátoch, rozhodnutia o tejto otázke môžu byť prijímané iba na úrovni členských štátov v súlade so zásadou subsidiarity.
Čo sa týka jadrového a uránového odpadu, uznesenie naliehavo žiada, aby boli vyvinuté stratégie na zníženie možnosti jeho zneužitia na výrobu a šírenie jadrových zbraní a vyzýva preto Komisiu, Radu a členské štáty, aby vyjadrili plnú podporu návrhom Medzinárodnej agentúry pre atómovú energiu na multilaterálny prístup k zásobovaniu štiepnymi materiálmi na výrobu jadrovej energie.
Výskum a vývoj
Uznesenie tiež požaduje, aby sa uskutočnil výskum biomasy, všetkých obnoviteľných zdrojov energie (vrátane energie vĺn, energie prílivu a odlivu a skladovania energie), ako aj technológie splynovania uhlia, s cieľom znížiť emisie znečisťujúcich látok a vytvoriť svetový trh v tejto oblasti.
Rozprava
V rámci rozpravy na tému energetiky vystúpil aj slovenský europoslanec Ján HUDACKÝ (EPP-ED, SK).
V úvode svojho príspevku poslancom pripomenul úplnú závislosť väčšiny nových členských krajín od dodávok ropy a plynu z Ruska ako protiklad k situácii starých členov EÚ, u ktorých sú energetické dodávky viac diverzifikované.
V snahe dobehnúť hospodársku úroveň starých členských krajín v čo najkratšom čase je podľa neho otázka bezpečnosti dodávok ešte pálčivejšia.
Vyslovil tiež podporu myšlienke výskumu zameraného na bezpečnejšie formy jadrovej energetiky, upozornil však, že práve na tento výskum je v rámci nového finančného výhľadu EÚ vyčlenených málo finančných zdrojov.
Čo sa týka plánov Komisie načrtnutých v Zelenej knihe o energetike, ktoré výrazne preferujú úlohu obnoviteľných zdrojov energie, Hudacký uviedol, že sú akceptovateľné, avšak Komisia musí podľa neho zároveň "zodpovedne akceptovať skutočnosť, že niektoré členské krajiny chcú aj naďalej rozvíjať jadrovú energetiku".
Ako dodal, vedú ich k tomu najmä dva dôvody - "fakt, že potenciál pre rozvoj obnoviteľných zdrojov je v týchto krajinách nízky a nie je možné rátať s ich dlhodobou udržateľnosťou a tiež to, že majú veľmi dobré skúsenosti s touto energiou, ktorá je bezpečná, environmentálne prijateľná a pri použití nových technológií aj dlhodobo udržateľná".
20060322IPR06609
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
