20.10.2010 SPOLOČNÝ NÁVRH UZNESENIA predložený v súlade s článkom 122 ods. 5 rokovacieho poriadku,
ktorý nahrádza návrhy skupín:
Verts/ALE ( B7‑0549/2010 )
ALDE ( B7‑0595/2010 )
S&D ( B7‑0596/2010 )
ECR ( B7‑0597/2010 )
GUE/NGL ( B7‑0598/2010 )
PPE ( B7‑0599/2010 )
o situácii v oblasti ľudských práv v Predkaukazsku (Ruská federácia) a o trestnom stíhaní Olega Orlovova
Laima Liucija Andrikienė
,
Lena Kolarska-Bobińska
,
Filip Kaczmarek
,
Cristian Dan Preda
,
Tunne Kelam
,
Bernd Posselt
,
Monica Luisa Macovei
,
Bogusław Sonik
,
Mario Mauro
,
Sari Essayah
,
Elisabeth Morin-Chartier
,
Tadeusz Zwiefka
,
Eija-Riitta Korhola
v mene poslaneckého klubu PPE
Véronique De Keyser
,
Hannes Swoboda
,
Kristian Vigenin
,
Mitro Repo
v mene skupiny S&D
Kristiina Ojuland
,
Marietje Schaake
,
Leonidas Donskis
,
Marielle De Sarnez
,
Ramon Tremosa i Balcells
,
Anneli Jäätteenmäki
v mene skupiny ALDE
Heidi Hautala
,
Werner Schulz
,
Bart Staes
,
Barbara Lochbihler
,
Indrek Tarand
,
Ulrike Lunacek
,
Nicole Kiil-Nielsen
v mene skupiny Verts/ALE
Michał Tomasz Kamiński
,
Charles Tannock
,
Ryszard Antoni Legutko
,
Adam Bielan
,
Jacek Olgierd Kurski
,
Tomasz Piotr Poręba
,
Konrad Szymański
,
Marek Henryk Migalski
,
Ryszard Czarnecki
,
Paweł Robert Kowal
,
Roberts Zīle
,
Zbigniew Ziobro
v mene skupiny ECR
Marie-Christine Vergiat
v mene skupiny GUE/NGL
PE450.384v01-00 } PE450.412v01-00 } PE450.413v01-00 } PE450.414v01-00 } PE450.415v01-00 } PE450.416v01-00 } RC1 Uznesenie Európskeho parlamentu o situácii v oblasti ľudských práv v Predkaukazsku (Ruská federácia) a o trestnom stíhaní Olega Orlovova
Európsky parlament ,
– so zreteľom na svoje uznesenie zo 17. septembra 2009 o vraždách aktivistov za dodržiavanie ľudských práv v Rusku Prijaté texty, P7_TA(2009)0022 .
,
– so zreteľom na udelenie Sacharovovej ceny Olegovi Orlovovi, Sergejovi Kovalevovi a Ľudmile Alexejevovej, zastupujúcim centrum pre ľudské práva Memorial a všetkých ďalších ochrancov ľudských práv v Rusku, dňa 16. decembra 2009,
– so zreteľom na dohodu o partnerstve a spolupráci medzi Európskou úniou a Ruskou federáciou, ktorá nadobudla platnosť v roku 1997, pričom platnosť sa predlžuje dovtedy, kým ju nenahradí nová dohoda,
– so zreteľom na prebiehajúce rokovania o novej dohode, ktorou sa vytvára nový, komplexný rámec pre vzťahy medzi EÚ a Ruskom,
– so zreteľom na Dohovor o ochrane ľudských práv a základných slobôd, Deklaráciu Organizácie Spojených národov o ochrancoch ľudských práv a Deklaráciu Organizácie Spojených národov o právach a povinnostiach jednotlivcov, skupín a orgánov spoločnosti podporovať a ochraňovať všeobecne uznávané ľudské práva a základné slobody,
– so zreteľom na článok 122 ods. 5 rokovacieho poriadku,
A. keďže Rusko sa ako člen Rady Európy, Organizácie pre bezpečnosť a spoluprácu v Európe (OBSE) a zmluvná strana deklarácií OSN zaviazalo, že bude chrániť a presadzovať ľudské práva, základné slobody a zásady právneho štátu,
B. keďže na Európskom súde pre ľudské práva je ešte stále asi 20 000 otvorených prípadov z Ruskej federácie, najmä z regiónu Predkaukazska; keďže Európsky súd pre ľudské práva odsúdil Ruskú federáciu za závažné porušovanie ľudských práv v tomto regióne v rámci viac než 150 rozsudkov, pričom zdôrazňuje dôležitosť včasného a úplného vykonávania týchto rozsudkov,
Situácia v oblasti ľudských práv v Predkaukazsku
C. keďže situácia ochrancov ľudských práv v regióne Predkaukazska, najmä v Čečenskej republike, Ingušsku a Dagestane, je znepokojujúca; keďže nezávislí novinári, aktivisti občianskej spoločnosti, právnici a ochrancovia ľudských práv v regióne sú často obeťami hrozieb a násilných činov, prenasledovania a zastrašovania a ich aktivity sú často obmedzované členmi orgánov presadzovania práva; keďže osoby, ktoré porušujú ľudské práva, stále využívajú beztrestnosť a naďalej sa ignorujú zásady právneho štátu; keďže civilné obyvateľstvo je naďalej vystavené násiliu ozbrojených opozičných skupín, ako aj orgánov presadzovania práva; keďže mučenie a zlé zaobchádzanie, ako aj svojvoľné zadržiavanie sú bežným javom a keďže mimovládne organizácie, ktoré sú nezávislé od národných vlád, sú dôležité pre rozvoj občianskej spoločnosti;
D. keďže v Čečensku vládne všeobecná atmosféra strachu, a to napriek nepopierateľným úspechom v oblasti obnovy a zreteľnému pokroku, pokiaľ ide o budovanie infraštruktúry v tomto regióne; keďže situácia v oblasti ľudských práv a fungovanie systému súdnictva a demokratických inštitúcií sú naďalej dôvodom na vážne obavy,
E. keďže niekoľko po sebe idúcich prípadov zmiznutia odporcov vlády a ochrancov ľudských práv zostalo vo všeobecnosti bez potrestania a v súvislosti s nimi neprebieha žiadne primerané vyšetrovanie;
F. keďže napriek konštruktívnemu dialógu, ktorý sa rozvinul medzi orgánmi a občianskou spoločnosťou v Ingušsku od nástupu nového prezidenta k moci, možno konštatovať znepokojujúce obnovenie násilia od roku 2009, ktoré vyústilo do niekoľkých prípadov vrážd a zmiznutia odporcov vlády a novinárov, pričom v súčasnosti neprebieha žiadne trestné stíhanie,
G. keďže možno pozorovať narastajúci počet zmiznutých obyvateľov predkaukazských republík, pričom je zrejmé, že títo boli unesení do iných ruských regiónov; keďže stále nie je známe, kde sa nachádzajú Ali Džaniev, Jusup Dobriev, Junus Dobriev a Magomed Adžiev, a to približne od polnoci 28. decembra 2009 v Petrohrade, podobne ako ani päť osôb, Zelimchan Achmetovič Čibiev, Magomed Chajbulaevič Israpilov, Džamal Zijanidovič Magomedov, Akil Džavatchanovič Abdullaev a Dovar Nazimovič Asadov, z ktorých traja sú obyvateľmi Predkaukazska a ktorí sú naďalej nezvestní od noci z 24. na 25. septembra 2010, keď odišli do Historickej mešity v Moskve;
H. keďže v Predkaukazsku zostáva asi 80 000 vnútorne vysídlených osôb, a to viac než 18 rokov potom, ako boli nútení opustiť svoje domovy v dôsledku série vojen, ktoré vypukli medzi Ingušskom a Severným Osetskom v roku 1992 a v Čečensku v rokoch 1994 a 1999; keďže tieto osoby majú problémy s nájdením ubytovania, predĺžením svojich povolení na pobyt, čo obmedzuje ich prístup k sociálnym službám, s obnovovaním vnútroštátnych pasov a so získaním štatútu „núteného migranta“, ktorý potrebujú na to, aby mali prístup k pracovným miestam, sociálnym službám a príslušným výhodám;
I. keďže predseda Buzek 3. septembra 2010 vyjadril svoju hlbokú solidaritu s rodinami obetí beslanskej tragédie a naliehavo vyzval prezidenta Ruskej federácie, aby zabezpečil, aby sa v plnej miere rešpektovali ich práva a konečne sa objasnili pravdivé okolnosti udalostí, ku ktorým došlo v septembri 2004;
J. keďže nijako nemožno zdôvodniť akty bezmedzného násilia proti civilnému obyvateľstvu;
K. berie na vedomie iniciatívu predstaviteľov ruskej a medzinárodnej občianskej spoločnosti na založenie dokumentačného centra Natalie Estemirovovej pre potenciálne vojnové zločiny a iné prípady závažného porušovania ľudských práv, ku ktorým došlo počas vojen v Čečensku;
Vyšetrovanie trestného činu proti Olegovi Orlovovi
L. keďže činnosť organizácií pôsobiacich v oblasti ľudských práv, ako je Memorial, je nevyhnutná na vytvorenie stabilnej a slobodnej spoločnosti v Rusku a na nastolenie skutočnej a trvalej stability obzvlášť v regióne Predkaukazska; keďže ruská vláda a vlády predkaukazských republík preto môžu byť hrdé na dôležitú úlohu, ktorú zohrávajú tieto organizácie,
M. keďže Natalia Estemirovová, riaditeľka centra Memorial v Čečensku, bola unesená 15. júla 2009 v Groznom a nájdená mŕtva v susednom Ingušsku; keďže v rámci vyšetrovania jej vraždy nebol dosiahnutý žiadny pokrok, pokiaľ ide o nájdenie vrahov a osôb zodpovedných za tento čin,
N. keďže dňa 21. januára 2010 moskovský mestský civilný súd nariadil Olegovi Orlovovi a centru pre ľudské práva Memorial, aby zaplatili odškodné Ramzanovi Kadyrovovi, čečenskému prezidentovi;
O. keďže Ramzan Kadyrov 9. februára 2010 verejne vyhlásil, že zastaví trestné konanie, ktoré inicioval proti Olegovi Orlovovi, predsedovi výkonnej rady centra pre ľudské práva Memorial, a Ľudmile Alexejevovej, predsedníčke Moskovskej helsinskej skupiny, za ohováranie,
P. keďže Oleg Orlov bol 6. júla 2010 obvinený na základe článku 129 ruského trestného poriadku a v prípade, že bude uznaný vinným, mu hrozí až trojročný trest odňatia slobody,
Q. keďže v rámci vyšetrovania trestného činu proti Olegovi Orlovovi došlo k závažnému porušeniu trestného poriadku Ruskej federácie (najmä jeho článku 72),
R. keďže v dňoch 13. – 16. septembra 2010 boli prehľadané kancelárie niekoľkých hlavných organizácií pôsobiacich v oblasti ľudských práv, okrem iného aj centra Memorial, pričom organizáciám bolo nariadené, aby v krátkom čase poskytli viaceré dokumenty týkajúce sa ich činnosti;
1. odsudzuje akýkoľvek akt terorizmu a zdôrazňuje, že nie je možné nijako odôvodniť bezmedzné násilné činy proti civilnému obyvateľstvu; vyjadruje súcit a solidaritu priateľom a rodinám všetkých obetí násilia vrátane obetí nedávnych bombových útokov v moskovskom metre a nedávneho útoku na čečenský parlament, ako aj nespočetných útokov na obyvateľstvo kaukazských republík, ku ktorým dochádza nepretržite;
2. vyjadruje hlboké znepokojenie nad obnovením násilia a teroristických činov v Predkaukazsku; vyzýva na jednej strane na zastavenie terorizmu a na druhej strane žiada ruské orgány, aby ukončili všeobecnú atmosféru beztrestnosti pri porušovaní ľudských práv a absenciu zásad právneho štátu v regióne;
3. uznáva právo Ruska na boj proti terorizmu a ozbrojené povstanie v Predkaukazsku, ale naliehavo vyzýva príslušné orgány, aby tak urobili a súčasne pritom dodržiavali medzinárodné právo v oblasti ľudských práv; upozorňuje, že pokračujúce zneužívanie a protizákonné metódy potlačovania povstania povedú k ďalšiemu znepriateleniu obyvateľstva a namiesto nastolenia stability spôsobia ďalšie vyhrotenie násilia v regióne;
4. naliehavo vyzýva ruské orgány, aby urobili všetko, čo bude v ich silách, na zabezpečenie ochrany obhajcov ľudských práv tak, ako sa uvádza v Deklarácii OSN o právach a povinnostiach jednotlivcov, skupín a orgánov spoločnosti podporovať a chrániť všeobecne uznávané ľudské práva a základné slobody;
5. zdôrazňuje, že beztrestnosť v Čečensku prispieva k destabilizácii v celom regióne Predkaukazska;
6. dôrazne odsudzuje akúkoľvek formu kolektívneho trestu pre jednotlivcov, ktorí sú podozriví z prepojenia na povstalcov, vrátane praxe pálenia domov patriacich rodinám aktívnych alebo údajných členov ozbrojenej opozície; žiada orgány, aby prijali konkrétne opatrenia na zamedzenie opätovného výskytu podobného porušovania práv a aby potrestali úradníkov, ktorí sú za nich zodpovední na všetkých úrovniach;
7. naliehavo vyzýva Rusko, aby medzinárodným organizáciám pôsobiacim v oblasti ľudských práv, masmédiám a medzinárodným vládnym inštitúciám, ako je Rada Európy, Medzinárodný výbor Červeného kríža, OBSE a OSN, poskytlo slobodný vstup do Predkaukazska; ďalej vyzýva najmä príslušné orgány, aby vytvorili také podmienky, ktoré organizácii Memorial a ostatným organizáciám pôsobiacim v oblasti ľudských práv umožnia v plnej miere obnoviť ich aktivity v Predkaukazsku v bezpečnom prostredí;
8. vyjadruje hlboké znepokojenie nad rastúcim počtom zmiznutých obyvateľov predkaukazských republík, ktorí boli očividne unesení do iných regiónov Ruska, a očakáva, že kancelária hlavného prokurátora Ruskej federácie objasní a potvrdí, kde sa títo občania nachádzajú;
9. naliehavo vyzýva ruské federálne orgány, aby zabezpečili, že dlhodobé riešenia pre osoby vysídlené v rámci krajiny vyústia do konkrétnych krokov; žiada posilnenie opatrení národnej vlády na podporu operácií UNHCR s cieľom pokračovať v realizácii programov ubytovania pre osoby vysídlené v rámci krajiny a uľahčiť opatrenia na zlepšenie prístupu týchto osôb k službám a príslušným výhodám; zdôrazňuje, že je potrebné neustále monitorovať situáciu vnútorne vysídlených osôb s cieľom zabezpečiť, aby sa už neporušovali ich práva; naliehavo vyzýva ruskú vládu, aby oficiálne uznala pojem osôb vysídlených v rámci krajiny a náležite upravila svoje právne predpisy;
10. vyzýva ruské federálne orgány, aby urýchlene, dôkladne a efektívne vyšetrili vraždu Natalie Estemirovovej a aby postavili pred súd tak zodpovedné osoby, ako aj všetkých, ktorí boli zapojení do tejto brutálnej vraždy;
11. odmieta a odsudzuje cynické a nezmyselné pokusy zapliesť centrum Memorial do zločinu pomoci teroristickým organizáciám;
12. odsudzuje začatie vyšetrovania trestného činu proti Olegovi Orlovovi a naliehavo vyzýva príslušné orgány, aby opätovne preskúmali rozhodnutie začať súdny proces; upozorňuje, že vyhlásenia, akým je i vyhlásenie Olega Orlovova, sú v demokracii legitímne a nemali by podliehať žiadnym občianskoprávnym ani trestnoprávnym sankciám;
13. vyzýva ruské orgány, aby v prípade, že proces bude pokračovať, zabezpečili, aby už nedochádzalo k ďalšiemu porušovaniu práva pri vyšetrovaní a v rámci súdneho konania proti Olegovi Orlovovi a aby za každých okolností dodržiavali Deklaráciu OSN o ochrancoch ľudských práv, Všeobecnú deklaráciu ľudských práv a medzinárodné a regionálne nástroje v oblasti ľudských práv ratifikované Ruskou federáciou;
14. pripomína, že Oleg Orlov je laureátom Sacharovovej ceny Európskeho parlamentu za rok 2009, a je teda pod osobitnou morálnou a politickou ochranou Európskeho parlamentu; naliehavo vyzýva ruskú vládu, aby Olegovi Orlovovi umožnila slobodne sa zúčastniť na slávnostnom odovzdaní Sacharovovej ceny 2010 v Štrasburgu;
15. odsudzuje prehliadku kancelárií organizácií pôsobiacich v oblasti ľudských práv a očakáva objasnenie zákonnosti a cieľa týchto opatrení;
16. vyjadruje hlboké poľutovanie nad tým, že pokračujúce porušovanie ľudských práv má veľmi negatívny vplyv na obraz a dôveryhodnosť Ruska vo svete a vrhá tieň na vzťahy medzi Európskou úniou a Ruskou federáciou, ktoré sú dôležité a mali by sa rozvinúť do strategického partnerstva, vzhľadom na vzájomnú závislosť oboch strán a rôzne spoločné záujmy, najmä pokiaľ ide o politickú, bezpečnostnú, hospodársku a energetickú spoluprácu, ale aj o dodržiavanie demokratických zásad a postupov a základných ľudských práv;
17. dôrazne podporuje odporúčania z uznesenia prijatého parlamentným zhromaždením Rady Európy 22. júna 2010 o opravných prostriedkoch pri porušovaní ľudských práv v Predkaukazsku, ktoré by mohli výrazne prispieť k ukončeniu beztrestnosti, ktorú využívajú páchatelia pri porušovaní ľudských práv, a k obnoveniu dôvery ľudí v orgány presadzovania práva;
18. vyzýva ruské orgány, aby dodržiavali všetky rozhodnutia Európskeho súdu pre ľudské práva a aby realizovali opatrenia na nápravu jednotlivých prípadov porušenia, a to aj tým, že zabezpečia, aby prebiehalo účinné vyšetrovanie a aby páchatelia niesli zodpovednosť, a žiada tieto orgány, aby prijali všeobecné opatrenia na vykonávanie uvedených rozhodnutí vrátane politických a zákonných zmien s cieľom zamedziť opakovaným prípadom porušenia;
19. odporúča, aby štátne orgány na federálnej, regionálnej a miestnej úrovni začali konštruktívny dialóg s aktivistami občianskej spoločnosti tak, aby sa mohli rozvíjať fungujúce demokratické štruktúry;
20. žiada posilnenie konzultácií medzi EÚ a Ruskom o otázke dodržiavania ľudských práv a naliehavo vyzýva, aby do tohto procesu konzultácií mohli účinne prispievať Európsky parlament, Štátna duma, ruské súdne orgány, občianska spoločnosť a organizácie pôsobiace v oblasti ľudských práv; vyzýva Rusko, aby v plnej miere dodržiavalo svoje povinnosti člena OBSE a Rady Európy;
21. osobitne upozorňuje na situáciu tisícov utečencov z Predkaukazska v členských štátoch EÚ, s osobitným odkazom na čečenskú diaspóru žijúcu v Rakúsku, ktorú tvorí minimálne 20 000 osôb vrátane mnohých maloletých; v tejto súvislosti vyjadruje vážne znepokojenie nad vraždou čečenského utečenca vo Viedni v máji 2010 a nad závažnými tvrdeniami o zapojení čečenského prezidenta do tohto zločinu; vyzýva členské štáty EÚ, aby vykonávali koordinovanejšiu, súdržnejšiu a viditeľnejšiu politiku ochrany predkaukazských utečencov na európskej pôde, v súlade so svojimi humanitárnymi záväzkami a záväzkami v oblasti ľudských práv;
22. poveruje svojho predsedu, aby postúpil toto uznesenie Rade, Komisii, vládam a parlamentom členských štátov, vláde a parlamentu Ruskej federácie, OBSE a Rade Európy.
