14.6.2010 B7-0386/2010 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o izraelskej vojenskej operácii proti humanitárnej flotile a o blokáde Gazy
Michał Tomasz Kamiński
,
Charles Tannock
,
Adam Bielan
,
Ryszard Czarnecki
,
Tomasz Piotr Poręba
,
Paweł Robert Kowal
,
Mirosław Piotrowski
v mene skupiny ECR
PE441.968v01-00 B7‑0386/2010 Uznesenie Európskeho parlamentu o izraelskej vojenskej operácii proti humanitárnej flotile a o blokáde Gazy
Európsky parlament ,
– so zreteľom na svoje predchádzajúce uznesenia o Blízkom východe,
– so zreteľom na závery Rady o mierovom procese na Blízkom východe prijaté 8. decembra 2009,
– so zreteľom na článok 110 ods. 2 rokovacieho poriadku,
A. keďže 31. mája 2010 izraelské ozbrojené sily zadržali flotilu šiestich lodí, ktorá sa pokúšala ukončiť námornú blokádu pásma Gazy,
B. keďže v dňoch pred zadržaním lodí sa izraelskí úradníci snažili flotilu presvedčiť, aby všetok svoj náklad dopravila do izraelského prístavu Ašdod, kde by ho skontrolovali, aby sa zaručilo, že náklad neobsahuje zbrane alebo iný, v rámci blokády zakázaný materiál, pričom všetka skutočná humanitárna pomoc by sa pod dohľadom pracovníkov humanitárnej pomoci pozemnou cestou prepravila priamo do Gazy,
C. keďže vlády členských štátov EÚ dôsledne odporúčali vyhnúť sa akýmkoľvek násilným pokusom o ukončenie izraelskej blokády Gazy, ktorá bola reakciou na pokračujúce raketové útoky na izraelské civilné obyvateľstvo, ktoré riadil Hamas,
D. keďže Izrael jasne vyhlásil, že na pokusy o ukončenie blokády bude reagovať vojenskou cestou, keďže lodiam, ktoré boli súčasťou flotily, boli vyslané osobitné upozornenia, že im bude povolené zakotviť len v prístave Ašdod a prepraviť pomoc cez existujúce pozemné prechody; keďže pred vykonaním vynucovacích opatrení dostali kapitáni plavidiel jasné varovania o tom, že Izrael má v úmysle uplatniť svoje právo na vynútenie blokády; keďže sa tieto varovné signály nestretli s odpoveďou a plavidlá pokračovali vo svojej ceste k pobrežiu Gazy,
E. keďže tento incident s flotilou je len ďalším príkladom tragédie pokračujúceho zbytočného konfliktu medzi hnutím Hamas, ktoré kontroluje pásmo Gazy, a jeho radikálnymi islamskými spojencami a štátom Izrael;
F. keďže napriek tomu, že konvoj viezol veľmi potrebnú humanitárnu pomoc, podľa vyhlásení organizátorov z Nadácie pre ľudské práva, slobody a humanitárnu pomoc (IHH) nebolo jeho hlavným zámerom poskytnutie pomoci, ale prelomenie námornej blokády;
keďže prvoradým zámerom vyslania flotily bolo politicky sa vyjadriť v snahe vyťažiť čo najviac z takejto propagandy;
G. keďže sú k dispozícii závažné dôkazy o tom, že Izrael konal oprávnene a v súlade s medzinárodným námorným právom; keďže námorná blokáda pri pobreží Gazy bola uvalená preto, že Izrael sa nachádza v stave ozbrojeného konfliktu s režimom hnutia Hamas, ktoré má Gazu pod kontrolou; keďže námorné blokády sa v rámci medzinárodného práva uznávajú ako legitímne opatrenie a môžu byť uvalené na mori vrátane medzinárodných vôd, pokiaľ nebránia v prístupe k prístavom a pobrežiam neutrálnych štátov; keďže podľa námorného práva štát môže prijať opatrenia na vynútenie blokády a akékoľvek plavidlo, ktoré poruší alebo sa pokúsi porušiť námornú blokádu, môže byť podľa námorného práva obsadené alebo dokonca napadnuté,
H. keďže mierové nesmrtonosné prostriedky, ktoré použilo izraelské komando, boli zrejme účinné v prípade piatich alebo šiestich lodí, komando sa však na poslednej a najväčšej lodi Mavi Marmara stretlo s násilím zo strany protestujúcich a na čoraz intenzívnejšie útoky bolo nútené reagovať v sebaobrane, keďže jeden z vojakov bol dobodaný a dvaja boli zastrelení strelnými zbraňami, ktoré boli zjavne odobraté vojakom;
I. keďže loď, ktorá bola zapojená do tohto incidentu, bola majetkom islamskej humanitárnej organizácie Insani Yardim Vakfi so sídlom v Turecku respektíve nadácie IHH sídliacej v Nemecku, ktorú Izrael považuje za „extrémistických prívržencov teroru“ a ktorá bola obvinená zo sympatií k militantným islamistickým hnutiam,
J. keďže pásmo Gazy sa s Egyptom delí o dlhú hranicu, ktorú by bolo možné otvoriť s cieľom dopraviť do príslušnej oblasti humanitárnu pomoc,
K. keďže Hamas ignoroval všetky predchádzajúce rezolúcie Bezpečnostnej Rady OSN, ktoré vyzývali na ukončenie teroristických aktivít namierených proti Izraelu; keďže Hamas pašuje do Gazy tisícky iránskych rakiet, riadených striel a ďalších zbraní s cieľom ostreľovať izraelské mestá,
1. vyjadruje hlboké poľutovanie nad stratou životov v dôsledku zadržania flotily lodí pod vedením tureckej islamskej humanitárnej organizácie Insani Yardim Vakfi (alebo IHH v Nemecku) izraelskou armádou;
2. vyzýva Izrael, aby zabezpečil, že civilnému obyvateľstvu v Gaze bude aj naďalej poskytovaná humanitárna pomoc;
3. zdôrazňuje, že Izrael má právny záväzok reagovať primerane a zdržanlivo, v súlade so svojimi medzinárodnými právnymi záväzkami v rámci národného práva týkajúceho sa námorných blokád;
4. žiada o dôveryhodné, nestranné a nezávislé vyšetrenie týchto udalostí a zriadenie komisie, ktorej činnosť by bola otvorená a transparentná; vyzýva izraelské ozbrojené sily, aby uskutočnili rozsiahle vyšetrovanie s cieľom zabezpečiť prijatie dostatočných opatrení, ktoré zabránia zraneniam a najmä úmrtiam; vyzýva izraelskú vládu, aby incident dôkladne vyšetrila a aby sa každá zložka izraelských obranných síl, v prípade ktorej sa preukáže, že použila svoju silu neoprávnene alebo neprimerane, zodpovedala v rámci riadneho súdneho konania;
5. chápe, že Izrael sa oprávnene obáva, že ak sa lodiam povolí pristáť na pobreží Gazy bez bezpečnostných kontrol, situácia by mohla vyústiť do vytvorenia koridoru využívaného na transfer zbraní pre Hamas;
6. zdôrazňuje, že hnutie Hamas je teroristickou organizáciou, ktorá je v EÚ zakázaná a ktorá odmieta uznať existenciu štátu Izrael, a ktorá pre tisíce nevinných izraelských občanov aj naďalej predstavuje bezpečnostné riziko;
7. odsudzuje skutočnosť, že organizácia IHH so sebou vzala na palubu lodí deti s vedomím, že táto vopred plánovaná akcia môže vyústiť do násilnej konfrontácie ohrozujúcej nevinné životy; vyjadruje poľutovanie nad skutočnosťou, že Hamas odmietol prijať pomoc, ktorú Izrael po incidente prepravil z lodí flotily a ktorá sa mala dostať k obyvateľom Gazy;
8. vyzýva hnutie Hamas, aby prijalo okamžité a konkrétne opatrenia s cieľom dodržiavať zásady Kvarteta, aby bezpodmienečne prepustilo Gilada Šalita, ktorý je štyri roky držaný v zajatí, a aby prestalo zasahovať do operácií mimovládnych organizácií a agentúr OSN v Gaze;
9. vyzýva Egypt, aby zohrával väčšiu úlohu v zodpovednosti za zabezpečovanie pomoci pre Gazu;
10. podporuje právo Izraela brániť svoju bezpečnosť a vynucovať námornú blokádu;
11. je presvedčený, že hnutie Hamas je zodpovedné za kruté podmienky v Gaze;
12. zdôrazňuje význam prísunu humanitárnej pomoci pre obyvateľov Gazy a súčasne aj ochrany legitímnych bezpečnostných záujmov Izraela;
13. je presvedčený, že dlhodobým riešením tohto konfliktu je riešenie založené na existencii dvoch štátov, ktorého výsledkom bude životaschopný a zvrchovaný palestínsky štát a bezpečný Izrael, ktorý budú uznávať všetci jeho susedia;
14. poveruje svojho predsedu, aby toto uznesenie postúpil Rade, Komisii, podpredsedníčke Komisie/vysokej predstaviteľke Únie pre zahraničné vzťahy a bezpečnostnú politiku, členským štátom, vládam a parlamentom členských štátov, generálnemu tajomníkovi OSN, Kvartetu, vyslancovi blízkovýchodného Kvarteta, Euro-stredozemskému parlamentnému zhromaždeniu, izraelskej vláde a parlamentu, prezidentovi Palestínskej samosprávy a Palestínskej zákonodarnej rade.
