Otázka na písomné zodpovedanie E-012074/2011
Komisii
článok 117 rokovacieho poriadku
Monika Flašíková Beňová (S&D)
(20. decembra 2011)
Vec: Problematika severného Cypru
Jedným z najzávažnejších sporov medzi Európskou úniou a Tureckom je otázka Cypru.
Ostrov je rozdelený už od roku 1974 a dohoda medzi cyperskou a tureckou komunitou stále nebola dosiahnutá.
Severocyperská turecká republika nie je medzinárodne uznaná a uznáva ju len Ankara.
Zjednotenie ostrova síce nie je oficiálnou podmienkou vstupu Turecka do EÚ, podmienkou však je vyriešenie napätých cypersko-tureckých vzťahov.
Turecko v tejto súvislosti nedávno navrhlo jednoduché diplomatické riešenie, založené na tzv. „taiwanskom modeli.“ Navrhuje ukončenie embarga na cyperskú dopravu a požaduje, aby za to Únia uvoľnila svoju izoláciu Severocyperskej tureckej republiky.
Severný Cyprus má totiž priame letecké spojenie iba s Tureckom a je vylúčený aj z ostatných medzinárodných aktivít.
Cyperskí Gréci, ktorí zastupujú v EÚ celý Cyprus, avšak vládnu v skutočnosti iba na jeho južnej polovici, sa obávajú, že by akékoľvek uznanie separatistického štátu mohlo znamenať definitívne rozdelenie ostrovnej krajiny.
—
Aký má Komisia názor na tento Tureckom navrhovaný diplomatický postup?
