Na Capaleste sa hovorilo o kultúre v EÚ a význame Európskeho parlamentu
Kultúra
Slovensko
2007-09-17 - 16:11
Podujatie "Capalest"
V dňoch 15. – 19. augusta sa v Banskej Štiavnici uskutočnil piaty ročník festivalu európskej kultúry, jazyka a umenia – Capalest 2007 - pod názvom „Dajme dušu Európe“.
Súčasťou európskeho festivalu poézie, divadla a hudby po prvýkrát boli aj verejné diskusie, ktoré sú pokračovaním marcových kultúrno-spoločenských debát s občanmi pri príležitosti 50. výročia podpísania Rímskych zmlúv.
Podujatie finančne podporil Európsky parlament a zúčastnil sa ho aj europoslanec Milan GAĽA.
V diskusii pod názvom "Postavenie kultúry a umenia v EÚ a význam Európskeho parlamentu v roku 2007" vystúpil europoslanec Milan GAĽA (EPP-ED), člen výboru Európskeho parlamentu pre kultúru a vzdelávanie.
Diskutujúcim priblížil témy v oblasti kultúry, ktorými sa Európsky parlament intenzívne zaoberá.
Príkladom sú digitálne knižnice, legislatíva týkajúca sa hlavného európskeho mesta kultúry, či prechodu od analógového vysielania k digitálnemu, alebo téma statusu cirkusových umelcov v Európe.
V úvodnej debate Capalestu (z francúzskeho "Cap a l' Est" - cesta na východ), moderovanej riaditeľom Informačnej kancelárie Európskeho parlamentu na Slovensku Robertom HAJŠELOM, vystúpil portugalský veľvyslanec José Vieira Branco, primátor Banskej Štiavnice Pavol Balžanka a 1. radca na poľskej ambasáde Bogdan Wrzochalski.
Riaditeľ Informačnej kancelárie Európskeho parlamentu Robert Hajšel zdôraznil podpornú úlohu európskych inštitúcií v premietaní kultúrneho vedomia do praxe.
Portugalský veľvyslanec José Vieira Branco zas uviedol, že kultúra je „jeden zo strategických bodov pre Európu, čoho dôkazom je jazyková rozmanitosť, ktorá podčiarkuje osobitosť každej krajiny“.
Primátor Banskej Štiavnice Pavol Balžanka taktiež označil kultúrny rozvoj za veľmi dôležitý.
Vyslovil pritom presvedčenie, že za podpory európskych inštitúcií príde ruka v ruke s ekonomickým rozvojom aj rozvoj kultúry.
Účastníci verejnej debaty sa zaujímali o to, ako by mohli európske inštitúcie zvýšiť príspevky na kultúrne akcie a motivovať súkromný sektor, aby viac prispieval na túto oblasť a tiež o to, či sa pripravuje ucelenejšie zameranie na tradičnú kultúru.
Diskutujúci zdôraznili narastajúci význam uplatňovania verejno-súkromného partnerstva aj v oblasti financovania kultúrnych podujatí.
Témami ďalších blokov verejných debát boli "Rok 1957: Slovenská kultúra, veda a umenie v porovnaní s európskou kultúrou v čase podpísania Rímskych zmlúv" a "Čo je šťastie".
Súčasťou jedinečného päťdňového podujatia v Banskej Štiavnici bolo stretnutie pätnástich básnikov z členských krajín EÚ.
Divákov zaujali ich autorské čítania vlastnej poézie v slovenčine, vo francúzštine a v rodných jazykoch, ale tiež koncerty klasickej, folklórnej, tradičnej či modernej hudby.
Na svoje si prišli aj priaznivci rôznych divadelných žánrov, filmovej dokumentaristiky aj výstavníctva.
20070917IPR10479
SK
1
PHOTO
20070917PHT10483.jpg
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
