14.9.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Eoin Ryan, Adam Bielan, Ryszard Czarnecki, Konrad Szymański, Hanna Foltyn-Kubicka a Cristiana Muscardini
v mene skupiny UEN
o vyhláseniach Rady a Komisie – príprava na samit EÚ – India
Uznesenie Európskeho parlamentu o vyhláseniach Rady a Komisie – príprava na samit EÚ – India
Európsky parlament ,
–
so zreteľom na Spoločný akčný plán strategického partnerstva Indie a EÚ zo 7. septembra 2005 a najmä jeho časť týkajúcu sa rozvoja obchodu a investícií, so zreteľom na závery 12. stretnutia Indie a EÚ za okrúhlym stolom v dňoch 15. – 16. júla 2008 v Paríži,
–
so zreteľom na Spoločný akčný plán strategického partnerstva Indie a EÚ zo 7. septembra 2005 a najmä jeho časť týkajúcu sa rozvoja obchodu a investícií,
–
so zreteľom na závery 12. stretnutia Indie a EÚ za okrúhlym stolom, ktoré sa konalo v dňoch 15. – 16. júla 2008 v Paríži,
–
so zreteľom na uznesenie Európskeho parlamentu o hospodárskych a obchodných vzťahoch EÚ s Indiou (2006/2034(INI)),
–
so zreteľom na uznesenie Európskeho parlamentu z 29. septembra 2005 o vzťahoch medzi EÚ a Indiou: strategické partnerstvo,
–
so zreteľom na rozhodnutie Svetovej obchodnej organizácie (WTO) o dohode TRIPS a verejnom zdraví prijaté 29. novembra 2005,
–
so zreteľom na samit EÚ a Indie o energetike, ktorý sa konal v Dillí 6. apríla 2006,
–
so zreteľom na článok 103 ods. 2 rokovacieho poriadku,
A.
keďže EÚ a India predstavujú najväčšie demokracie na svete a ich ústavný záväzok voči pluralizmu a právnemu štátu podporuje súdržnosť obchodných a hospodárskych vzťahov a zároveň zabezpečuje právnu istotu pre investície a prispieva k regionálnej a celosvetovej stabilite,
B.
keďže v Indii žije viac ako miliarda ľudí a jedna tretina svetovej populácie chudobných, pričom značný počet ľudí nemá prístup k základnému vzdelaniu, základnej zdravotnej starostlivosti, bezpečnej pitnej vode, cestnej doprave alebo trvalo udržateľnej energii,
C.
keďže kresťanské spoločenstvá v Indii sú vystavené pretrvávajúcej neznášanlivosti a násiliu,
D.
keďže India patrí medzi najrýchlejšie rastúce hospodárstva sveta s ukazovateľom rastu medzi 8 % a 10 %,
E.
keďže EÚ predstavuje pre Indiu najväčší zdroj priamych zahraničných investícií, ktoré v roku 2006 dosiahli výšku 2,5 mld. EUR a keďže priame zahraničné investície Indie do EÚ v roku 2006 činili 0,5 mld. EUR; keďže vzájomný obchod medzi Indiou a EÚ vzrástol z 28,6 mld. EUR v roku 2003 na 55 mld. EUR v roku 2007,
F.
keďže India patrí medzi krajiny s najvyšším počtom prípadov detskej práce vo svete,
G.
keďže podľa správy OSN z roku 2006 o svetovej epidémii AIDS je v Indii vírusom HIV/AIDS nakazených 5,7 milióna ľudí; keďže podľa odhadov je v Indii v súčasnosti nakazené menej ako 1 % dospelej populácie, ale keďže India ešte stále prevyšuje Južnú Afriku ako krajinu s najväčším počtom ľudí nakazených HIV/AIDS, čo zdôrazňuje dosah, ktorý má táto choroba na subkontinent južnej Ázie; keďže štáty s vysokým výskytom tohto ochorenia majú rozvinuté hospodárstvo priťahujúce dočasnú pracovnú silu a nákladnú dopravu, ktoré prispievajú k prenosu nákazy,
H.
keďže približne 80 % geografického územia Indie je ohrozených cyklónmi, záplavami, zosuvmi pôdy, suchom a zemetraseniami, ako aj miestnymi nebezpečenstvami a keďže kombinácia zlých sociálno-ekonomických podmienok a katastrof vytvorila začarovaný kruh chudoby a zraniteľnosti,
1.
víta vytvorenie parlamentnej skupiny priateľstva medzi Indiou a Európskym parlamentom v júni 2008, ktorá bude pôsobiť v indickom parlamente ako partner delegácie Európskeho parlamentu pre vzťahy s Indiou; dúfa, že vďaka tomuto pozitívnemu vývoju sa medzi týmito dvoma parlamentmi prostredníctvom pravidelných bilaterálnych návštev a diskusií za okrúhlym stolom začne zmysluplný a štruktúrovaný dialóg o otázkach svetového a spoločného záujmu;
2.
uznáva čoraz väčší význam dopravných spojení medzi Indiou a EÚ a v tejto súvislosti vyzýva vedúcich predstaviteľov EÚ a Indie, aby prijali ďalšie opatrenia na posilnenie spolupráce v oblasti civilného letectva podpísaním: i) horizontálnej dohody o leteckej doprave, ktorá prinavráti právnu istotu dvojstranným dohodám o leteckých službách uzavretým medzi Indiou a 26 členskými štátmi EÚ; ii) spoločného akčného plánu pre budúcu spoluprácu v širokej škále oblastí civilného letectva a iii) významného projektu technickej spolupráce medzi EÚ a Indiou v oblasti letectva, ktoré bude EÚ financovať sumou vo výške 12,5 milióna EUR, ako pokračovania predchádzajúcej technickej pomoci EÚ Indii v oblasti bezpečnosti letectva;
3.
podporuje dokončenie rokovaní medzi EÚ a Indiou o dvojstrannej dohode o námornej doprave, ktorá by mala kľúčový význam pre rozvoj obchodných vzťahov medzi EÚ a Indiou a zintenzívnila by spoluprácu v oblasti kvality námornej dopravy a námornej bezpečnosti;
4.
uznáva, že India je vzorom v riešení kultúrneho a náboženského pluralizmu napriek občasným a miestnym problémom vznikajúcim medzi náboženskými skupinami vrátane problémov medzi hinduistami a kresťanmi; vyjadruje však hlboké znepokojenie nad súčasnou situáciou kresťanských menšín, najmä v štáte Urísa, a nad tým, aký dosah môžu mať zákony proti konverzii prijaté v niekoľkých indických štátoch na slobodu náboženského vyznania;
5.
vyzýva indické orgány, aby ihneď skoncovali so všetkými druhmi násilia voči kresťanským spoločenstvám a umožnili im slobodne vyjadrovať ich vieru;
6.
vyzýva Indiu, aby ako významný globálny aktér prevzala určitú globálnu zodpovednosť za riešenie dôležitých otázok, ako sú napríklad zmena klímy, bezpečnosť a stabilita;
7.
domnieva sa, že pravidlá hospodárskej súťaže a ich účinné presadzovanie sú základom pre zabezpečenie všetkých výhod liberalizácie a príslušnej regulačnej reformy a prispejú k hospodárskemu rozvoju a riadnej správe verejných vecí; je takisto presvedčený, že účinná politika hospodárskej súťaže priťahuje zahraničných investorov vytvorením transparentného a nediskriminačného právneho rámca pre hospodárske subjekty;
8.
pripomína, že India rokuje v oblasti antidumpingu ako užívateľ aj ako predmet konaní; víta dobré pracovné vzťahy EÚ a Indie v tejto oblasti a vyzýva obe strany, aby spolupracovali na odstránení zneužívania antidumpingových nástrojov a skoncovali s dumpingom;
9.
vyzýva EÚ a Indiu, aby zaujali vedúcu pozíciu pri hľadaní bezodkladného a trvalého riešenia v rámci dohody TRIPS a v oblasti verejného zdravia s cieľom uľahčiť prístup k základným liekom; víta kroky indickej vlády týkajúce sa práv duševného vlastníctva pre lieky a vyzýva indickú vládu k rýchlejšiemu vykonávaniu právnych predpisov, predovšetkým pokiaľ ide o vývoz generických liekov;
10.
víta plány Indie na odstránenie kontroly rupie odstránením všetkých zostávajúcich kapitálových regulácií čiastočne konvertibilnej rupie; domnieva sa, že sa tak odstráni dôležitá prekážka zapojenia sa Indie do svetového hospodárstva, čo umožní jednotlivcom a podnikom z Indie slobodnejšie investovať v zahraničí a poskytne veľkým spoločnostiam jednoduchší a lacnejší prístup k zahraničnému dlhu, ktorý je v súčasnosti obmedzený na 500 miliónov USD na spoločnosť za rok;
11.
je znepokojený tým, že zahraniční investori sa stále stretávajú s únavnou byrokraciou na miestnej úrovni, kde predstavuje veľkú prekážku systém postupu schvaľovania, ktorý umožňuje prijať na automatické schválenie iba minimálny počet žiadostí, kým veľký objem rozsiahlych žiadostí sa schvaľuje individuálne; je znepokojený tým, že mnohí úradníci naďalej postupujú diskriminačne v prospech miestnych záujmov; pripomína, že tieto postupy schvaľovania a udeľovania licencií boli v niektorých regiónoch kritizované kvôli ich nespravodlivosti a netransparentnosti, pričom nariadenia sa menia tak zúfalo často, že tieto vrtochy systému sa sotva dajú sledovať; vyzýva vlády jednotlivých štátov a obecné zastupiteľstvá, aby zjednodušili a zjednotili postupy podávania žiadostí;
12.
pripomína, že vysoké dovozné clá Indie a netarifné prekážky aj naďalej znepokojujú priemysel EÚ; je presvedčený, že udržiavanie takejto protekcionistickej politiky po liberalizácii hospodárstva prináša narušenie a manipulácie trhu;
13.
domnieva sa, že EÚ musí venovať mimoriadnu pozornosť malým a stredným podnikom v Indii a že malé a stredné podniky by mohli byť posilnené prostredníctvom opatrení na pomoc pri financovaní miestnych trhovo orientovaných projektov navrhnutých občanmi;
14.
zdôrazňuje, že EÚ by mala spolupracovať s Indiou v rámci rozvojovej spolupráce ako s novým medzinárodným poskytovateľom pomoci prostredníctvom výmeny skúseností a spolupráce na konkrétnych projektoch v rozvojových krajinách; zdôrazňuje, že poučenie zo skúseností Indie by mohlo pomôcť zvýšiť účinnosť a výkonnosť rozvojovej pomoci EÚ;
15.
poznamenáva, že dosah rastu Indie na svetový dopyt po energii vzbudzuje obavy o energetickú bezpečnosť a že India stále trpí vážnym nedostatkom energie a je príliš závislá na rope a uhlí;
16.
poznamenáva, že India aj EÚ majú dlhú tradíciu v podporovaní využívania obnoviteľnej energie a domnieva sa, že ide o praktickú energetickú voľbu, spolu s hlavnými investíciami do energetickej účinnosti; víta v tejto súvislosti úsilie Indie a požaduje ďalšiu spoluprácu v oblasti energetickej bezpečnosti a trhových reforiem, obnoviteľnej energie a energetickej účinnosti; domnieva sa, že India a EÚ by mali pokračovať v definovaní svetovej energetickej štruktúry prostredníctvom inovačného a trvalo udržateľného energetického rozvoja pri dodržiavaní kritérií týkajúcich sa zmeny klímy;
17.
pripomína, že medzinárodný obchod môže byť výraznou hybnou silou hospodárskeho rastu a zníženia chudoby, ale nie je zázračným liekom, zatiaľ čo obchodné reformy dopĺňajú rozvojové politiky; domnieva sa, že na vytrhnutie ľudí z chudoby a na ďalšie stúpanie po rebríčku hospodárskeho rozvoja sa India potrebuje vážne zamerať na budovanie podnikateľského prostredia, ktoré prehĺbi integráciu so svetovým hospodárstvom zväčšením škály výrobcov a služieb;
18.
pripomína, že napriek prudkému rastu má infraštruktúra Indie čiastočne stále znaky rozvojovej krajiny so slabými dopravnými sieťami a pravidelnými výpadkami energie; vyzýva Indiu a EÚ, aby preskúmali možnosť rozvoja obchodnej infraštruktúry prostredníctvom investícií verejno-súkromného partnerstva, pričom zabezpečia transparentnosť, spoľahlivé regulačné prostredie a rovnaké podmienky pre súkromných investorov a vládu;
19.
uznáva významné úspechy indickej vlády v odstraňovaní chudoby, poznamenáva však, že napriek trvalému hospodárskemu rastu pretrváva veľká nerovnosť, pričom približne 30 % indickej populácie stále žije pod hranicou chudoby; je znepokojený najmä situáciou znevýhodnených skupín obyvateľstva, a to najmä žien, detí, znevýhodneného a vidieckeho obyvateľstva, napríklad Dalitov a Adivasiov (pôvodné kmene a národy); vyzýva Komisiu a Radu, aby spolupracovali s indickou vládou na zlepšení situácie uvedených skupín a posúdili ďalšiu spoluprácu z hľadiska svojho príspevku k ukončeniu rodovej a kastovej diskriminácie;
20.
víta spoluprácu EÚ s Indiou v oblasti environmentálnej politiky a skutočnosť, že environmentálna politika je v spoločnom akčnom pláne definovaná ako jeden zo sektorov spolupráce; pripomína, že EÚ a India ako významní svetoví aktéri musia zohrávať ústrednú úlohu v medzinárodnom úsilí smerom k lepšiemu celosvetovému riadeniu životného prostredia; žiada, aby sa aj naďalej zdôrazňovali environmentálne aspekty v spolupráci v oblasti hospodárskeho rozvoja;
21.
žiada, aby sa uskutočnili rozhovory medzi EÚ a Indiou o investíciách, s cieľom zohľadniť sociálno-politickú zodpovednosť zahraničných investorov; zdôrazňuje, že práva investorov musia ísť ruka v ruke s povinnosťami a že investori by mali uplatňovať aspoň základné pracovné normy Medzinárodnej organizácie práce (MOP);
22.
víta záväzok Indie bojovať proti detskej práci, ako aj jej účasť v medzinárodnom programe na odstránenie detskej práce a na projekte v oblasti detskej práce INDUS; je znepokojený vysokým počtom prípadov detskej práce v Indii; vyzýva Indiu, aby spolupracovala s MOP a ratifikovala dohovor 138 o minimálnom veku, ako aj dohovor 182 o najhorších formách detskej práce; vyzýva Indiu, aby prijala opatrenia na účinný boj proti všetkým formám moderného otroctva, detskej práce a zneužívania ženskej práce, s cieľom zabezpečiť dodržiavanie základných práv pracovníkov a predísť sociálnemu dumpingu, a aby zároveň prijala zásady MOP týkajúce sa dôstojnej práce; pripomína, že obchodné dohody musia byť v súlade s medzinárodnými dohovormi o ľudských právach a pracovných normách;
23.
vyzýva Komisiu, aby Parlamentu pravidelne predkladala správy o vykonávaní spoločného akčného plánu medzi Európskou úniou a Indiou;
24.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov a vláde a parlamentu Indickej republiky.
