KONEČNÉ ZNENIE
A6-0069/2006
22.3.2006
SPRÁVA
o prechodnom režime, ktorý obmedzuje voľný pohyb pracovníkov na trhu práce Európskej únie
(2006/2036(INI))
Výbor pre zamestnanosť a sociálne veci
Spravodajca:
Csaba Őry
PE 367.932v02-00
OBSAH
NÁVRH UZNESENIA EURÓPSKEHO PARLAMENTU.........................................................3
DÔVODOVÁ SPRÁVA.............................................................................................................8
POSTUP...................................................................................................................................10
NÁVRH UZNESENIA EURÓPSKEHO PARLAMENTU
o prechodnom režime, ktorý obmedzuje voľný pohyb pracovníkov na trhu práce Európskej únie
( 2006/2036(INI) )
Európsky parlament ,
– so zreteľom na článok 2 prvá zarážka Zmluvy o EÚ,
– so zreteľom na článok 3 ods. 1 bod c) a články 12 a 39 Zmluvy o ES ,
– so zreteľom na zmluvu o pristúpení, podpísanú 16. apríla 2003 medzi členskými štátmi EÚ-15 a Českou republikou, Estónskou republikou, Cyperskou republikou, Lotyšskou republikou, Litovskou republikou, Maďarskou republikou, Maltskou republikou, Poľskou republikou, Slovinskou republikou a Slovenskou republikou (zmluva o pristúpení)
Ú. v.
EÚ L 236, 23.
9.
2003, s.
17. ,
– so zreteľom na oznámenie Komisie z 8. februára 2006 nazvané Správa o fungovaní prechodného režimu stanoveného v Zmluve o pristúpení z roku 2003 (obdobie 1. máj 2004 - 30. apríl 2006) ( KOM(2006)0048 ),
– so zreteľom na uznesenie, ktoré prijal Výkonný výbor Európskej konfederácie odborových zväzov (EKOZ) na schôdzi v dňoch 5. a 6. decembra 2005 nazvané O voľnom pohybe pracovníkov v rozšírenej Európskej únii,
– so zreteľom na článok 45 rokovacieho poriadku,
– so zreteľom na správu Výboru pre zamestnanosť a sociálne veci ( A6‑0069/2006 ),
A. keďže voľný pohyb pracovnej sily je podľa Zmluvy o ES jednou zo štyroch základných slobôd, ako aj vyjadrením solidarity medzi európskou pätnástkou a novými členskými štátmi, a keďže voľný pohyb osôb je právom, ale nemá slúžiť na to, aby sa dala do pohybu masa pracovnej sily a iných osôb,
B. keďže zmluva o pristúpení predpokladá možnosť zavedenia prechodného obdobia pre voľný pohyb pracovnej sily v troch fázach (2 + 3 + 2 roky),
C. keďže 12 členských štátov európskej pätnástky sa v máji 2004 rozhodlo obmedziť slobodu pohybu pracovnej sily z ôsmych nových členských štátov, keďže tri z nových členských štátov reagovali podobným obmedzením voľného pohybu a keďže Nemecko a Rakúsko využili možnosť obmedzenia voľného pohybu služieb v určitých odvetviach a spojilo to s prechodným obdobím pre voľný pohyb pracovnej sily,
D. keďže klauzula o status quo stanovuje, že ak niektorý starý členský štát svojimi vnútroštátnymi predpismi reguluje v priebehu prechodného obdobia prístup na svoj trh práce, občania nových členských štátov nemajú byť vystavení silnejším obmedzeniam, než sú tie, ktoré sa uplatňovali v deň podpisu zmluvy o pristúpení; keďže toto ustanovenie sa uplatňuje aj vo vzťahu k prístupu, priznanému na základe vnútroštátnych predpisov alebo bilaterálnych dohôd,
E. keďže uvedená klauzula takisto stanovuje, že členské štáty EÚ-15 musia dodržiavať preferenčné pravidlo
Zoznam citovaný v článku 24 aktu o pristúpení – pre Českú republiku pozri prílohu V ods. 14; pre Estónsku republiku pozri prílohu VI, odsek 14; pre Lotyšskú republiku pozri Prílohu VII, odsek 14; pre Litovskú republiku pozri prílohu IX, odsek 14; pre Maďarskú republiku pozri prílohu X, odsek 14; pre Poľskú republiku pozri prílohu XII, odsek 14; pre Slovinskú republiku pozri Prílohu XIII, odsek 14; pre Slovenskú republiku pozri Prílohu XIV, odsek 14. , podľa ktorého v prípade, ak je pracovné miesto ponúknuté občanom krajín, ktorí nie sú z EÚ-15, občania nových členských štátov, majú prednosť pred občanmi z tretích krajín,
F. keďže existujú globálne úlohy, ktorým sa EÚ nemôže vyhnúť, medzi ktoré patrí najmä silný rast hospodárskych aktérov, ako sú Čína a štáty juhovýchodnej Ázie, a starnutie obyvateľstva v Európe, čo môže v konečnom dôsledku viesť k zrúteniu financovania systému sociálneho zabezpečenia; keďže vzhľadom na uvedené skutočnosti je pre EÚ nevyhnutné zlepšiť svoju konkurencieschopnosť a vytvárať viac pracovných miest a v súvislosti s tým zväčšiť mobilitu v rámci rozšírenej EÚ,
G. keďže lisabonská stratégia pre rast a zamestnanosť (2005–2008) oprávnene zdôrazňuje potrebu zavádzania politík, ktoré podporujú profesionálnu a geografickú mobilitu a keďže usmernenie č. 20 zo súboru usmernení politík zamestnanosti (2005-2008)
Rozhodnutie Rady z 12. júla 2005 o usmerneniach politík zamestnanosti členských štátov, (Ú. v.
EÚ L 205, 6.8.2005, s.
21). požaduje v zmysle zmlúv odstrániť prekážky mobility pracovníkov v EÚ, a tým zabezpečiť, aby sa pracovný trh stal adaptabilnejším,
H. keďže rok 2006 bol vyhlásený za Európsky rok mobility pracovníkov,
I. keďže smernica Rady 2003/109/ES o štatúte občanov tretích krajín dlhodobo žijúcich na území EÚ
Ú. v.
EÚ L 16, 23.1.2004, s.
44. , stanovuje právny rámec, ktorý všetkým osobám zákonne a dlhodobo sa zdržujúcim v niektorom členskom štáte EÚ umožňuje získať trvalé povolenie k pobytu, ktoré za určitých okolností umožňuje, aby sa občan s dlhodobým pobytom mohol zamestnať v inom členskom štáte,
J. keďže smernica 2003/109/ES v niektorých prípadoch udeľuje občanom tretích krajín, ktorí dlhodobo žijú na území EÚ výhodnejší status, pokiaľ ide o ich právo na pobyt a prístup na trh práce európskej pätnástky ako občanom ôsmich nových členských štátov; a predovšetkým, keďže prejavenie solidarity voči pracovnej sile z tretích krajín nesmie viesť k diskriminácii pracovnej sily z nových členských štátov,
K. keďže na základe preferenčného pravidla stanoveného v zmluve o pristúpení
Zoznam citovaný v článku 24 aktu o pristúpení. členské štáty EÚ-15 majú v prípade, ak je pracovné miesto ponúknuté občanovi tretieho štátu, dať prednosť občanom nových členských štátov a keďže niektoré ustanovenia smernice 2003/109/ES by mohli byť v rozpore s preferenčným pravidlom zmluvy o pristúpení,
L. keďže podľa oznámenia Komisie z 21. decembra 2005 o pláne politiky pre legálnu migráciu KOM(2005)0669 je situácia na trhu práce členských štátov charakterizovaná štrukturálnym napätím, ktoré sa prejavuje vysokou nezamestnanosťou a zároveň vážnym nedostatkom pracovnej sily, a keďže na uvoľnenie tohto napätia treba prijať opatrenia na zabezpečenie väčšej pružnosti a bezpečnosti, zvýšenie mobility a adaptability trhov,
M. keďže pre štrukturálne napätie, ktorým trpia európske hospodárstva, je pri uspokojovaní dopytu po pracovnej sile v jednotlivých sektoroch často veľmi zložité siahať výlučne po rezervách národných trhov práce,
N. keďže migrácia z nových členských štátov má priaznivý vplyv na ekonomiky členských štátov, ktoré otvorili svoje trhy práce, lebo zlepšuje konkurencieschopnosť podnikov, znižuje mieru čiernej práce, prispieva k zvýšeniu úrovne hospodárskeho rastu, tvorbe pracovných miest a zabezpečuje vyššie daňové príjmy do rozpočtu hostiteľskej krajiny,
O. keďže by sa nemali brať do úvahy iba kladné dôsledky otvorenia trhov práce v EÚ-15, ale mali by sa preskúmať aj klady a zápory ekonomicky motivovanej migrácie do nových členských štátov,
P. keďže skutočnosť, že zamestnancom z nových členských štátov aj naďalej nie je vo väčšine členských krajín európskej pätnástky umožnené získať legálne zamestnanie, vytvorila ešte lepšie podmienky pre nelegálnu prácu, podporu tieňovej ekonomiky a vykorisťovanie zamestnancov,
Q. keďže migrácia je v rámci EÚ citlivou politickou témou a je preto potrebné vhodným spôsobom informovať európskych občanov o princípoch a praktických a skutočných dôsledkoch voľného pohybu pracovníkov v rámci EÚ,
R. keďže pre nedostatočnú a neexistujúcu štandardizáciu údajov o migrácii v rámci EÚ v súčasnosti nejestvujú primerané štatistické nástroje, ktoré by európskym inštitúciám a členským štátom umožnili sledovať základné tendencie a sprievodné javy na trhoch práce rozšírenej EÚ,
S. keďže čiastkové štatistické údaje, zozbierané v členských štátoch EÚ, ukazujú, že migrácia v rámci EÚ-15 je omnoho silnejšia než migrácia z nových členských štátov EÚ, a to jednak migrácia vyjadrená v absolútnych číslach a jednak vyjadrená podielom populácie v produktívnom veku; keďže migrácia z nových členských štátov EÚ nepredstavuje pre trhy práce EÚ-15 taký významný tlak,
T. keďže štatistické údaje členských štátov ukazujú aj to, že objem migrácie z tretích krajín výrazne prekračuje objem vnútornej migrácie EÚ, a to jednak v rámci EÚ-15, jednak v rámci rozšírenej EÚ,
U. keďže na získanie podpory pre otvorenie trhov práce európskej pätnástky u európskych občanov je potrebné zabezpečiť dodržiavanie a prísne uplatňovanie európskeho a národného pracovného práva,
V. keďže rozhodnutie príslušných členských štátov uvoľniť obmedzenia v rámci prechodného obdobia by bolo jasným signálom solidarity medzi občanmi západnej a východnej Európy, ktorí boli z neakceptovateľných dôvodov po dlhé desaťročia oddelení,
W. keďže každý členský štát európskej pätnástky by mal do 30. apríla 2006 formálne oznámiť Komisii, či má v úmysle zachovať reštriktívne opatrenia počas dodatočného trojročného obdobia,
X. keďže sociálni partneri, predovšetkým EKOZ a Únia konfederácií priemyslu a zamestnávateľov Európy sa jednoznačne vyslovili za čo najskoršie zrušenie obmedzení v rámci prechodného obdobia platných v súčasnosti,
1. vyzýva členské štáty, aby zrušili platné prechodné opatrenia vzhľadom na to, že na pracovných trhoch tých členských štátov, ktoré ho sprístupnili bez obmedzení, nie sú náznaky napätia a obavy z masívnej migračnej vlny sa ukázali ako neopodstatnené;
2. konštatuje, že prechodné obdobia rozhodujúcou mierou prispievajú k zvyšovaniu nelegálnej práce a predstieraného samozamestnávania a vo zvýšenej miere vedú k regionálnemu tlaku na mzdy a nespravodlivým pracovným podmienkam, ako aj k diskriminácii a vykorisťovaniu migrujúcich pracovníkov;
3. vyzýva členské štáty, aby zabezpečili uplatňovanie klauzuly status quo a preferenčného pravidla nachádzajúceho sa v zmluve o pristúpení, na základe ktorej majú občania nových členských štátov v prípade voľného pracovného miesta prednosť pred občanmi tretích krajín;
4. vyzýva Komisiu, aby v súlade s článkom 226 Zmluvy o ES bezodkladne zasiahla voči každému členskému štátu, ktorý si neplní povinnosti vyplývajúce z článkov 12, 39 a 42 Zmluvy o ES a z klauzuly o status quo zo zmluvy o pristúpení;
5. vyjadruje ľútosť nad skutočnosťou, že viaceré členské štáty uplatňujú zákonné ustanovenia, ktoré možno považovať za ustanovenia, ktoré obmedzujú slobodu pohybu pracovníkov z nových členských krajín viac než ustanovenia prijaté pri podpise zmluvy o pristúpení; prichádza k záveru, že tieto ustanovenia obmedzujú prístup štátnych príslušníkov nových členských štátov na trh práce EÚ-15 nad rámec povolených prechodných opatrení;
6. vyjadruje ľútosť nad skutočnosťou, že opatrenia zakladajúce sa na rozlišovaní medzi občanmi EÚ-15 a nových členských štátov sú v niektorých členských štátoch stále účinné, v neposlednom rade v oblasti prístupu k sociálnym výhodám; vyzýva členské štáty, aby zrušili tieto diskriminačné opatrenia;
7. žiada Komisiu a členské štáty, aby dbali na prísne uplatňovanie pracovného práva, aby bolo možné zabezpečiť rovnosť v zaobchádzaní pre všetkých zamestnancov v EÚ, spravodlivú konkurenciu medzi podnikmi a aby bolo možné vyhnúť sa sociálnemu dumpingu; žiada Komisiu a členské štáty aby zabezpečili, že migrujúci pracovníci budú poznať svoje základné práva a povinnosti, najmä pokiaľ ide o predpisy proti diskriminácii v súlade s článkom 13 zmluvy;
8. dôrazne vyzýva Komisiu a členské štáty, aby vystupňovali svoje snahy o zabezpečenie primeraného vykonávania súčasných právnych predpisov ES, pracovnoprávnych noriem a predovšetkým ustanovení smernice Európskeho parlamentu a Rady 96/71/ES o vysielaní pracovníkov v rámci poskytovania služieb
Ú. v.
ES L 18, 21.1.1997, s.
1. , a to prípade potreby prostredníctvom posilnenej administratívnej spolupráce;
9. vyzýva Komisiu, aby posilnila cezhraničnú spoluprácu medzi inšpektorátmi práce členských štátov Európskej únie a preverila možnosť vytvorenia európskej siete spolupráce medzi nimi (sociálny Europol);
10. vyzýva Komisiu, členské štáty, sociálnych partnerov a ďalšie špecializované orgány verejného a/alebo súkromného sektora, aby vypracovali spravodlivý a transparentný postup, ktorý umožní štátnym príslušníkom nových členských štátov získať zamestnanie za slušných podmienok zaisťujúcich bezpečnosť a ochranu zdravia pri práci;
11. žiada Komisiu a Radu, aby najneskôr do januára 2009 vypracovali štandardizované štatistiky o migrácii v rámci Spoločenstva, vytvorili systém sústavného sledovania migrácie pracovnej sily v rámci EÚ a na financovanie týchto akcií vyčlenili potrebné prostriedky z rozpočtu;
12. žiada Komisiu, Radu a členské štáty, aby uskutočnili informačnú kampaň zameranú na verejnú mienku, aby bolo možné lepšie informovať občanov EÚ o zásadách a dôsledkoch slobody pohybu pracovnej sily v rámci EÚ a bojovať proti diskriminácii na základe národnosti, rasy či akejkoľvek inej diskriminácii, ktorú zakazuje článok 13 zmluvy;
13. vyzýva EÚ-15, aby skôr ako prijmú rozhodnutie o ukončení alebo predĺžení prechodných období, týkajúcich sa slobody pohybu pracovnej sily nových členských štátov, pristúpili k adekvátnym konzultáciám so sociálnymi partnermi, ako vyžadujú národné zvyklosti a prax;
14. vyzýva členské štáty, ktoré chcú predĺžiť prechodné obdobie, aby už v ďalšej fáze vytvorili predpoklady na to, že sa prechodné obdobie nebude predlžovať za horizont roku 2009;
15. poveruje svojho predsedu, aby postúpil toto uznesenie Rade, Komisii, ako aj parlamentom členských štátov a pristupujúcich a kandidátskych krajín.
DÔVODOVÁ SPRÁVA
Právny a politický kontext
Voľný pohyb pracovníkov, umožňujúci občanom ktorejkoľvek členskej krajiny pracovať v inej členskej krajine za rovnakých podmienok, ako pracujú občania tejto krajiny, je podľa Zmluvy o ES jednou zo štyroch základných slobôd.
Zmluva o pristúpení, podpísaná 16. apríla 2003 medzi členskými štátmi EÚ15 a členskými štátmi, ktoré vstúpili do EÚ 1. mája 2004
Ú. v.
ES L 236, 23.
9.
2003. , zavádza prechodný režim, týkajúci sa voľného pohybu pracovníkov v rámci rozšírenej Únie.
Režim sa začal uplatňovať 1. mája 2004 a môže trvať maximálne sedem rokov, má tri rôzne obdobia (2+3+2 roky), v priebehu ktorých môžu byť v národných legislatívach prechodne schválené rôzne podmienky reštriktívnych opatrení.
Na základe zmluvy o pristúpení je však starým členským štátom zakázané uplatňovať reštriktívne opatrenia, hoci aj dočasne, voči tým z občanov ôsmich nových členských štátov, ktorí boli v deň pristúpenia prijatí na ich trh práce na neprerušené obdobie dvanásť alebo viac mesiacov.
Prechodné opatrenia sa môžu uplatňovať iba na tých občanov ôsmich nových členských krajín, ktorí nepatria do uvedenej kategórie.
Podľa klauzuly o status quo, ktorá je súčasťou zmluvy o pristúpení, musia členské štáty EÚ15 prijať preferenčné pravidlo, na základe ktorého, ak je pracovné miesto ponúknuté občanovi tretieho štátu, občania členských štátov, ktoré vstúpili do EÚ v máji 2004, majú prednosť pred občanmi štátov, ktoré nie sú členmi EÚ.
Ustanovenia prechodného režimu v žiadnom prípade nemôžu poškodzovať rovnosť v zaobchádzaní s občanmi ôsmich nových členských štátov, zvlášť v oblasti ich prístupu k sociálnym výhodám, ak sú v rámci platného prechodného režimu zákonne prijatí na trhy práce jednotlivých členských štátov.
Pohyb pracovníkov, pochádzajúcich z nových členských štátov: skúsenosť získaná po 1. máji 2004
Tri členské štáty EÚ (Írsko, Spojené kráľovstvo a Švédsko) od 1. mája 2004 otvorili bez obmedzení svoje trhy práce občanom nových členských štátov.
Ostatné členské štáty EÚ15 sa v rámci prechodného režimu rozhodli pre uplatňovanie národných reštriktívnych opatrení.
Niektoré nové členské štáty sa v rámci tohto režimu rozhodli pre uplatňovanie recipročných opatrení.
V Spojenom kráľovstve bolo sprístupnenie trhu práce v roku 2004 sprevádzané vstupom 60 tis. žiadateľov o prácu z nových členských štátov; týkalo sa to hlavne dvoch sektorov, poľnohospodárstva a rybárstva.
Vďaka vysokému počtu voľných miest príchod žiadateľov o prácu z nových členských štátov vôbec neviedol k nárastu nezamestnanosti v uvedených dvoch sektoroch.
Naopak, bezprostredné dôsledky sa prejavili v zlepšení ziskovosti a konkurencieschopnosti dotknutých podnikov, vo zvýšení produktívnosti a v zlepšení ich finančnej situácie.
Makroekonomické zhodnotenie politiky otvorenosti trhu práce možno zhrnúť tak, že vo Veľkej Británii došlo k čistému zvýšeniu miery rastu.
Podľa dostupných expertných správ prispela migrácia pracovníkov, pochádzajúcich z ôsmich nových členských štátov, k zvýšeniu výroby, tvorbe nových pracovných miest a viedla k zreteľnému poklesu množstva nezákonne pracujúcich ľudí.
Oznámenie Komisie KOM(2006)…. v konečnom znení o fungovaní prechodného režimu (obdobie od 1. mája 2004 do 30. apríla 2006) ukazuje, že počet pracovníkov, pochádzajúcich z EÚ10, ktorí žijú na území EÚ15, je štyrikrát nižší ako počet občanov EÚ15, pracujúcich v niektorom inom štáte EÚ15.
Oznámenie Komisie takisto ukazuje, že objem migrácie z tretích krajín výrazne prekračuje objem vnútornej migrácie EÚ, a to jednak v rámci EÚ15, jednak v rámci rozšírenej EÚ.
Počas prvého trimestra roku 2005 sa pomer pracovníkov z EÚ10 vzhľadom na populáciu prijímateľskej krajiny v produktívnom veku pohyboval od 0,001 % v Portugalsku po 0,1 % vo Francúzsku a Holandsku, 1,4 % v Rakúsku a 2 % v Írsku.
Ďalej, významnú časť práce, vykonávanej pracovníkmi z EÚ10, tvorí časovo ohraničená alebo sezónna práca.
Napríklad, 87 % pracovných povolení, vystavených v roku 2004 v Rakúsku, bolo poskytnutých na obdobie menej ako šesť mesiacov.
V Nemecku bolo 95 % pracovných povolení poskytnutých na obmedzené časové obdobie.
Problémy pri prenášaní právneho rámca do národných legislatív
V priebehu prenášania právneho rámca prechodného režimu do národných legislatív nebolo možné vyhnúť sa určitým ťažkostiam.
Existujú prípady, keď zákonné ustanovenia niektorého členského štátu určujú tým z občanov ôsmich nových členských štátov, ktorí boli v deň pristúpenia už prijatí na ich trh práce na neprerušené obdobie dvanásť alebo viac mesiacov, povinnosť mať pracovné povolenie.
V ďalších prípadoch sú zasa pracovníci z ôsmich nových členských štátov, ktorí boli takisto v súlade so zákonom prijatí na trh práce niektorého starého členského štátu, vystavení uplatňovaniu diskriminujúcich zákonných ustanovení v zmysle predbežných podmienok ich prístupu k sociálnym výhodám.
Z celkového hľadiska možno povedať, že skúsenosť niektorých členských štátov ukazuje, že voľný pohyb občanov z nových členských krajín je obmedzovaný administratívnymi opatreniami, ktoré zďaleka prekračujú to, s čím sa rátalo a čo je povolené v rámci prechodného režimu.
POSTUP
Názov
Prechodný režim, ktorý obmedzuje voľný pohyb pracovníkov na trhu práce Európskej únie
Referenčné čísla
2006/2036(INI)
Gestorský výbor dátum oznámenia na schôdzi
EMPL 16.3.2006
Spravodajca dátum menovania
Csaba Őry 27.10.2005
Prerokovanie vo výbore
21.2.2006
20.3.2006
Dátum prijatia
21.3.2006
Výsledok záverečného hlasovania
+
-
37
3
4
Poslanci prítomní na záverečnom hlasovaní
Jan Andersson, Roselyne Bachelot-Narquin, Iles Braghetto, Philip Bushill-Matthews, Milan Cabrnoch, Alejandro Cercas, Ole Christensen, Derek Roland Clark, Proinsias De Rossa, Harald Ettl, Richard Falbr, Ilda Figueiredo, Joel Hasse Ferreira, Roger Helmer, Stephen Hughes, Ona Juknevičienė, Jan Jerzy Kułakowski, Jean Lambert, Raymond Langendries, Bernard Lehideux, Elizabeth Lynne, Thomas Mann, Mario Mantovani, Ana Mato Adrover, Maria Matsouka, Ria Oomen-Ruijten, Csaba Őry, Siiri Oviir, Marie Panayotopoulos-Cassiotou, Jacek Protasiewicz, José Albino Silva Peneda, Kathy Sinnott, Jean Spautz, Anne Van Lancker, Gabriele Zimmer
Náhradníci prítomní na záverečnom hlasovaní
Edit Bauer, Mihael Brejc, Françoise Castex, Magda Kósáné Kovács, Dimitrios Papadimoulis, Leopold Józef Rutowicz, Elisabeth Schroedter, Georgios Toussas, Claude Turmes, Anja Weisgerber, Tadeusz Zwiefka
Dátum predloženia
22.3.2006
Poznámky (údaje, ktoré sú k dispozícii iba v jednej jazykovej verzii)
