ÚSTNA OTÁZKA H-0443/09
pre hodinu otázok na schôdzi v decembri 2009
v súlade s článkom 116 rokovacieho poriadku
predkladá:
Anna Hedh
Komisii
Vec: Reklama na alkohol
Minulú jeseň vypracovala na žiadosť fóra pre alkohol a zdravie vedecká skupina tohto fóra správu s názvom Vplyv marketingovej komunikácie na objem a spôsoby spotreby alkoholických nápojov s osobitným zameraním na mladých ľudí (The impact of marketing communication on the volume and patterns of consumption of alcoholic beverages, especially by young people).
V závere správy sa uvádza, že podľa dvanástich z trinástich skúmaných štúdií reklama na alkohol podnecuje mladých ľudí k tomu, aby začali piť alkohol, a tých, ktorí ho už pijú, vyzýva na jeho vyššiu spotrebu.
Tieto štúdie tiež poukazujú na priamu spojitosť medzi množstvom reklám, s ktorými mladí ľudia prichádzajú do styku, a závažným zvýšením spotreby alkoholu u mladých.
Navyše zo správy, ktorú vypracovala Komisia, vyplýva, že samoregulácia, ktorú odporúčajú v súvislosti s reklamou výrobcovia alkoholických produktov, neprináša dobré výsledky.
Zavedenie prísnych pravidiel je účinnejšie.
Súčasné pravidlá, na základe ktorých sa zakazuje reklama na alkohol oslovujúca priamo mladých ľudí, sú však v praxi bez účinku.
Najlepším spôsobom, ako znížiť spotrebu alkoholu u mladých ľudí, je úplne zakázať reklamu na alkohol, ako sa uvádza aj v štúdii, ktorú zverejnil vedecký časopis The Lancet .
Plánuje Komisia vzhľadom na uvedené zakázať reklamu na alkohol, rovnako ako to bolo v prípade zákazu reklamy na tabak, zo zdravotných dôvodov?
