Otázka na písomné zodpovedanie E-010425/2011
Komisii
článok 117 rokovacieho poriadku
Monika Flašíková Beňová (S&D)
(15. novembra 2011)
Vec: Špeciálne postupy pri vybavovaní žiadostí o azyl podaných obeťami mučenia
Medzinárodná rada pre rehabilitáciu obetí mučenia v súvislosti s upraveným návrhom Európskej komisie na prepracovanie smernice o azylovom konaní upozornila na ustanovenia, ktoré zvyšujú pozornosť venovanú obetiam mučenia a žiadateľom, ktorí potrebujú v azylovom konaní osobitné procesné záruky.
Rada zdôraznila najmä dôležitosť včasnej identifikácie týchto obetí, ktorá umožní zavedenie vhodného postupu a rýchleho prístupu k službám v súvislosti s komplexnou rehabilitáciou.
Rada tiež apeluje na nevyhnutnosť riadnej dokumentácie pozostávajúcej z lekárskych a psychologických správ, ktorá by umožnila prístup ku komplexným informáciám nevyhnutným na posúdenie dôveryhodnosti tvrdení obsiahnutých v jednotlivých žiadostiach.
Takýmto postupom by sa obmedzilo riziko nesprávnych rozhodnutí a znížil by sa celkový počet odvolaní.
Členským štátom by tak v konečnom dôsledku vznikali v súvislosti s azylovým konaním nižšie náklady a celý proces by sa zrýchlil a zefektívnil.
—
Bude sa Komisia v súvislosti s prepracovaním smernice o azylovom konaní zaoberať týmito odporúčaniami?
