Otázka na písomné zodpovedanie E-011310/2011
Komisii
článok 117 rokovacieho poriadku
Monika Flašíková Beňová (S&D)
(5. decembra 2011)
Vec: Nové pravidlá pre tabakový priemysel
Legislatíva zameraná na kontrolu tabaku v EÚ bola zavedená už dávno v minulosti a odvtedy bol v tomto smere dosiahnutý pokrok.
Tabak je však neustále najväčším zdravotným rizikom v Európe, zabíja polovicu svojich užívateľov.
Spôsobuje viac zdravotných problémov ako alkohol, drogy či obezita.
Komisia v boji proti fajčeniu pripravuje rozšírenie pravidiel upravujúcich predaj tabakových výrobkov.
Pravidlá sa majú vzťahovať aj na elektronické cigarety, prísady a marketingové stratégie.
Jednou z diskutovaných možností je zavedenie tzv. generických, teda čierno-bielych obalov cigariet.
Tento nápad sa však nepozdáva zástupcom tabakového priemyslu, ktorí upozorňujú na viaceré negatívne aspekty, ktoré s možnosťou zavedenia generických obalov súvisia.
Generické obaly by napríklad mali rušiť logá a ochranné známky umiestnené na balíčkoch, a to je v súvislosti s ochranou duševného vlastníctva problém.
—
Ako chce Komisia v návrhu smernice, ktorý bude obsahovať zavedenie generických obalov cigariet, zabezpečiť súlad takéhoto opatrenia s právom duševného vlastníctva, najmä s dohodou o obchodných aspektoch práv duševného vlastníctva?
