5.12.2007
NÁVRH UZNESENIA
ktorý na základe otázky na ústne zodpovedanie B6‑0383/2007
v súlade s článkom 108 ods. 5 rokovacieho poriadku
predkladajú Caroline Lucas a Pierre Jonckheer
v mene Skupiny zelených/Európskej slobodnej aliancie
o textilnom priemysle
Uznesenie Európskeho parlamentu o textilnom priemysle
Európsky parlament ,
–
so zreteľom na memorandum o porozumení, ktoré v júni 2005 uzavrela Čína a Komisia a ktorého platnosť končí 1. januára 2008,
–
so zreteľom na rozhodnutie Komisie a čínskeho ministerstva zahraničných vecí o systéme spoločného dohľadu nad dovozom,
–
so zreteľom na svoje predchádzajúce uznesenia na túto tému, najmä uznesenie zo 6. septembra 2005 o textile a odevoch po roku 2005 Prijaté texty, P6_TA(2005)0321 ,
–
so zreteľom na článok 108 ods. 5 rokovacieho poriadku
A.
keďže platnosť Dohody WTO o textile a odevoch sa skončila v roku 2005, čím zanikli posledné obmedzenia v oblasti obchodu s textilom a odevmi vyplývajúce z dohody o obchode s textilnými výrobkami (tzv. Multifiber Agreement),
B.
keďže EÚ je stále jedným z hlavných vývozcov textílií, pričom má negatívnu obchodnú bilanciu v oblasti odevov, najmä pre obrovský náraz dovozu z Číny,
C.
keďže Komisia a Čína v roku 2005 podpísali memorandum o porozumení ukladajúceho prechodné obmedzenia na dovoz desiatich odevných kategórií z Číny, ktorého platnosť sa končí 14. januára 2008,
D.
keďže Európska únia a čínske ministerstvo zahraničného obchodu rozhodli o zavedení systému spoločného dohľadu nad dovozom na rok 2008,
E.
keďže členovia WTO dostali povolenie prijímať osobitné ochranné opatrenia vo forme kvantitatívnych obmedzení na čínsky vývoz do konca roka 2008 v prípade rušivých účinkov na ich trhy,
1.
uvedomuje si, že zrušenie systému kvót je výsledkom právne záväznej dohody po vstupe Číny do WTO, ale pripomína, že dohoda WTO o pristúpení Číny umožňuje všetkým členom WTO vrátane Európskej únie v prípade nutnosti uplatňovať ochranné opatrenia do konca roka 2008;
2.
vyzýva Komisiu, aby európskemu textilnému a odevnému priemyslu, najmä malým a stredným podnikom poskytla spoľahlivé poradenstvo vo veci ich konkurenčných výhod na globálnom odevnom trhu, aby sa orientovali viac na výskum a vývoj;
3.
vyzýva Komisiu a členské štáty, aby aktívne podporovali výskum, vývoj a odborné školenia v textilnom odvetví, najmä pre malé a stredné podniky; považuje za dôležité prijímanie opatrení na podporu technologickej inovácie;
4.
vyzýva Komisiu, aby zistila, či nízke ceny vyplývajúce zo skončenia systému kvót budú skutočným prínosom pre spotrebiteľov EÚ, alebo ich pohltia veľkí maloobchodníci produkujúci veľké zisky vďaka novým možnostiam globálneho presunu zdrojov;
5.
vyjadruje svoje pochybnosti o tom, ako treba zaviesť spoločný systém na monitorovanie dovozu; vyzýva Komisiu, aby zabezpečila riadne uplatňovanie dohodnutého systému dvojitej kontroly a priebežne hodnotila jeho účinnosť v reálnom čase, pričom prvé hodnotenie vypracuje už v prvom štvrťroku 2008, čím možno riadne a rýchlo zohľadniť rušivé účinky vlny dovozu textilu;
6.
vyjadruje poľutovanie nad tým, že systém dvojitej kontroly sa bude uplatňovať iba v roku 2008; vyzýva Komisiu, aby zaručila, že účinný monitorovací systém zostane v prevádzke dlhší čas;
7.
vyzýva Komisiu, aby sa spolu s USA zapojila do konzultácií o otázke dovozu odevov z Číny vzhľadom na to, že dovozné obmedzenia USA zostávajú v platnosti do konca roka 2008, čo by mohlo viesť k ešte rušivejším odklonom dovozných tokov do EÚ;
8.
pripomína, že nástroje na ochranu trhu (antidampingové, protidotačné a ochranné opatrenia) sú právne dostupnou pomôckou na ochranu európskeho priemyslu pred nečestnými obchodnými praktikami, a vyzýva Komisiu, aby aktívnejšie využívala tieto nástroje v prípade odhalenia nečestných obchodných praktík v textilnom a odevnom odvetví;
Bezpečnosť a ochrana spotrebiteľa
9.
naliehavo vyzýva Komisiu, aby využila svoje právomoci na zákaz umiestňovania nebezpečných výrobkov na trhu EÚ vrátane textilu a odevov;
10.
vyzýva Európsku komisiu, aby zaručila, že na dovážané textilné a odevné výrobky sa pri vstupe na trh EÚ kladú rovnaké požiadavky na bezpečnosť a ochranu spotrebiteľa ako na textilné a odevné výrobky produkované vnútri EÚ;
11.
vyjadruje znepokojenie nad oslabovaním bezpečnostných noriem a noriem na ochranu spotrebiteľa v odevnom odvetví, dokonca aj v Európskej únii; vyzýva Komisiu, aby vyhodnotila účinky nespútanej globálnej hospodárskej súťaže v odvetví na výrobu v EÚ;
12.
domnieva sa, že by sa mali uplatňovať záväzné pravidlá označovania pôvodu v prípade textilných výrobkov dovezených z tretích krajín, a v tejto súvislosti vyzýva Radu, aby prijala očakávaný návrh nariadenia; ďalej sa domnieva, že označovanie by sa malo zaviesť v súvislosti s výrobkom a spracovateľskými metódami textilných a odevných výrobkov, a vyzýva Komisiu, aby podnikla primerané kroky na úrovni WTO;
Rozvojové krajiny a partneri EÚ z oblasti okolo Stredozemného mora
13.
vyzýva Komisiu, aby podporila vytvorenie európsko-stredozemného výrobného priestoru v textilnom a odevnom odvetví, pričom môže využiť zemepisnú blízkosť stredomorského a európskeho trhu, s cieľom vytvoriť medzinárodne konkurencieschopný priestor, ktorý dokáže zabezpečiť zachovanie priemyselnej výroby a zamestnanosť ;
14.
vyzýva Komisiu, aby vypracovala štúdiu o vplyve úplnej liberalizácie textilného a odevného odvetvia, najmä na najmenej rozvinuté krajiny, v ktorých by Svetová banka a iné finančné inštitúcie chceli investovať do vývozu odevného odvetvia; je osobitne znepokojený nad zrušením základných sociálnych a pracovných práv, ku ktorému došlo v niektorých najmenej rozvinutých krajinách s cieľom udržať konkurencieschopnosť; vyzýva Komisiu, aby vyhodnotila, ako program Pomoc obchodu a ďalšie podobné programy môžu pomôcť menej rozvinutým krajinám zapájať sa do sociálne a environmentálne udržateľných odvetvových programov; vyzýva Komisiu, aby vyhodnotia užitočnosť riadiacich nástrojov pre odevné odvetvie na strane ponuky s cieľom vyrovnať globálnu konkurenciu a zabrániť úpadku sociálnych a environmentálnych noriem;
15.
poveruje svojho predsedu, aby toto uznesenie postúpil Komisii, Rade a vládam a parlamentom členských štátov.
