Životné prostredie v európskych mestách
Životné prostredie
2006-09-26 - 14:45
Plénum Európskeho parlamentu prijalo pomerom hlasov 448 za, 49 proti a 110 absencií uznesenie o tematickej stratégii pre mestské životné prostredie.
Podľa Výboru EP pre životné prostredie, verejné zdravie a bezpečnosť potravín síce v mestách žije 80 % Európanov, ich potreby a záujmy však nie sú vždy patrične zohľadňované vo fondoch, projektoch, iniciatívach a stratégiách EÚ.
Cieľom stratégie je znížiť byrokraciu, zlepšiť uplatňovanie environmentálnej politiky a podporiť dlhodobé plánovanie.
Schválené uznesenie okrem iného zdôrazňuje, že Európska komisia by v spolupráci s vnútroštátnymi orgánmi mala podporovať každú aglomeráciu, v ktorej žije viac ako 100 000 obyvateľov, aby vypracovala plán trvalo udržateľného mestského riadenia (SUMP) a trvalo udržateľnej mestskej dopravy (SUTP).
Udržateľný plán riadenia miest by mal okrem iného zohľadňovať:
plán pre nakladanie s odpadom
hlukové mapy a akčné plány, ak sú k dispozícii
miestny plán alebo program týkajúci sa znečistenia vzduchu, ak je k dispozícii
miestne plány alebo programy zamerané na životné prostredie
Uznesenie vyzýva členské štáty, aby uprednostňovali financovanie projektov, ktoré obmedzujú výstavbu v zelených oblastiach a podporujú zástavbu kedysi priemyselne využívaných oblastí.
Má sa tiež podporovať vysádzanie stromov pri cestách a vymedzovanie väčšieho rozsahu zelených plôch.
Schválený text tiež podporuje myšlienku kompostovania ako protikladu k spaľovaniu, a prírodného spracovania odpadu s cieľom zabrániť miestnemu znečisteniu.
Spomína sa tiež potreba viac sa zaoberať „obmedzovaním a odstraňovaním nečistoty, odpadkov, nápisov grafity, zvieracích výkalov a nadmerného hluku z domácich hudobných zariadení a vozidiel“.
Trvalo udržateľná mestská doprava
Text podporuje myšlienku plánov trvalo udržateľnej mestskej dopravy ako nástroja na zlepšenie životného prostredia v mestách, zdôrazňuje však potrebu využívať tento nástroj pružne s cieľom zohľadniť konkrétne požiadavky každého členského štátu a regiónov postihnutých špecifickými obmedzeniami.
V tejto súvislosti poukazuje aj na využívanie biopalív, technológií hybridných vozidiel, bicyklov, nákladných vozidiel a autobusov, ktoré spĺňajú normy EÚ.
Vyzýva tiež členské štáty, aby v spolupráci s miestnymi úradmi vynaložili úsilie “s cieľom dosiahnuť v období rokov 2002 – 2012 presunutie najmenej 5 % kilometrov najazdených osobnými autami v rámci mesta do udržateľných spôsobov dopravy, ako je verejná doprava a cyklistika”.
Trvalo udržateľné mestské plánovanie
V oblasti mestského plánovania sa spomína potreba zachovania a plánovania väčšieho množstva zelených plôch a ponechanie dostatku prírodných oblastí dostupných verejnosti.
Ochranné zóny, v ktorých by podľa správy mala byť výstavba minimálna, by sa mali tvoriť v historických a prírodných oblastiach, ako aj v oblasti riek, jazier a mokradí.
20060922IPR10876 Konečné znenie prijatého textu nájdete po jeho publikovaní na stránke:
SK
1
LINK
/activities/expert/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
