14.9.2009 B7-0051/2009 NÁVRH UZNESENIA predložený na základe otázky na ústne zodpovedanie O-0085 ( B7‑0208/2009 )
v súlade s článkom 115 a článkom 110 ods. 2 rokovacieho poriadku
o kríze v sektore mlieka a mliečnych výrobkov
Giancarlo Scottà
,
Mario Borghezio
a
Rolandas Paksas
v mene skupiny EFD
PE428.655v01-00 B7‑0051/2009 Uznesenie Európskeho parlamentu o kríze v sektore mlieka a mliečnych výrobkov
Európsky parlament ,
– so zreteľom na návrh nariadenia Rady, ktorým sa ustanovuje výnimka z nariadenia (ES) č. 1234/2007 (nariadenie o jednotnej spoločnej organizácii trhov), pokiaľ ide o intervenčné obdobia pre maslo a sušené odtučnené mlieko v rokoch 2009 a 2010 ( KOM(2009)0354 – 2009/0097(CNS) ,
– so zreteľom na De Castrovu správu o návrhu nariadenia Rady, ktorým sa ustanovuje výnimka z nariadenia (ES) č. 1234/2007, ktorá bola predložená na schôdzi 14. septembra ( A7‑0005/2009 ),
– so zreteľom na oznámenie Komisie Rade o situácii na trhu s mliekom a mliečnymi výrobkami v roku 2009 (KOM(2009)385), ktorého cieľom je posilniť organizácie poľnohospodárskych výrobcov, aby dokázali lepšie ponúkať svoje výrobky,
– so zreteľom na výsledky zasadania Rady pre poľnohospodárstvo, ktoré sa konalo 7. septembra 2009,
– so zreteľom na otázku Komisii z 2. septembra 2009 týkajúcu sa krízy v sektore mlieka a mliečnych výrobkov ( O-0085/2009 – B7-0208/2009 ),
– so zreteľom na článok 115 ods. 5 a článok 110 ods. 2 rokovacieho poriadku,
A. keďže v priebehu minulého roka v dôsledku vážnej finančnej krízy, ktorá postihla svetové hospodárstvo, výrazne klesla cena mlieka, čo malo za následok zníženie príjmov výrobcov mlieka a vážne ohrozenie poľnohospodárskej výroby,
B. keďže opatrenia navrhované pre odvetvie masla a sušeného odtučneného mlieka nepostačujú na uspokojenie potrieb celého odvetvia mlieka a mliečnych výrobkov, ktoré zahŕňa i výrobu zrejúcich syrov,
C. keďže rovnaká kríza, ktorá postihla výrobu masla a sušeného odtučneného mlieka, postihuje aj výrobu a predaj dlhozrejúcich syrov a keďže táto výroba vyžaduje dlhé obdobia, nielen pokiaľ ide o prípravu syrov, ale aj čo sa týka ich uchovávania (súkromné skladovanie),
D. keďže predajná cena mliečnych výrobkov je značne vyššia než ich výrobná cena,
E. keďže spotrebiteľom sa nedarí zaistiť sledovateľnosť mliečnych výrobkov,
1. podporuje predĺženie intervenčného obdobia pre maslo a sušené odtučnené mlieko, ale žiada, aby sa zaviedlo rovnaké obdobie pre súkromné skladovanie dlhozrejúcich syrov;
2. podporuje zavedenie nových ustanovení, ktoré by podnietili vytváranie medziodvetvových organizácií a podporili rozvíjanie organizácií výrobcov tak, aby sa dosiahla väčšia zmluvná kapacita na predaj mliečnych výrobkov;
3. žiada, aby sa reagovalo na narastajúce požiadavky spotrebiteľov v súvislosti s označením pôvodu na etiketách mliečnych výrobkov;
4. žiada, aby sa členským štátom udelil odklad, pokiaľ ide o platbu mliečnych kvót, aby výrobcovia mlieka, ktorí sú už značne postihnutí finančnou krízou, neboli naďalej poškodzovaní;
5. poveruje svojho predsedu, aby toto uznesenie postúpil Rade a Komisii.
