A7-0015/2011
31.1.2011
SPRÁVA
o žiadosti o zbavenie imunity Tamása Deutscha
(2010/2123(IMM))
Výbor pre právne veci
Spravodajca:
Francesco Enrico Speroni
PE 454.685v02-00
OBSAH
NÁVRH ROZHODNUTIA EURÓPSKEHO PARLAMENTU...................................................3
DÔVODOVÁ SPRÁVA.............................................................................................................5
VÝSLEDOK ZÁVEREČNÉHO HLASOVANIA VO VÝBORE................................................8
NÁVRH ROZHODNUTIA EURÓPSKEHO PARLAMENTU
o žiadosti o zbavenie imunity Tamása Deutscha
( 2010/2123(IMM) )
Európsky parlament ,
– so zreteľom na žiadosť o zbavenie imunity Tamása Deutscha, ktorú maďarské súdne orgány podali 9. júna 2010 a ktorá bola oznámená na plenárnej schôdzi 8. júla 2010,
– po vypočutí Tamása Deutscha v súlade s článkom 7 ods. 3 rokovacieho poriadku,
– so zreteľom na články 8 a 9 Protokolu o výsadách a imunitách Európskej únie z 8. apríla 1965, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,
– so zreteľom na rozsudky Súdneho dvora Európskej únie z 12. mája 1964, 10. júla 1986 a 21. októbra 2008
Vec 101/63 Wagner/Fohrmann a Krier , Zb.
1964, s.
195, vec 149/85 Wybot/Faure a iní, Zb.
1986, s.
2391 a spoločné veci C-200/07 a C-201/07 Marra/De Gregorio a Clemente , ešte neuverejnené v zbierke rozhodnutí Európskeho súdneho dvora. ,
– so zreteľom na oddiel 10 ods. 2 zákona LVII z roku 2004 o právnom štatúte maďarských poslancov Európskeho parlamentu, oddiel 5 ods. 1 zákona LV z roku 1990 o právnom štatúte poslancov maďarského parlamentu a oddiel 12 ods. 1 zákona LVII z roku 2004,
– so zreteľom na článok 6 ods. 2 a článok 7 rokovacieho poriadku,
– so zreteľom na správu Výboru pre právne veci ( A7‑0015/2011 ),
A. keďže maďarský občan dal podnet na trestné stíhanie poslanca Európskeho parlamentu Tamása Deutscha, ktorý je na súde druhého a tretieho budapeštianskeho obvodu obvinený z hanobenia podľa oddielu 179 ods. 2 písm. b) – c) maďarského trestného zákonníka,
B. keďže podľa článku 9 Protokolu o výsadách a imunitách Európskej únie poslanci počas zasadnutia Európskeho parlamentu požívajú na území vlastného štátu imunitu priznanú poslancom svojho parlamentu; keďže imunita sa neuplatní, ak je poslanec pristihnutý pri páchaní trestného činu; a keďže to nebráni Európskemu parlamentu vo výkone jeho práva zbaviť imunity niektorého zo svojich poslancov,
C. keďže podľa oddielu 10 ods. 2 zákona LVII z roku 2004 o právnom štatúte maďarských poslancov Európskeho parlamentu požívajú poslanci Európskeho parlamentu rovnakú imunitu ako poslanci maďarského parlamentu,
D. keďže podľa oddielu 5 ods. 1 zákona LV z roku 1990 o právnom štatúte poslancov maďarského parlamentu sa môže voči poslancovi začať alebo môže pokračovať trestné stíhanie iba na základe predchádzajúceho súhlasu maďarského parlamentu a podľa oddielu 12 ods. 1 zákona LVII z roku 2004 Európsky parlament rozhoduje o pozastavení imunity poslanca Európskeho parlamentu,
E. keďže pán Deutsch je obvinený z hanobenia, ktorého sa údajne dopustil výrokmi o žalobcovi počas rozhlasového vysielania dňa 25. marca 2010, na ktoré bol pozvaný ako politik a poslanec Európskeho parlamentu,
F. keďže je preto primerané konštatovať, že pán Deutsch vyjadroval názory pri výkone svojich povinností ako poslanec Európskeho parlamentu,
1. nezbavuje Tamása Deutscha imunity;
2. poveruje svojho predsedu, aby ihneď postúpil toto rozhodnutie a správu svojho príslušného výboru príslušnému orgánu Maďarskej republiky.
DÔVODOVÁ SPRÁVA
I. SKUTOČNOSTI
Na plenárnej schôdzi 8. júla 2010 predseda podľa článku 6 ods. 2 rokovacieho poriadku oznámil, že dostal list zaslaný maďarskými súdnymi orgánmi 9. júna 2010, v ktorom žiadajú o zbavenie poslaneckej imunity Tamása Deutscha.
Predseda postúpil túto žiadosť Výboru pre právne veci podľa článku 6 ods. 2.
Súd druhého a tretieho budapeštianskeho obvodu požiadal Európsky parlament o zbavenie imunity jeho poslanca, Tamása Deutscha, proti ktorému sa na tomto súde začína trestné konanie.
Tamás Deutsch je v konaniach pred budapeštianskym súdom obvinený zo spáchania trestného činu hanobenia podľa oddielu 179 ods. 2 písm. b) – c) maďarského trestného zákonníka.
Podstatou sporu voči Tamášovi Deutschovi je, že počas rozhlasového vysielania s názvom Pohovorme si o tom (Megbeszéljük) na rozhlasovej stanici Klubradio dňa 25. marca 2010 uviedol viacero údajne nepravdivých výrokov o minulosti žalobcu, ktoré tento považuje za hanobenie.
Žalobca preto podal na Tamása Deutscha trestné oznámenie.
II.
PRÁVO A VŠEOBECNÁ ÚVAHA O IMUNITE POSLANCOV EURÓPSKEHO PARLAMENTU
1.
Články 8 a 9 Protokolu o výsadách a imunitách Európskych spoločenstiev z 8. apríla 1965 znejú takto:
Článok 8:
Členovia Európskeho parlamentu nepodliehajú žiadnej forme vyšetrovania, zadržania alebo súdneho stíhania vo vzťahu k vyjadreným názorom alebo hlasovaniu pri výkone svojich úloh.
Článok 9:
Členovia Európskeho parlamentu požívajú v priebehu zasadnutia:
a. na území ich vlastného štátu imunitu priznanú členom ich parlamentu;
b. na území ktoréhokoľvek iného členského štátu imunitu proti zadržaniu a právomoci súdov.
Imunita sa obdobne vzťahuje na členov Európskeho parlamentu počas ich cesty z miesta a do miesta jeho zasadnutia.
Imunita sa neuplatní, ak je člen Európskeho parlamentu pristihnutý pri páchaní trestného činu, a tiež nezabráni Európskemu parlamentu vo výkone jeho práva zbaviť imunity niektorého zo svojich členov.
2.
Postup v Európskom parlamente upravujú články 6 a 7 rokovacieho poriadku.
Príslušné ustanovenia znejú takto:
Článok 6 – Zbavenie imunity
1.
Pri výkone svojich právomocí týkajúcich sa výsad a imunít sa Parlament predovšetkým usiluje o zachovanie svojej integrity ako demokratického zákonodarného zhromaždenia a o zabezpečenie nezávislosti poslancov pri výkone ich povinností.
2.
Každá žiadosť o zbavenie poslanca imunity predložená predsedovi príslušným orgánom členského štátu sa oznámi v pléne a pridelí príslušnému výboru.
(...)
Článok 7 – Imunitné konanie
1.
Príslušný výbor bezodkladne a v poradí, v ktorom boli predložené, posúdi žiadosti o zbavenie imunity alebo žiadosti o ochranu imunity a výsad.
2.
Príslušný výbor pripraví návrh odôvodneného rozhodnutia, v ktorom odporučí prijatie alebo zamietnutie žiadosti o zbavenie imunity alebo ochranu imunity a výsad..
3.
Výbor môže požiadať príslušný orgán o poskytnutie všetkých informácií a vysvetlení, ktoré výbor považuje za potrebné na zaujatie stanoviska k zbaveniu alebo ochrane imunity.
Dotknutému poslancovi sa poskytne možnosť byť vypočutý; môže predložiť všetky dokumenty a iné písomné dôkazy, ktoré považuje za dôležité.
Môže sa nechať zastupovať iným poslancom.
(...)
6.
V prípadoch týkajúcich sa ochrany imunity a výsad príslušný výbor spresní, či ide o administratívne alebo iné obmedzenia voľného pohybu poslancov cestujúcich z miesta alebo na miesto rokovaní Parlamentu alebo o vyjadrenie názoru alebo hlasovanie pri výkone poslaneckého mandátu, prípadne, či sa na okolnosti vzťahuje čl. 10 Protokolu o výsadách a imunitách, a teda nepodliehajú vnútroštátnemu právu.
Výbor pripraví návrh, ktorým vyzve príslušný orgán, aby vyvodil potrebné závery.
7 Výbor môže predložiť odôvodnené stanovisko týkajúce sa príslušnosti daného orgánu a prípustnosti žiadosti, ale za žiadnych okolností sa nevyslovuje o vine či nevine poslanca alebo o tom, či názory a činy pripisované poslancovi sú dôvodom na trestné stíhanie, a to ani v prípade, že výbor pri posudzovaní žiadosti nadobudol podrobnú znalosť okolností prípadu.
(...)
III.
VŠEOBECNÉ ÚVAHY A ODÔVODNENIE K NAVRHOVANÉMU ROZHODNUTIU
V súvislosti s uvedenými skutočnosťami by sa k žiadosti súdu druhého a tretieho budapeštianskeho obvodu malo pristupovať ako k žiadosti o rozhodnutie Európskeho parlamentu o zbavení imunity Tamása Deutscha, aby mohol byť obvinený z trestnoprávnej zodpovednosti podľa maďarských právnych predpisov.
Čo sa týka uplatniteľnosti článku 8 protokolu, treba pripomenúť, že obvinenia voči Tamásovi Deutschovi sa týkajú názorov, ktoré vyjadril pri výkone svojich povinností ako poslanec Európskeho parlamentu.
Čo sa týka článku 9, vzhľadom na to, že obvinenia voči Tamásovi Deutschovi sa vzťahujú na údajné spáchanie trestného činu v Maďarsku, ktorého štátnu príslušnosť požíval v danom čase, jedinou uplatniteľnou časťou je časť, podľa ktorej „Členovia Európskeho parlamentu požívajú v priebehu zasadnutia: a) na území ich vlastného štátu imunitu priznanú členom ich parlamentu“.
Treba uviesť, že jestvuje súvislosť medzi politickou činnosťou pána Deutscha a výrokmi vyslovenými v rozhlasovom vysielaní.
V skutočnosti pán Deutsch vo svojich výrokoch uvedených žalobcom v príkaze na súdne predvolanie iba komentoval verejne známe skutočnosti, ktoré sa zakladajú na dokumentoch zverejnených v lete 2002 v denníku Népszabadaság .
Žalobca tvrdí, že tieto dokumenty sú podvrh, pretože ich obsah nezodpovedá pravde, a že informoval tlač o rozporoch v dokumentoch v denníku Magyar Nemzet dňa 22. augusta 2002 a odvtedy to stále tvrdí.
Treba tiež podotknúť, že vyjadrenia sa vzťahovali na politický život v Maďarsku a že tak, ako uvádza pán Deutsch, sa týkali aj vecí EÚ, pretože žalobca sa uchádzal o významnú funkciu v EÚ.
Preto treba vyvodiť záver, že pán Deutsch pri komentovaní vykonával svoju povinnosť ako poslanec Parlamentu pri vyjadrovaní názoru na vec verejného záujmu svojich voličov.
Pán Deutsch teda vykonával funkciu poslanca Parlamentu.
Snaha o umlčanie poslancov Parlamentu pri vyjadrovaní názorov na veci legitímneho verejného záujmu a obáv podávaním súdnych oznámení je v demokratickej spoločnosti neprijateľná a je porušením článku 9 protokolu, ktorého zmyslom je ochrana slobody prejavu poslancov pri výkone ich povinností v záujme Parlamentu ako inštitúcie.
Na základe uvedených skutočností a dostupných dokumentov vyplýva, že pán Tamás Deutsch by nemal byť zbavený imunity.
IV.
ZÁVER
Na základe uvedených úvah a podľa článku 6 ods. 2 rokovacieho poriadku, po zvážení dôvodov za a proti zbaveniu poslanca imunity, Výbor pre právne veci odporúča, aby Európsky parlament nezbavil Tamása Deutscha poslaneckej imunity.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
26.1.2011
Výsledok záverečného hlasovania
+:
–:
0:
13
Poslanci prítomní na záverečnom hlasovaní
Raffaele Baldassarre, Sebastian Valentin Bodu, Françoise Castex, Marielle Gallo, Klaus-Heiner Lehne, Bernhard Rapkay, Evelyn Regner, Francesco Enrico Speroni, Dimitar Stoyanov, Cecilia Wikström, Tadeusz Zwiefka
Náhradníci prítomní na záverečnom hlasovaní
Sajjad Karim, Eva Lichtenberger
