29.9.2010 B7-0545/2010 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o Svetovom dni proti trestu smrti
Marie-Christine Vergiat
,
Søren Bo Søndergaard
,
Sabine Lösing
,
Rui Tavares
,
Bairbre de Brún
,
Thomas Händel
,
Ilda Figueiredo
v mene skupiny GUE/NGL
PE450.368v01-00 B7‑0545/2010 Uznesenie Európskeho parlamentu o Svetovom dni proti trestu smrti
Európsky parlament,
– so zreteľom na svoje predchádzajúce uznesenia o zrušení trestu smrti a potrebe okamžitého moratória na vykonávanie popráv v tých krajinách, v ktorých sa trest smrti ešte stále uplatňuje,
– so zreteľom na rezolúciu Valného zhromaždenia OSN 62/149 z 18. decembra 2007 [o správe tretieho výboru (A/62/439/Add.2)], v ktorej sa požaduje moratórium na trest smrti, a na rezolúciu 63/168, ktorú Valné zhromaždenie OSN prijalo 18. decembra 2008 a v ktorej vyzýva na vykonávanie rezolúcie Valného zhromaždenia 62/149 z roku 2007,
– so zreteľom na správu generálneho tajomníka OSN z 11. augusta 2010 o moratóriách na uplatňovanie trestu smrti,
– so zreteľom na správu generálneho tajomníka OSN zo 16. júla 2010 o otázke trestu smrti,
– so zreteľom na prejav vysokej predstaviteľky/podpredsedníčky Komisie, ktorý predniesla na plenárnej schôdzi 16. júna 2010 na tému ľudské práva a v ktorom pripomenula, že zrušenie trestu smrti na celom svete je prioritou EÚ,
– so zreteľom na vyhlásenie predsedu EP Jerzyho Buzeka z 19. októbra 2009, v ktorom dôrazne vyzval na zrušenie trestu smrti,
– so zreteľom na záverečné vyhlásenie prijaté na 4. svetovom kongrese proti trestu smrti konanom 24. – 26. februára 2010 v Ženeve, v ktorom sa požaduje všeobecné zrušenie trestu smrti,
– so zreteľom na aktualizované a revidované znenie usmernení EÚ týkajúcich sa trestu smrti, ktoré prijala Rada 16. júna 2008,
– so zreteľom na vyhlásenie Európskeho dňa proti trestu smrti, ktorý bude každý rok pripadať na 10. októbra,
– so zreteľom na článok 2 Charty základných práv Európskej únie,
– so zreteľom na článok 110 ods. 2 rokovacieho poriadku,
A. keďže trest smrti je hraničnou formou krutého, neľudského a ponižujúceho trestu a porušuje právo na život zakotvené vo Všeobecnej deklarácii ľudských práv,
B. keďže neexistujú dôkazy o tom, že by trest smrti odrádzal od páchania trestných činov účinnejšie než iné druhy trestov,
C. keďže je preukázané, že trest smrti postihuje v prvom rade znevýhodnených ľudí,
D. keďže Európska únia sa výrazne angažuje za zrušenie trestu smrti,
E. keďže v ustanoveniach Šiesteho protokolu Európskeho dohovoru o ochrane ľudských práv a základných slobôd sa členským štátom Rady Európy zakazuje uplatňovať trest smrti,
F. keďže vyše 20 000 mužov, žien a detí na celom svete čaká na vykonanie trestu smrti (správa Amnesty International z roku 2006),
G. keďže EÚ sa snaží o zavedenie moratórií na uplatňovanie trestu smrti a o jeho zrušenie v príhodnom čase, ako aj o ratifikáciu príslušných medzinárodných nástrojov OSN a ďalších nástrojov (najmä Druhého opčného protokolu k Medzinárodnému paktu o občianskych a politických právach, ktorý stanovuje zrušenie trestu smrti),
H. keďže napriek tvrdeniam najvyšších členov iránskeho súdnictva Irán naďalej ukladá trest ukameňovania za zločin „cudzoložstva“, ako tomu bolo v prípade Sakíne Muhammadí Áštíáníovej, čo bolo zdôraznené v jej „priznaní“, ktoré televízia odvysielala 11. augusta 2010; keďže 18-ročný Ibráhím Hamídí bol v auguste 2010 odsúdený na trest smrti kvôli obvineniam zo sodomie, ktorú mal údajne spáchať vo veku 16 rokov, a na základe priznania, ktoré bolo podľa neho vynútené mučením,
I. keďže Čína naďalej vo veľkej miere využíva trest smrti; keďže britský občan Shaikh Akmal bol popravený za obchodovanie s drogami v decembri 2009,
J. keďže Rada prezidentov Iraku nedávno schválila trest smrti najmenej 900 väzňov vrátane žien a detí; keďže nefunkčnú justíciu v Iraku treba vnímať v kontexte takmer úplného kolapsu práva a poriadku od invázie USA a Veľkej Británie, počas ktorej dochádzalo k vojnovým zločinom, krutostiam, zabíjaniu civilistov žoldniermi a vojenskými okupačnými silami USA,
K. keďže znásilnenie, vražda, odpadlíctvo, ozbrojená lúpež a obchodovanie s drogami sa v Saudskej Arábii trestajú smrťou; keďže tento trest sa vykonáva sťatím hlavy a telá potom bývajú niekedy ukrižované, ako tomu bolo v prípade Yemeniho Nachériho Shaabana, ktorý bol popravený tento rok v júni,
L. keďže 23. septembra bola v USA injekciou popravená Teresa Lewis napriek tomu, že jej inteligencia sa pohybovala na hranici mentálneho postihnutia,
M. keďže afroamerického väzňa Mumiu Abu-Jamala známeho aj ako „hlas nemých“, ktorý čaká na vykonanie trestu smrti od roku 1982, keď bol odsúdený v nespravodlivom a rasovo motivovanom procese, možno uviesť ako zástupcu tisícov ľudí, ktorí boli na celom svete odsúdení na trest smrti,
N. keďže Amnesty International vo svojej správe z roku 2000 o Mumiovi Abu-Jamalovi požaduje nový súdny proces, pretože predchádzajúci proces, v ktorom ho odsúdili, bol rasovo motivovaný s nedostatočnými právnymi zárukami,
1. odsudzuje všetky popravy bez ohľadu na to, kde k nim dochádza; dôrazne vyzýva EÚ a jej členské štáty, aby presadzovali vykonávanie rezolúcie OSN o všeobecnom moratóriu na popravy s cieľom dosiahnuť úplné zrušenie vo všetkých štátoch, ktoré trest smrti stále uplatňujú;
2. vyzýva predsedníctvo EÚ, aby nabádalo zostávajúce krajiny, ktoré nepodpísali a neratifikovali Druhý opčný protokol k Medzinárodnému paktu o občianskych a politických právach, aby tak urobili, a tie členské štáty, ktoré nepodpísali Protokol č. 13 o treste smrti k Európskemu dohovoru o ľudských právach, aby tak urobili;
3. pripomína, že úplné zrušenie trestu smrti zostáva jedným z hlavných cieľov politiky EÚ v oblasti ľudských práv; tento cieľ sa dosiahne len prostredníctvom úzkej spolupráce medzi štátmi, súčinnosti, vzdelávania, zvyšovania povedomia, efektívnosti a účinnosti;
4. vyzýva členské štáty EÚ, aby spolu so svojimi medziregionálnymi partnermi znovu rozhodli o predložení nadväzného uznesenia o treste smrti na 65.
Valnom zhromaždení OSN;
5. vyzýva účastnícke štáty, ktoré trest smrti stále využívajú, aby podnietili Úrad pre demokratické inštitúcie a ľudské práva a misie OBSE, aby v spolupráci s Radou Európy realizovali osvetové aktivity proti uplatňovaniu trestu smrti, najmä s využitím médií, pracovníkov orgánov činných v trestnom konaní, politikov a širokej verejnosti;
6. okrem toho podporuje aktivity mimovládnych organizácií snažiacich sa o zrušenie trestu smrti;
7. zaväzuje sa, že otázku zrušenia trestu smrti bude monitorovať a posúdi prípadné iniciatívy;
8. vyjadruje znepokojenie nad prípadom Mumiu Abu-Jamala a požaduje, aby sa tento prípad opäť posúdil s cieľom zabezpečiť preňho nový a spravodlivý proces;
9. poveruje svojho predsedu, aby postúpil toto uznesenie vysokej predstaviteľke Únie pre zahraničné veci a bezpečnostnú politiku, Rade, Komisii, vládam a parlamentom členských štátov EÚ, generálnemu tajomníkovi OSN, predsedovi Valného zhromaždenia OSN a vládam členských krajín OSN.
