A6-0144/2009
16.3.2009
***
ODPORÚČANIE
k návrhu rozhodnutia Rady, ktorým sa uzatvára dočasná Dohoda o hospodárskom partnerstve medzi Európskym spoločenstvom a jeho členskými štátmi na jednej strane a Pobrežím Slonoviny na druhej strane
(5535/2009 – KOM(2008)0439 – C6‑0064/2009 – 2008/0136(AVC))
Výbor pre medzinárodný obchod
Spravodajkyňa:
Erika Mann
Spravodajca výboru požiadaného o stanovisko (*):
Johan Van Hecke , Výbor pre rozvoj
(*) Postup pridružených výborov – článok 47 rokovacieho poriadku
PE 420.085v02-00
Označenie postupov
* Konzultačný postup
väčšina odovzdaných hlasov
**I Postup spolupráce (prvé čítanie)
väčšina odovzdaných hlasov
**II Postup spolupráce (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
*** Postup súhlasu
väčšina všetkých poslancov Parlamentu, okrem prípadov upravených článkami 105, 107, 161 a 300 Zmluvy o ES a článkom 7 Zmluvy o EÚ
***I Spolurozhodovací postup (prvé čítanie)
väčšina odovzdaných hlasov
***II Spolurozhodovací postup (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
***III Spolurozhodovací postup (tretie čítanie)
väčšina odovzdaných hlasov za schválenie spoločného textu
(Typ postupu závisí od právneho základu navrhnutého Komisiou.)
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................6
STANOVISKO VÝBORU PRE ROZVOJ (*) ............................................................................8
POSTUP...................................................................................................................................12
(*) Postup pridružených výborov – článok 47 rokovacieho poriadku
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu rozhodnutia Rady, ktorým sa uzatvára dočasná Dohoda o hospodárskom partnerstve medzi Európskym spoločenstvom a jeho členskými štátmi na jednej strane a Pobrežím Slonoviny na druhej strane
(5535/2009 – KOM(2008)0439 – C6-0064/2008 – 2008/0136(AVC) )
(Postup súhlasu)
Európsky parlament ,
– so zreteľom na návrh rozhodnutia Rady ( KOM(2008)0439 ),
– so zreteľom na dočasnú Dohodu o hospodárskom partnerstve medzi Pobrežím Slonoviny na jednej strane a Európskym spoločenstvom a jeho členskými štátmi na druhej strane (5535/2009),
– so zreteľom na žiadosť o udelenie súhlasu, ktorú Rada predložila v súlade s článkami 133 a 181 v spojitosti s druhým pododsekom článku 300 ods. 3 Zmluvy o ES ( C6-0064/2009 ),
– so zreteľom na článok 75 a článok 83 ods. 7 rokovacieho poriadku,
– so zreteľom na odporúčanie Výboru pre medzinárodný obchod a stanovisko Výboru pre rozvoj (A6‑0000/2009),
1. udeľuje súhlas s uzavretím dohody;
2. poveruje svojho predsedu, aby túto pozíciu postúpil Rade, Komisii a vládam a parlamentom členských štátov a Pobrežia Slonoviny.
DÔVODOVÁ SPRÁVA
Pobrežie Slonoviny schválilo dočasnú dohodu o hospodárskom partnerstve (DHP) s EÚ v decembri 2007.
Dohoda sa prijala s cieľom predísť prerušeniu vývozu do EÚ po skončení platnosti ustanovení Dohody z Cotonou na konci daného mesiaca.
Súčasná dočasná dohoda je najmä dohodou zameranou výlučne na tovar.
Venuje sa však aj niektorým iným témam, napríklad spolupráci a určitým záväzkom v oblasti a) podpory ciel a obchodovania, b) technických prekážok obchodu, c) sanitárnych a fytosanitárnych opatrení.
V článku 36 sa potvrdzujú práva a povinnosti v rámci WTO; navyše sa znovu zdôrazňujú práva a povinnosti vyplývajúce z Medzinárodného dohovoru o ochrane rastlín (IPPC), Codex Alimentarius a Svetovej organizácie pre zdravie zvierat (OIE).
V dôsledku dočasnej dohody tak pre hlavné vývozné artikle Pobrežia Slonoviny naďalej platí preferenčný prístup na trhy EÚ.
Dočasné DHP predstavujú prechodné riešenie, pokým prebehnú rokovania o konečnej DHP pre celý západoafrický región.
Konečná DHP úplne nahradí tieto dočasné dohody.
Rokovania o konečnej DHP pre celý západoafrický región (Benin, Burkina Faso, Gambia, Ghana, Guinea, Guinea-Bissau, Kapverdy, Libéria, Mali, Mauritánia, Niger, Nigéria, Pobrežie Slonoviny, Senegal, Sierra Leone, Togo) pokračujú.
Cieľom EÚ a západnej Afriky v týchto rokovaniach je uzavrieť na regionálnej úrovni dohodu, ktorá podporuje rozvoj a upevňuje regionálnu integráciu.
Keďže zvyšok západoafrického regiónu (okrem Kapverd a Nigérie) tvoria najmenej rozvinuté krajiny, v rámci pokračujúcich rokovaní o konečnej DHP majú bezcolný prístup do EÚ na základe režimu Všetko okrem zbraní.
Od 1. januára 2008 sa všetok tovar dováža z Pobrežia Slonoviny do EÚ v bezkvótovom a bezcolnom režime (s výnimkou prechodných období do roku 2010 pre ryžu a do roku 2015 pre cukor), čo je výrazné zlepšenie v porovnaní s predchádzajúcim obchodným režimom podľa Dohody z Cotonou.
Výmenou za to Pobrežie Slonoviny liberalizuje v nadchádzajúcich 15 rokoch 81 % dovážaného tovaru z EÚ (čo predstavuje 89 % colných položiek) v oblastiach ako priemyselné stroje (čerpadlá, generátory, turbíny), určité dopravné prostriedky (lode, lietadlá, autá) a určité chemické látky.
Toto všetko sú výrobky, ktoré využíva priemysel Pobrežia Slonoviny a ktoré sa nevyrábajú miestne, a teda znížia vstupné náklady miestnych podnikov.
Pobrežie Slonoviny z liberalizácie vyňalo množstvo poľnohospodárskych výrobkov a nepoľnohospodársky spracovaný tovar, hlavne s cieľom zabezpečiť ochranu určitých citlivých poľnohospodárskych trhov a priemyselných odvetví, no zároveň zachovať daňové príjmy.
Predmetnými výrobkami sú: kuracie a iné mäso, paradajky, cibuľa, cukor, tabak, pivo, obnosené šatstvo, cement, slad, benzín a automobily.
Na podporu účinného vykonávania dohody sa stanovil podrobný mechanizmus urovnávania sporov a k dočasnej DHP sa priložia nové, zlepšené pravidlá týkajúce sa pôvodu tovaru, len čo ich odsúhlasí celý región v rámci rokovaní o celkovej DHP.
Medzitým bude Pobrežie Slonoviny využívať všeobecné zlepšené pravidlá DHP týkajúce sa pôvodu tovaru (nariadenie Rady 1528/2007).
Spravodajkyňa víta skutočnosť, že pokiaľ ide o duševné vlastníctvo, konečná dohoda sa bude do určitej miery vzťahovať aj na tradičné vedomosti.
Článok 20 (potravinová bezpečnosť) umožňuje spolu s článkom 25 (bilaterálne ochranné opatrenia), článkom 12 (clá na produkty s pôvodom na Pobreží Slonoviny) a článkom 13 (clá na produkty s pôvodom v ES) prijať primerané opatrenia v prípade, že nie je zaručená dostupnosť potravín v záujme zaistenia potravinovej bezpečnosti alebo prístup k nim.
Spravodajkyňa by v konečnej dohode privítala ďalší záväzok v súvislosti s ochranou biodiverzity a mechanizmom FLEGT.
Preambula dočasnej dohody potvrdzuje hlavný záväzok Dohody z Cotonou v oblasti ľudských práv, demokratických zásad, dobrej správy verejných vecí a zásad právneho štátu.
Spravodajkyňa by v konečnej DHP uvítala ďalší jasný záväzok v týchto oblastiach.
Rôzne ustanovenia o rozvojovej spolupráci stanovujú prioritné oblasti rozvojovej spolupráce, ktoré sprevádzajú vykonávanie dočasnej DHP.
V preambule sa spomína význam rozvojových cieľov dohodnutých na medzinárodnej úrovni a rozvojových cieľov tisícročia v rámci OSN.
Spravodajkyňa pripomína záväzok zvýšiť do roku 2010 spoločnú pomoc EÚ súvisiacu s obchodom na 2 miliardy EUR ročne (1 miliarda EUR od Spoločenstva, 1 miliarda EUR od členských štátov), prijatý v rámci stratégie EÚ pre pomoc pre obchod.
Parlament by navyše uvítal vyčíslené a časovo vymedzené záväzky týkajúce sa financovania, ktoré zabezpečia, aby sa Pobrežie Slonoviny mohlo prispôsobiť zmenám.
Na záver konštatuje, že v prípadoch, keď Parlament neposkytne súhlas s uzavretím medzinárodnej dohody, Rada alebo Komisia musia informovať partnerské krajiny, že Spoločenstvo nemá záujem o uzavretie príslušnej dohody.
Toto by malo viesť k skončeniu predbežného vykonávaniu dohôd: V článku 25 ods. 2 Viedenského dohovoru o zmluvnom práve je stanovené, že „Ak zmluva neustanovuje inak, alebo ak sa štáty, ktoré sa zúčastnili na rokovaní, nedohodli inak, skončí sa predbežné vykonávanie zmluvy alebo časti zmluvy vo vzťahu k určitému štátu, ak tento štát oznámi ostatným štátom, medzi ktorými sa zmluva predbežne vykonáva, svoj úmysel nestať sa zmluvnou stranou.“
Keď Rada prijme rozhodnutie o predbežnom vykonávaní, berie na seba politickú zodpovednosť za predbežné vykonávanie dohody, o ktorej vie, že môže byť neskôr zamietnutá Parlamentom, čím sa predbežné vykonávanie skončí ešte pred tým, ako dohoda nadobudne platnosť.
10.3.2009
STANOVISKO VÝBORU PRE ROZVOJ (*)
pre Výbor pre medzinárodný obchod
k návrhu rozhodnutia Rady, ktorým sa uzatvára dočasná Dohoda o hospodárskom partnerstve medzi Európskym spoločenstvom a jeho členskými štátmi na jednej strane a Republikou Pobrežia Slonoviny na druhej strane
(5535/2009 - KOM(2008)0439 – C6‑0064/2009 – 2008/0136(AVC) )
Spravodajca výboru požiadaného o stanovisko:
Johan Van Hecke
(*) Postup pridružených výborov – článok 47 rokovacieho poriadku
STRUČNÉ ODÔVODNENIE
Krajiny AKT a EÚ sa v roku 2000 dohodli nahradiť existujúci režim obchodných preferencií, ktorý v tom čase EÚ uplatňovala na dovozy z krajín AKT, novými obchodnými podmienkami zlučiteľnými s pravidlami WTO.
Rokovania zamerané na dosiahnutie nových tzv. dohôd o hospodárskom partnerstve (Economic Partnership Agreements, EPA) sa začali v roku 2002.
Vzhľadom na to, že platnosť výnimky WTO, ktorá sa vzťahuje na existujúce obchodné podmienky, uplynie v januári 2008, termín na určenie nových podmienok bol stanovený na 31. decembra 2007.
Zabezpečuje to článok 37 dohody o partnerstve z Cotonou medzi EÚ a krajinami AKT.
Keďže cieľom dohôd EPA je budovanie a posilnenie integračných procesov v krajinách AKT a postupné odstraňovanie prekážok obchodu medzi nimi (článok 36), bolo na účely rokovaní o EPA vytvorených šesť regiónov AKT.
Spočiatku sa rokovania o EPA viedli na regionálnej úrovni.
Koncom roka 2007 však EÚ nedosiahla dohodu EPA so 16 krajinami západoafrického regionálneho zoskupenia.
Európska komisia pred uplynutím termínu iniciovala bilaterálny prístup s Republikou Pobrežia Slonoviny s cieľom zamedziť prerušeniu vývozu do EÚ po skončení platnosti obchodných ustanovení dohody z Cotonou.
Cieľom podpísania dočasnej dohody s Republikou Pobrežia Slonoviny bolo zachovať preferenčný prístup hlavných vývozných artiklov, medzi ktoré patrí kakao, banány a iné poľnohospodárske výrobky, na trhy EÚ.
Táto dohoda bola dočasným riešením na obdobie prebiehajúcich rokovaní zameraných na dosiahnutie komplexnej dohody EPA so západoafrickým regiónom.
O takmer identickej dočasnej dohode sa diskutovalo so susednou krajinou Ghanou.
Koncom novembra 2008 Republika Pobrežia Slonoviny podpísala dočasnú EPA a stala sa tak prvou krajinou v Afrike, ktorá podpísala dohodu o hospodárskom partnerstve s Európskou úniou.
V nasledujúcich mesiacoch bude túto dohodu skúmať WTO.
Dočasná dohoda podpísaná v novembri 2008 stanovuje, že všetok tovar z Republiky Pobrežia Slonoviny dovážaný do EÚ je oslobodený od colnej dane a nevzťahujú sa naň kvóty.
Zaviedli sa prechodné obdobia do roku 2010 pre ryžu a do roku 2015 pre cukor.
Výmenou za to Republika Pobrežia Slonoviny liberalizuje v nadchádzajúcich 15 rokoch 81 % dovážaného tovaru z EÚ (čo predstavuje 89 % colných položiek).
Liberalizovaným tovarom dovážaným z EÚ sú hlavne priemyselné stroje (čerpadlá, generátory, turbíny), určité dopravné prostriedky (lode, lietadlá) a určité chemické látky.
Toto všetko sú výrobky, ktoré využíva priemysel Pobrežia Slonoviny a ktoré sa nevyrábajú miestne.
Zrušením dovozných ciel na tieto výrobky sa znížia vstupné náklady miestnych podnikov.
Na žiadosť Republiky Pobrežia Slonoviny je v rámci dočasnej EPA z liberalizácie vyňatých množstvo poľnohospodárskych výrobkov a nepoľnohospodársky spracovaný tovar, s cieľom zabezpečiť ochranu určitých citlivých poľnohospodárskych trhov a priemyselných odvetví, no zároveň zachovať daňové príjmy.
Vyňaté sú kuracie a iné mäso, paradajky, cibuľa, cukor, tabak, pivo, obnosené šatstvo, cement, slad, benzín a automobily.
V rámci dočasnej EPA bolo stanovených niekoľko oblastí rozvojovej spolupráce s cieľom umožniť jej bezproblémové plnenie.
Medzi hlavné vymedzené oblasti patrí posilnenie a modernizácia kapacít výrobného odvetvia, spolupráca v oblasti fiškálnych úprav, zlepšenie podnikateľského prostredia a uplatňovanie obchodných pravidiel v dohodách.
Hlavné vymedzené oblasti zahŕňajú aj európsku pomoc v technických otázkach, ako aj v oblasti hygienických a fytosanitárnych opatrení, ktoré majú pomôcť vývozcom zo západnej Afriky plniť dovozné normy EÚ.
Podľa názoru spravodajcu je táto dočasná dohoda len prechodným riešením a ako takú ju treba aj interpretovať.
Spravodajca opätovne zdôrazňuje, že hlavným cieľom tejto dočasnej dohody je poskytnúť viac času na prerokovanie úplnej regionálnej dohody EPA s krajinami západoafrického regionálneho zoskupenia.
Spravodajca dúfa, že rokovania o tejto úplnej regionálnej dohode EPA sa uskutočnia vo vzájomnej úcte a že sa pri nich zohľadnia obavy, ktoré vyjadrili partneri krajín AKT.
Keďže zvyšok západoafrického regiónu pozostáva prevažne z najmenej rozvinutých krajín, majú tieto krajiny zatiaľ v rámci systému „Všetko okrem zbraní“ (EBA) bezcolný prístup na trh EÚ.
Výnimkami sú Kapverdy a Nigéria.
Kapverdy budú naďalej požívať výhody zo systému EBA počas ďalších troch rokov, zatiaľ čo Nigéria využíva bežný všeobecný systém preferencií EÚ.
Ako sa vyjadril Mohamed Ibn Chambas na 61. riadnom zasadnutí rady ministrov ECOWAS-u v Burkine-Faso, upevnenie regionálneho integračného procesu v západnej Afrike je nevyhnutnosťou, a to najmä v súvislosti s celosvetovou finančnou krízou.
Západoafrický región plánuje finalizovať svoju ponuku týkajúcu sa prístupu tovaru na spoločný trh začiatkom roku 2009.
Odhodlanie EÚ usilovať sa o dosiahnutie regionálneho rastu a hospodárskej integrácie západnej Afriky spočíva v EPA.
Prejavom tohto odhodlania je už finančný záväzok vo výške takmer 600 miliónov eur voči členským štátom ECOWAS-u.
Aspoň 70 % tejto sumy je určených na prehĺbenie regionálnej integrácie a na zlepšenie konkurencieschopnosti EPA, zatiaľ čo 20 % je vyčlenených na upevnenie dobrej správy vecí verejných a regionálnej stability.
Spravodajca sa domnieva, že táto úplná EPA bude mať – potom, ako bude podpísaná a doplnená finančnou podporou na pomoc pri budovaní obchodných kapacít – značný pozitívny vplyv na región západnej Afriky.
Odstránenie globálnych prekážok obchodu je uznávaný spôsob, ako podporiť prosperitu v rozvojových krajinách a regionálnu integráciu.
Na záver spravodajca zdôrazňuje, že Komisia, ako aj Rada Európskej únie sa pri viacerých príležitostiach vyjadrili, že mechanizmy monitorovania a skúmania vykonávania a rozvojových vplyvov budú kľúčovou súčasťou dohôd o hospodárskom partnerstve.
******
Záver
Výbor pre rozvoj vyzýva Výbor pre medzinárodný obchod, aby ako gestorský výbor navrhol Parlamentu, aby vyjadril súhlas s dočasnou dohodou o hospodárskom partnerstve medzi Európskym spoločenstvom a Republikou Pobrežia Slonoviny, pokiaľ ju ratifikuje Republika Pobrežia Slonoviny.
POSTUP
Názov
Dočasná dohoda o hospodárskom partnerstve medzi ES a Pobrežím Slonoviny
Referenčné čísla
05535/2009 – C6-0064/2009 – KOM(2008)0439 – 2008/0136(AVC)
Dátum žiadosti o postup súhlasu EP
17.2.2009
Gestorský výbor
INTA
Výbor, ktorý predlož stanovisko
dátum oznámenia na schôdzi
DEVE
19.2.2009
Postup pridružených výborov - dátum oznámenia na schôdzi
19.2.2009
Spravodajca výboru požiadaného o stanovisko
dátum menovania
Johan Van Hecke
15.7.2008
Dátum prijatia
9.3.2009
Výsledok záverečného hlasovania
+:
–:
0:
12
8
Poslanci prítomní na záverečnom hlasovaní
Margrete Auken, Thijs Berman, Thierry Cornillet, Nirj Deva, Beniamino Donnici, Alain Hutchinson, Romana Jordan Cizelj, Madeleine Jouye de Grandmaison, Maria Martens, José Ribeiro e Castro, Frithjof Schmidt, Jürgen Schröder, Feleknas Uca, Johan Van Hecke
Náhradníci prítomní na záverečnom hlasovaní
John Bowis, Martin Kastler, Manolis Mavrommatis, Gabriele Zimmer
Náhradníci (čl. 178 ods. 2) prítomní na záverečnom hlasovaní
Catherine Boursier, Ignasi Guardans Cambó
POSTUP
Názov
Dočasná dohoda o hospodárskom partnerstve medzi ES a Pobrežím Slonoviny
Referenčné čísla
05535/2009 – C6-0064/2009 – KOM(2008)0439 – 2008/0136(AVC)
Dátum žiadosti o postup súhlasu EP
17.2.2009
Gestorský výbor
dátum oznámenia na schôdzi
INTA
19.2.2009
Výbory požiadané o stanovisko
dátum oznámenia na schôdzi
DEVE
19.2.2009
Postup pridružených výborov
dátum oznámenia na schôdzi
DEVE
19.2.2009
Spravodajca
dátum menovania
Erika Mann
9.9.2008
Prerokovanie vo výbore
5.11.2008
24.2.2009
Dátum prijatia
16.3.2009
Výsledok záverečného hlasovania
+:
–:
0:
12
4
1
Poslanci prítomní na záverečnom hlasovaní
Kader Arif, Ignasi Guardans Cambó, Jacky Hénin, Syed Kamall, Caroline Lucas, Erika Mann, Helmuth Markov, David Martin, Godelieve Quisthoudt-Rowohl, Tokia Saïfi, Robert Sturdy, Gianluca Susta, Corien Wortmann-Kool
Náhradníci prítomní na záverečnom hlasovaní
Vasco Graça Moura, Eugenijus Maldeikis
Náhradníci (čl. 178 ods. 2) prítomní na záverečnom hlasovaní
Philip Bushill-Matthews, Manolis Mavrommatis
Dátum predloženia
18.3.2009
