P6_TA(2005)0453
Rozpočtová disciplína a rozpočtový postup
A6-0356/2005
Uznesenie Európskeho parlamentu o Medziinštitucionálnej dohode o rozpočtovej disciplíne a zlepšení rozpočtového postupu ( 2005/2237(INI) )
Európsky parlament
, –
so zreteľom na Zmluvu o ES, a najmä na jej článok 272,
–
so zreteľom na oznámenia Komisie Rade a Európskemu parlamentu z 26. februára 2004 s názvom "Budovanie našej spoločnej budúcnosti: politické výzvy a rozpočtové prostriedky rozšírenej Únie 2007 - 2013" ( KOM(2004)0101 ) a zo 14. júla 2004 s názvom "Finančný výhľad na obdobie 2007 - 2013" ( KOM(2004)0487 ) a pracovný dokument Komisie z 12. apríla 2005 s názvom "Technické úpravy návrhu Komisie k viacročnému finančnému rámcu na roky 2007 - 2013" ( SEK(2005)0494 ),
–
so zreteľom na Medziinštitucionálnu dohodu zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu Ú. v.
ES C 172, 18.6.1999, s.
1.
Dohoda naposledy zmenená a doplnená rozhodnutím Európskeho parlamentu a Rady 2005/708/ES (Ú. v.
EÚ L 269, 14.10.2005, s.
24).
, a najmä na jej bod 26,
–
so zreteľom na svoje uznesenie z 8. júna 2005 o politických výzvach a rozpočtových prostriedkoch rozšírenej Únie 2007-2013 Prijaté texty, P6_TA(2005)0224 .
,
–
so zreteľom na článok 45 rokovacieho poriadku,
–
so zreteľom na správu Výboru pre rozpočet ( A6-0356/2005 ),
A.
keďže platnosť súčasného finančného výhľadu sa v zásade končí v roku 2006,
B.
keďže platnosť väčšiny právnych predpisov Spoločenstva pre viacročné programy s finančnými dôsledkami sa musí obnoviť od roku 2007,
C.
keďže súčasný finančný výhľad je súčasťou Medziinštitucionálnej dohody o rozpočtovej disciplíne a zlepšení rozpočtového postupu, ktorá môže byť uzavretá iba na základe spoločnej dohody oboch zložiek rozpočtového orgánu,
D.
keďže bez finančného výhľadu upravuje článok 272 zmluvy ročné rozpočty,
E.
keďže Európsky parlament prijal rokovaciu pozíciu, ktorá stanovuje jeho politické priority pre budúci finančný výhľad a návrh na reštrukturalizáciu rozpočtu EÚ a na podporu kvality plnenia rozpočtu prostredníctvom zlepšenia postupov,
1.
opätovne potvrdzuje svoju pozíciu uvedenú vo vyššie uvedenom uznesení z 8. júna 2005;
2.
potvrdzuje, že urobí všetko pre to, aby sa dosiahla dohoda o budúcom finančnom výhľade a medziinštitucionálnej dohode, ktoré by boli prijateľné, aby bolo možné zachovať zodpovednosť a ambície EÚ počas nového viacročného obdobia;
3.
zdieľa záujem Komisie dosiahnuť dohodu včas s cieľom zabezpečiť kontinuitu a reformu programov a pripraviť ďalšie obdobie pred začiatkom rozpočtového postupu na rok 2007 (apríl 2007);
4.
berie na vedomie list predsedu Barrosa z 20. októbra 2005, ktorý obsahuje príspevok Komisie k záverečnej fáze rokovaní, považuje niektoré aspekty týchto návrhov za užitočné, pripomína však Rade a Komisii dôležitosť všetkých bodov uvedených vo vyššie uvedenom uznesení z 8. júna 2005 pre doplnenie finančného výhľadu 2007 - 2013 a ich začlenenie do Medziinštitucionálnej dohody považuje za nevyhnutné na prijatie akéhokoľvek nového finančného výhľadu;
5.
vyzýva Komisiu, aby predložila oficiálny zrevidovaný návrh Medziinštitucionálnej dohody, v ktorej budú zapracované jeho návrhy týkajúce sa rezerv a pružnosti a iných kvalitatívnych bodov uvedených vo vyššie uvedenom uznesení z 8. júna 2005;
6.
zdôrazňuje, že bez dohody o Medziinštitucionálnej dohode nebude možné schváliť finančný výhľad; opätovne pripomína, že Európsky parlament v tejto súvislosti prijal viacero bodov, o ktorých sa nerokuje, ako sú vytvorenie revíznej doložky, rezervy pružnosti, zvýšenie kvality plnenia prostredníctvom revízie nariadenia o rozpočtových pravidlách, zjednodušenie administratívneho zaťaženia, vydávanie osvedčení členskými štátmi a rešpektovanie práv Európskeho parlamentu v rámci vonkajších programov;
7.
konštatuje, že nezhody, ktoré znemožnili dosiahnutie dohody v Európskej rade dňa 17. júna 2005, sa týkali skôr financovania výdavkov, ako ich výšky alebo rozdelenia, čím sa potvrdzuje skutočnosť, že celková dohoda o finančnom výhľade musí obsahovať dohodu o zásade reformy súčasného systému vlastných zdrojov;
8.
vyzýva Radu, aby v rámci svojej spoločnej pozície a mandátu na rokovanie vyjadrila svoju ochotu rokovať nie len o návrhu finančného rámca, ale aj bodoch týkajúcich sa spôsobu zlepšenia štruktúry rozpočtu a kvality jeho plnenia, ako aj o spôsobe úpravy lisabonskej stratégie podľa vzoru rokovacej pozície Európskeho parlamentu;
9.
pripomína Rade, že bez dohody medzi Európskym parlamentom a Radou nebude možné schváliť finančný výhľad ani medziinštitucionálnu dohodu; ďalej pripomína, že vzhľadom na to, že Európsky parlament 8. júna 2005 včas prijal svoju rokovaciu pozíciu, odmietne každé obvinenie z toho, že nesie zodpovednosť za zdržanie postupu pri dosahovaní dohody;
10.
pripomína Rade, že bez finančného výhľadu na roky 2007 - 2013 a novej medziinštitucionálnej dohody je možné na základe článku 272 zmluvy alebo na základe zmeneného a doplneného bodu 26 Medziinštitucionálnej dohody zo 6. mája 1999 zabezpečiť finančné potreby EÚ vrátane potrieb súvisiacich s viacročnými programami,
11.
poveruje svojho predsedu, aby toto uznesenie postúpil Rade a Komisii.
