93 aeroliniek na čiernom zozname EÚ kvôli nízkej bezpečnosti
Doprava
2006-03-28 - 17:38
Zákaz v jednej krajine EÚ znamená zákaz vo všetkých krajinách EÚ
Od 22. marca nesmie 93 leteckých spoločností, ktoré nespĺňajú bezpečnostné požiadavky, lietať do celej Únie.
Je to predovšetkým výsledok úsilia Európskeho parlamentu.
V prípade, že sa niektorá spoločnosť ocitne na tomto zozname až potom, čo si zákazník rezervuje letenku, bude o tom cestujúci informovaný.
Po viacerých leteckých nešťastiach v lete 2005, pri ktorých zahynulo viac než 500 osôb, sa Európska komisia začala zaoberať otázkou identifikácie leteckých prepravcov a vytvorením zoznamu spoločností, ktoré nesmú pristávať na území EÚ alebo cez neho prelietať.
Pôvodný návrh bol považovaný za príliš benevolentný, a preto v ňom Európsky parlament uskutočnil podstatné zmeny.
Tie spočívajú vo vytvorení jednej spoločnej čiernej listiny pre celú EÚ, ktorá je zostavená podľa spoločných kritérií namiesto vytvorenia 25 samostatných zoznamov členských krajín.
Zmeny taktiež zahrňujú rozšírenie práv pasažierov.
Francúzska europoslankyňa za Úniu pre ľudové hnutie (UMP) Christine de Veyrac, parlamentná spravodajkyňa pre tento návrh, uvítala čierny zoznam "ako veľký krok k bezpečnosti".
Ďalej uviedla, že "od tejto chvíle sa môžu všetci Európania tešiť bezpečnosti na rovnakej úrovni, bez ohľadu na to, z ktorého letiska Spoločenstva vycestujú.
Vytvorením zoznamu vychádza EÚ v ústrety očakávaniam svojich občanov."
Kto je na zozname
Celkovo 83 z 93 leteckých spoločností, ktoré nesmú lietať do EÚ, pochádza z Afriky.
Na zozname sú všetci prepravcovia z Konžskej demokratickej republiky (51), Rovníkovej Guinei (12), Libérie (4), zo Sierra Leone (14) a Svazijska (7).
Právo pristávať a odlietať z európskych letísk bolo odňaté taktiež spoločnostiam ako je Air Koryo zo Severnej Kórei, Phuket Airlines z Thajska alebo kazachstánskemu BGB Air.
Nebezpečné aerolinky nesmú do celej Európy
Čierny zoznam, ktorý bol zverejnený v stredu, je zostavený na základe príspevkov z 25 členských štátov EÚ.
Ocitli sa na ňom aerolinky, ktoré vykazujú veľké nedostatky v bezpečnosti, a tak predstavujú vážne riziko.
Ak bude v budúcnosti pre spoločnosť platiť zákaz v jednom členskom štáte, bude pre ňu platiť v celej Únii.
Doposiaľ letecké spoločnosti, ktoré mali zákaz pristávať v jednom členskom štáte jednoducho pristávali v inom.
To bol aj prípad tureckých aeroliniek Onur Air, pre ktoré platil zákaz v Holandsku, Nemecku a Francúzsku, a tak odlietali alebo pristávali v Belgicku.
Čierna listina zvýši bezpečnosť leteckej prepravy, pretože zaviaže všetkých prepravcov pôsobiacich v Európe k tomu, aby plne dodržiavali bezpečnostné normy.
Bude aktualizovaná tak často, ako to bude potrebné, avšak najmenej každé tri mesiace.
Informácie a náhrady cestujúcim
Parlament ďalej posilnil práva cestujúcich na informácie.
Pasažier musí byť informovaný o totožnosti prepravcu bez ohľadu na spôsob rezervácie (internet, cestovná kancelária,...).
Ak totožnosť prepravcu nie je v čase rezervácie známa, musí byť cestujúci informovaný ihneď potom, ako bude táto informácia dostupná.
Ak dôjde po rezervácii k zmene prepravcu, musí byť cestujúci informovaný pri odbavení alebo najneskôr v čase nastupovania do lietadla.
Parlament taktiež rozhodol, že pasažieri budú mať nárok na náhradu výdavkov alebo zmenu trasy, v prípade, že sa letecký prepravca ocitne na čiernej listine a z tohto dôvodu dôjde k zrušeniu letu.
Kde je zoznam k dispozícii
Zoznam je verejne prístupný na internete.
Cestujúcich musia na listinu upozorňovať taktiež zmluvný partneri prepravcov a letiská, a to na svojich webových stránkach, prípadne vo svojich priestoroch.
20060323STO06719 Čierny zoznam leteckých spoločností
SK
1
PHOTO
20060323PHT06730.jpg
SK
2
LINK
http://www.ec.europa.eu/transport/air/safety/doc/flywell/2006_03_22_flywell_list_en.pdf
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
