29.8.2007
NÁVRH UZNESENIA
ktorý na základe vyhlásenia Komisie
v súlade s článkom 103 ods. 2 rokovacieho poriadku
predkladajú Francis Wurtz, Dimitrios Papadimoulis, Athanasios Pafilis, Roberto Musacchio, Willy Meyer Pleite a Kyriacos Triantaphyllides
v mene Konfederatívnej skupiny Európskej zjednotenej ľavice - Nordickej zelenej ľavice
o lesných požiaroch v Grécku, ich následkoch a záveroch, ktoré treba prijať v súvislosti s preventívnymi opatreniami a opatreniami na včasné varovanie
Uznesenie Európskeho parlamentu o lesných požiaroch v Grécku, ich následkoch a záveroch, ktoré treba prijať v súvislosti s preventívnymi opatreniami a opatreniami na včasné varovanie
Európsky parlament ,
–
so zreteľom na články 2, 6 a 174 Zmluvy o ES,
–
so zreteľom na svoje uznesenia z 13. januára 2005 o výsledku Konferencie o klimatických zmenách v Buenos Aires, 14. apríla 2005 o suchu v Portugalsku, 12. mája 2005 o suchu v Španielsku, 8. septembra 2005 o živelných pohromách v Európe, 6. septembra 2006 o lesných požiaroch a povodniach, 18. mája 2006 o živelných pohromách - aspektoch regionálneho rozvoja,
–
so zreteľom na Kjótsky protokol k Rámcovému dohovoru OSN o klimatických zmenách z 11. decembra 1997 a jeho ratifikáciu zo strany Spoločenstva 4. marca 2002,
–
so zreteľom na nariadenie týkajúce sa programu Forest Focus, nariadenie (ES) č. 2152/2003 zo 17. novembra 2003,
–
so zreteľom na oznámenie Komisie z 3. novembra 1998 o stratégii lesného hospodárstva v Európskej únii (KOM(1998)0649) a uznesenie Parlamentu zo 16. februára 2006 o vykonávaní stratégie lesného hospodárstva Európskej únie,
–
so zreteľom na nástroj rýchlej reakcie a pripravenosti na závažné núdzové situácie (KOM(2005)0113),
–
so zreteľom na oznámenie Komisie z 20. apríla 2005 o zlepšení opatrení civilnej ochrany a na správu Michela Barriera o európskej jednotke civilnej ochrany: „Europe Aid“,
–
so zreteľom na nariadenie (ES) č. 2012/2002, ktorým sa zriaďuje Fond solidarity Európskej únie, a na uznesenie Parlamentu z 18. mája 2006 o revízii tohto nariadenia (http://www.europarl.europa.eu/sides/getDoc.do?type=REPORT&reference=A6-2006-0123&language=SK&mode=XML A6-0123/2006 ),
–
so zreteľom na svoje uznesenie z 15. júna 2006 o revidovanej stratégii trvalo udržateľného rozvoja (http://www.europarl.europa.eu/sides/getDoc.do?type=MOTION&reference=B6-2006-0335&language=SK B6-0335/2006 ),
–
so zreteľom na 12. bod záverov zasadnutia Európskej rady 15. a 16. júna 2006 v Bruseli,
–
so zreteľom na článok 103 odsek 2 rokovacieho poriadku,
A.
keďže Grécko čelí najničivejším požiarom v svojich dejinách, ktoré majú na svedomí viac ako 70 obetí na životoch a tisíce ľudí, ktorí zostali bez strechy nad hlavou, zanechávajúc krajinu pripomínajúcu vojnovú oblasť a extrémne vysoké škody,
B.
keďže podľa umiernených odhadov boli stovky dedín, najmä v oblasti Peloponézu a Evie, evakuované, zničené alebo úplne vyhladené, 250 000 hektárov krajiny bolo zničených, nespočetné hektáre olivových hájov a borovicových lesov zhoreli na popol a tisícky gréckych vidiečanov a celé regióny sa obávajú, že sa dostanú na mizinu,
C.
keďže rozsiahle požiare zničili už v júli tisícky hektárov lesa v pohoriach Pilion a Grammos, v národnom prírodnom parku na vrchu Parnitha a na všetkých kopcoch v okolí Atén, pričom vážne narušili stav životného prostredia hlavného mesta Grécka tým, že ho zbavili kyslíka pochádzajúceho z lesných oblastí,
D.
keďže ničivé lesné požiare budú mať za následok mimoriadne záplavy v postihnutých oblastiach, ako aj blízkych miest,
E.
keďže lesné požiare spôsobili obrovskú ekologickú katastrofu, zničili jedinečnú faunu a flóru vrátane oblastí patriacich do programu Natura 2000 a ohrozili archeologické oblasti veľkého medzinárodného významu, akou je napr. starobylá Olympia,
F.
keďže Grécko nemá pozemkové knihy ani náležité mapy a knihy lesných pozemkov a tieto nedostatky často využívajú bezohľadné stavebné podniky, ktoré stavajú na vypálenej a prázdnej pôde,
G.
keďže mimoriadne vysoké množstvo požiarov v Grécku a iných krajinách južnej Európy, ako aj ich rozsah, sú mnohokrát výsledkom trestných činov zameraných na zmenu kategorizácie zalesnenej pôdy s cieľom výstavby a finančných špekulácií,
H.
keďže Grécko bolo zasiahnuté intenzívnou zmesou veľmi negatívnych poveternostných podmienok, úplným vysychaním lesov a rekordnými horúčavami, a situáciu zhoršila nedostatočná údržba lesa a nedostatok preventívnych opatrení a zdrojov na hasenie požiaru,
I.
keďže prudké požiare zničili mnohé regióny na juhu Talianska zo sociálneho, hospodárskeho a environmentálneho hľadiska; keďže 21 000 hektárov bolo spustošených v Španielsku, hlavne na Kanárskych ostrovoch a v Córdobe (Andalúzii), a najťažšie požiare za uplynulé desaťročie zničili horské oblasti, ktoré sa nachádzajú na Cypre v oblasti pohoria Trodos pokrytého borovicovými lesmi,
J.
keďže celú Európu, najmä Spojené kráľovstvo a Rumunsko, zasiahli veľké záplavy, ktoré zničili domy, infraštruktúru a poľnohospodárstvo,
K.
so zreteľom na škody v hospodárskej a sociálnej oblasti spôsobené týmito požiarmi miestnym a vidieckym ekonomikám, výrobe a cestovnému ruchu,
L.
keďže počet lesných požiarov sa zvyšoval aj z dôvodu narastajúceho úbytku obyvateľstva na vidieku, obmedzovania poľnohospodárskych aktivít a s nimi súvisiacich tradičných činností, nedostatočnej údržby lesov a absencie účinnej ochrannej politiky zahŕňajúcej vhodné nástroje a financovanie zo strany Spoločenstva,
M.
keďže je na zabezpečenie účinnej prevencie a efektívneho hasenia požiarov potrebné, aby boli požiarnici zamestnaní na plný úväzok,
N.
keďže užšia spolupráca na regionálnej, vnútroštátnej a nadnárodnej úrovni pri koordinácii opatrení by prispela k zníženiu následkov veľkých prírodných katastrof a lesných požiarov,
O.
keďže preventívne lesné hospodárstvo vytvára vysoké množstvo stálych pracovných miest priamo súvisiacich so zachovaním spôsobu života a zvykov vo vidieckych spoločenstvách,
P.
keďže treba, aby Európska únia uznala osobitnú povahu živelných pohrôm, ku ktorým dochádza v podobe sucha a požiarov v oblasti Stredozemného mora, a aby v súlade s tým prispôsobila svoje preventívne opatrenia, výskum, riadenie rizík, civilnú ochranu a nástroje solidarity,
Q.
keďže katastrofy môžu mať za pár dní dramatický negatívny vplyv na potenciál hospodárskeho rastu krajiny, ak sa aktívne nepodporuje prevencia, zmierňovanie následkov a riadenie katastrof, ako aj pripravenosť na ne,
R.
keďže mechanizmus civilnej ochrany Spoločenstva sa aktivoval deväťkrát pri rovnakom druhu núdzovej situácie v období piatich týždňov, pričom sedem z nich prebiehalo v tom istom čase; keďže pomoc členských štátov nepostačovala na zabezpečenie rýchlej a primeranej reakcie civilnej ochrany vo všetkých týchto núdzových situáciách,
1.
vyjadruje svoj hlboký zármutok nad množstvom obetí a svoju solidaritu obyvateľom Grécka a Talianska, vyjadruje svoju sústrasť rodinám osôb, ktoré prišli o život;
2.
vyjadruje uznanie odvážnemu úsiliu požiarnikov, tak profesionálom, ako aj dobrovoľníkom, ktorí riskovali svoje životy pri hasení ohňa a zachraňovaní ľudí;
3.
nalieha na Komisiu, aby uvoľnila zdroje potrebné na zmiernenie utrpenia a uspokojenie materiálnych potrieb všetkých obetí lesných požiarov a ich najbližších rodín z Fondu solidarity a prostredníctvom iných nástrojov Spoločenstva;
4.
vyzýva Komisiu, aby zreformovala existujúce fondy a nástroje tak, aby zahŕňali všetky potrebné opatrenia na plné, rýchle a priame odškodnenie obetí, ako aj na obnovenie hospodárstva v príslušných oblastiach, a aby aj naďalej spolupracovala s orgánmi jednotlivých štátov s cieľom podporovať postihnuté obyvateľstvo, minimalizovať ekologické následky požiarov a záplav, poskytovať verejnú pomoc na obnovenie výrobného potenciálu v postihnutých oblastiach, snažiť sa o opätovné začatie tvorby voľných pracovných miest a prijímať príslušné opatrenia na náhradu sociálnych nákladov spojených so stratou zamestnania a iných zdrojov príjmu; nalieha ďalej na Komisiu, aby urýchlila všetky príslušné administratívne postupy Spoločenstva, najmä tie, ktoré súvisia s potrebou preprogramovania štrukturálnych fondov a Kohézneho fondu, a aby sa príliš strnulá činnosť týchto fondov stala pružnejšou;
5.
nalieha na Komisiu, aby prijala mimoriadne opatrenia Spoločenstva na pomoc Grécku, najmä finančné, na podporu obnovy regiónov, ktoré utrpeli značné škody vzhľadom na ich hlavné záujmy z hľadiska životného prostredia, krajiny a hospodárstva; vyzýva Komisiu, aby prispela k financovaniu opatrení určených na odstraňovanie škôd, ktoré utrpeli Lakonia, Messinia, Ilia, Evia a iné časti Grécka tým, že poskytne náhradu a pomoc postihnutým osobám, znovu v celom rozsahu vysadí vyhoreté oblasti a postará sa o povodňový manažment;
6.
domnieva sa, že sa musí zriadiť program ochrany pred lesnými požiarmi Spoločenstva spadajúci pod finančný rámec na obdobie rokov 2007-2013, ktorým sa podporí primerane financovaná prevencia zvyšujúca informovanosť ľudí o lesných požiaroch a kroky na riadenie rizík spojené s opatreniami v oblasti poľnohospodárstva a štrukturálnej politiky;
7.
odsudzuje počínanie a zámery osôb, ktoré úmyselne založili požiare a zničili tisíce hektárov chránených zalesnených oblastí a vegetáciu v oblasti Stredozemného mora; vyjadruje hlboké znepokojenie nad existenciou prepojenia medzi miestnymi zločineckými organizáciami a ničením lesov a/alebo chránených území a vyzýva vnútroštátne orgány, aby sprísnili právne predpisy na boj proti týmto strašným činom, ku ktorým opakovane dochádza v tých istých oblastiach;
8.
je znepokojený zvyšujúcim sa počtom živelných pohrôm, ktoré je podľa názoru odborníkov možné pripísať hlavne zmenám klímy a zostreniu extrémnych poveternostných podmienok;
9.
žiada o vypracovanie osobitných plánov ochrany pre tie členské štáty v oblasti Stredozemného mora, kde sú vidiecke spoločenstvá obklopené lesnými oblasťami, v ktorých dochádza k prírodným katastrofám, akými sú tie, ku ktorým došlo v priebehu tohto leta v Grécku;
10.
podporuje financovanie určené na vypracovanie politiky lesného hospodárstva zahŕňajúcej preventívne opatrenia, ako aj opätovné zalesňovanie;
11.
je presvedčený, že mnohé požiare, predovšetkým v Grécku a Taliansku, ako aj v iných krajinách, sú výsledkom trestných činov zameraných na zničenie lesov a na premenu príslušných oblastí na iné formy ziskovej činnosti;
12.
vyzýva členské štáty, aby podnikli rázne kroky na zlepšenie a uplatnenie svojich legislatívnych rámcov na ochranu lesov a aby sa zdržali komercializácie, zmien zatriedenia pôdy a privatizácie a obmedzili tak prenikanie na pôdu a špekulácie;
13.
vyzýva členské štáty, aby podnikli okamžité kroky vo veci nedostatku zdrojov a ľudí na boj proti požiarom, a na reorganizáciu príslušných útvarov zohľadňujúc pritom zmeny klímy, konštantné zvyšovanie teplôt a čoraz dlhšie trvajúce obdobia sucha;
14.
podporuje vytvorenie fondu na ochranu lesov na všetkých zalesnených územiach členských štátov v oblasti Stredozemného mora;
15.
uznáva, že tohtoročné skúsenosti zdôrazňujú potrebu posilniť prevenciu Spoločenstva prostredníctvom civilnej ochrany, pripravenosť na lesné a iné požiare a schopnosť reagovať na ne, a nalieha na Komisiu, aby prijala opatrenia na dosiahnutie tohto cieľa;
16.
vyzýva Komisiu, aby preskúmala možnosti spolupráce so susednými štátmi EÚ a ďalšími tretími krajinami v oblasti boja proti živelným požiarom a výmeny osvedčených postupov a (alebo) kapacít počas nebezpečných letných mesiacov v záujme lepšej pripravenosti na sezónu lesných požiarov v roku 2008;
17.
zdôrazňuje potrebu pokračovať v rozvíjaní schopnosti rýchlej reakcie vychádzajúcej z modelov civilnej ochrany členských štátov, ako sa uvádza vo výzve Európskej rady prijatej na zasadnutí zo 16. a 17. júna 2005 v Bruseli, a zvážiť zriadenie stálych núdzových zásahových jednotiek;
18.
domnieva sa, že by sa mali bezodkladne presadzovať a podporovať dobrovoľnícke aktivity civilnej ochrany vrátane základných cvičných aktivít a zariadení, ktoré môžu využívať pokročilé technológie, keďže predstavujú jeden z hlavných zdrojov, ktoré majú členské štáty k dispozícii pri riešení núdzových situácií vyplývajúcich z prírodných katastrof, a žiada o vypracovanie spoločného protokolu o predchádzaní a boji proti takýmto požiarom;
19.
víta veľkú solidaritu, ktorú prejavili členské štáty a tretie krajiny pri pomoci krajinám v núdzi počas lesných požiarov prostredníctvom leteckej pomoci, protipožiarnych technických prostriedkov a odbornej podpory;
20.
uznáva prínos Monitorovacieho a informačného centra (MIC) pri podpore a uľahčovaní mobilizácie a pri koordinácii pomoci pri zabezpečovaní civilnej ochrany v núdzových situáciách; poznamenáva však, že zdroje členských štátov určené na boj proti lesným požiarom, najmä letecké, sú obmedzené a členské štáty nemôžu vždy ponúknuť pomoc, keď sú tieto zdroje potrebné na vnútroštátnej úrovni;
21.
poveruje svojho predsedu, aby toto uznesenie postúpil Rade, Komisii, vládam členských štátov a regionálnym a miestnym orgánom v postihnutých oblastiach.
