8.12.2010 B7-0693/2010 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o spoločnej stratégii EÚ a Afriky pred 3. samitom Afrika – EÚ
Judith Sargentini
v mene skupiny Verts/ALE
PE450.522v01-00 B7‑0693/2010 Uznesenie Európskeho parlamentu o spoločnej stratégii EÚ a Afriky pred 3. samitom Afrika – EÚ
Európsky parlament ,
– so zreteľom na spoločnú stratégiu EÚ a Afriky („spoločná stratégia“) a prvý akčný plán (2008 – 2010) uplatňovania spoločného strategického partnerstva EÚ a Afriky, ktoré prijali hlavy štátov a vlád EÚ a Afriky na stretnutí 8. a 9. decembra 2007 v Lisabone,
– so zreteľom na závery 3. samitu EÚ – Afrika, ktorý sa konal 29. – 30. novembra 2010 v Tripolise,
– so zreteľom na článok 110 ods. 2 rokovacieho poriadku,
A. keďže deklarované ciele spoločnej stratégie Afriky a EÚ možno dosiahnuť len vtedy, ak sa budú riadne riešiť rozhodujúce otázky, ktoré tvoria základ afrického rozvoja,
B. keďže spoločná stratégia Afriky a EÚ sa nepoučila z uplynulých desaťročí spolupráce medzi oboma kontinentmi, ktorá sa zameriavala hlavne na európske hospodárske záujmy, ako ukazuje dokument o obchodnej stratégii EÚ s názvom Globálna Európa: svetová konkurencia,
C. keďže obchodná stratégia EÚ sa zameriava na zabezpečenie prístupu EÚ k surovinám rozvojových krajín vrátane poľnohospodárskych komodít tým, že na úkor rozvojových krajín otvára ich trh veľkým spoločnostiam EÚ,
D. keďže prístup rozvojových krajín na trh EÚ sa v praxi obmedzuje na vývoz surovín, ktoré sú zdanené nižšou sadzbou dane ako spracovaný tovar, pričom kvôli tejto politike majú rozvojové krajiny natrvalo postavenie dodávateľov surovín pre priemysel EÚ,
E. keďže v dôsledku nezákonného úniku kapitálu a daňových únikov africké krajiny naďalej prichádzajú o finančné zdroje naliehavo potrebné na rozvoj ich sociálnej a hospodárskej infraštruktúry v oblasti zdravotníctva, vzdelávania, zamestnanosti atď.,
F. keďže stratégia Afriky a EÚ by mala byť založená na čestnom obchodovaní a politickej súdržnosti, aby sa rozbil začarovaný kruh chudoby a závislosti afrických krajín,
1. vyjadruje poľutovanie nad tým, že spoločná stratégia Afriky a EÚ sa nepoučila z uplynulých desaťročí spolupráce medzi oboma kontinentmi a neponúkla nový vzťah založený na dlhodobej vízii trvalo udržateľného rozvoja, ktorá predpokladá vyvinutie spravodlivých, poctivých, súdržných, participatívnych a sociálne a environmentálne rozumných politík;
2. zdôrazňuje, že základné zásady spoločnej stratégie Afriky a EÚ by sa mali vytvoriť tak, aby podporovali trvalé potreby rozvojových krajín s cieľom bojovať proti chudobe, zaručovať slušný príjem a živobytie, ako aj dodržiavanie základných ľudských práv vrátane sociálnych, ekonomických a environmentálnych práv;
3. ľutuje, že na samite sa nenastolila otázka aktuálneho získavania poľnohospodárskej pôdy v Afrike zahraničnými investormi podporovanými vládou, ktorá by mohla ohroziť miestnu potravinovú bezpečnosť a mať vážne a ďalekosiahle následky, ak sa nebude náležite riešiť;
4. poukazuje na to, že spravodlivý obchod medzi EÚ a rozvojovými krajinami vyžaduje platenie spravodlivých cien za zdroje a poľnohospodárske produkty rozvojových krajín, t. j. cien, ktoré by odrážali interné a externé náklady a zároveň zaručovali, že pracovné podmienky budú zodpovedať základným pracovným normám Medzinárodnej organizácie práce, a zabezpečovali ochranu životného prostredia;
5. je presvedčený, že vedúci predstavitelia Afriky a EÚ by mali preukázať skutočné odhodlanie zaviesť mechanizmus, ktorý by zastavil nezákonný únik kapitálu a daňové úniky, podporil úplnú transparentnosť a podávanie správ o jednotlivých krajinách a zvýšil medzinárodný tlak na všetky jurisdikcie, ktoré by mohli umožňovať vyhýbanie sa daniam a daňové úniky v Afrike;
6. zastáva názor, že politika v oblasti predchádzania konfliktom je základným predpokladom trvalého mieru a štrukturálne príčiny konfliktov by sa mali riešiť vytvorením politiky trvalo udržateľného rozvoja s cieľom plniť základné potreby afrického obyvateľstva a bojovať proti nezamestnanosti a sociálnej a hospodárskej nespravodlivosti;
7. domnieva sa, že prijatie nového amerického zákona o nerastoch z konfliktných oblastí je veľkým krokom vpred v boji proti nezákonnej ťažbe nerastných surovín v Afrike, ktorá podnecuje občianske vojny a konflikty; zastáva názor, že Komisia a Rada by mali predložiť podobný návrh na zabezpečenie vysledovateľnosti nerastných surovín dovážaných na trh EÚ;
8. naliehavo žiada vedúcich predstaviteľov Afriky a EÚ, aby riešili daňový aspekt rozvoja tak, že v Afrike zavedú účinné a funkčné daňové systémy, ktoré by boli trvalým zdrojom rozvojového financovania s dlhodobým cieľom nahradiť závislosť od zahraničnej pomoci;
9. s ľútosťou konštatuje, že EÚ naďalej nalieha na uzatvorenie dohody o hospodárskom partnerstve bez toho, aby brala do úvahy neochotu afrických krajín;
10. poveruje svojho predsedu, aby postúpil toto uznesenie Rade, Komisii, vládam a parlamentom členských štátov, Hospodárskemu a sociálnemu výboru EÚ, Hospodárskej, sociálnej a kultúrnej rade AÚ, Komisii AÚ, Výkonnej rade AÚ, Panafrickému parlamentu, Rade ministrov AKT a Spoločnému parlamentnému zhromaždeniu AKT – EÚ.
