24.10.2011 B7-0553/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o aktuálnych udalostiach na Ukrajine
Charles Tannock
,
Paweł Robert Kowal
,
Ryszard Antoni Legutko
,
Michał Tomasz Kamiński
,
Adam Bielan
,
Marek Henryk Migalski
,
Tomasz Piotr Poręba
,
Geoffrey Van Orden
,
Ryszard Czarnecki
,
Janusz Wojciechowski
v mene skupiny ECR
PE472.750v01-00 B7‑0553/2011 Uznesenie Európskeho parlamentu o aktuálnych udalostiach na Ukrajine
Európsky parlament ,
– so zreteľom na svoje predchádzajúce uznesenia o Ukrajine,
– so zreteľom na pravidelnú správu o pokroku Ukrajiny za rok 2010 a na preskúmanie ESP z 25. mája 2011,
– so zreteľom na spoločné vyhlásenie podpredsedníčky Komisie/vysokej predstaviteľky Únie pre zahraničné veci a bezpečnostnú politiku a komisára Štefana Füleho z 5. augusta 2011 o zatknutí Júlie Tymošenkovej na Ukrajine,
– so zreteľom na vyhlásenie vysokej predstaviteľky EÚ Catherine Ashtonovej z 11. októbra 2011 o rozsudku v prípade Júlie Tymošenkovej,
– o zreteľom na spoločné vyhlásenie zo samitu Východného partnerstva, ktorý sa uskutočnil vo Varšave 29. – 30. septembra 2011,
– so zreteľom na svoje uznesenie z 9. júna 2011 o Ukrajine: prípady Júlie Tymošenkovej a ďalších členov bývalej vlády,
– so zreteľom na vyhlásenie a odporúčania zo 16. schôdze Výboru pre parlamentnú spoluprácu EÚ – Ukrajina, ktorá sa konala 15. – 16. marca 2011 v Bruseli,
– so zreteľom na dohodu o partnerstve a spolupráci medzi Európskou úniou a Ukrajinou, ktorá nadobudla platnosť 1. marca 1998, a na prebiehajúce rokovania o dohode o pridružení, ktorá má nahradiť dohodu o partnerstve a spolupráci,
– so zreteľom na článok 110 ods. 2 rokovacieho poriadku,
A. keďže EÚ podporuje stabilnú a demokratickú Ukrajinu, ktorá dodržiava princípy trhového hospodárstva, zásady právneho štátu, ľudské práva, ochranu menšín a zaručuje základné práva;
B. keďže Ukrajina je európskym štátom a podľa článku 49 Zmluvy o Európskej únii môže požiadať o členstvo v Únii rovnako ako každý iný európsky štát, ktorý rešpektuje zásady slobody, demokracie, dodržiavanie ľudských práv a základných slobôd a zásadu právneho štátu;
C. keďže jedným z hlavných zahraničnopolitických cieľov Parlamentu je zlepšovať a posilňovať vzťahy s Ukrajinou a podporovať európsku susedskú politiku, ktorej cieľom je podporovať politické, hospodárske a kultúrne vzťahy príslušných krajín s EÚ a jej členskými štátmi;
D. keďže integrácia Ukrajiny s EÚ môže mať pozitívny vplyv na bezpečnosť, stabilitu a prosperitu celého kontinentu;
E. keďže 11. októbra 2011 bola bývalá predsedníčka vlády Ukrajiny Júlia Tymošenková uznaná za vinnú a odsúdená na sedemročné väzenie; keďže podľa rozhodnutia okresného súdu v Pečersku má zakázané zastávať akýkoľvek verejný úrad počas obdobia troch rokov a je povinná zaplatiť spoločnosti Naftogaz odškodné v objeme 1,5 mld. Hrivien; keďže 13. októbra 2011 bol voči Júlii Tymošenkovej predložené ďalšie trestné konanie, v ktorom je bývalá premiérka obvinená z prevodu dlhu vo výške cca.
405 mil. USD, ktoré dlžila jej spoločnosť ruskému ministerstvu obrany, na ukrajinský štátny rozpočet,
F. keďže vysoká predstaviteľka Catherine Ashtonová vo svojom prejave na pôde Európskeho parlamentu o situácii na Ukrajine z 12. októbra 2011 zdôraznila, že trestné stíhanie Júlie Tymošenkovej má politický motív a jej odsúdenie prebehlo v procese, ktorý jednoznačne nerešpektoval medzinárodné normy spravodlivého, transparentného a nezávislého súdneho procesu;
G. keďže EÚ naďalej zdôrazňuje potrebu dodržiavať zásady právneho štátu zahrňujúce spravodlivé, nestranné a nezávislé súdne konania, a zároveň sa vyhýbať riziku vzniknutia dojmu, že súdne opatrenia sa používajú selektívne; keďže EÚ považuje tieto zásady za mimoriadne dôležité v krajine, ktorá sa usiluje o nadviazanie hlbšieho zmluvného vzťahu a stavanie na základe politického pridruženia;
H. keďže iniciovanie dohody o pridružení, ktoré by sa malo uskutočniť v decembri na samite EÚ–Ukrajina, a následná ratifikácia dokumentu v Európskom parlamente a parlamentoch členských štátov EÚ, sú naďalej kľúčovým faktorom pre úspešné pokračovanie reformného procesu na Ukrajine;
1. zdôrazňuje, že Ukrajina má silné historické, kultúrne a hospodárske väzby s Európskou úniou a že je jedným z kľúčových partnerov EÚ v jej bezprostrednom východnom susedstve a má významný vplyv na bezpečnosť, stabilitu a prosperitu celého kontinentu;
2. je znepokojený, že kontext a podmienky procesu a rozsudok voči bývalej predsedníčke vlády Júlii Tymošenkovej je možné vnímať ako selektívne uplatňovanie právneho štátu na Ukrajine a protirečenie proklamovanému záväzku ukrajinskej vlády voči demokracii a európskym hodnotám;
3. konštatuje, že dohoda o pridružení sa síce týka najmä hospodárskej spolupráce, ale vyjadruje nádej, že poskytne potrebné nástroje na zlepšenie všeobecnej úrovne demokracie, ľudských práv a základných slobôd v ukrajinskej spoločnosti;
4. zdôrazňuje, že v súčasnej situácii je mimoriadne dôležitý dialóg s ukrajinskými orgánmi na to, aby sa dospelo k pokroku v prípade Júlie Tymošenkovej a pri rokovaniach o dohode o pridružení;
5. víta vyhlásenie prezidenta Janukovyča, podľa ktorého priblíži reforma systému trestných súdov Ukrajinu bližšie k moderným európskym normám; zdôrazňuje, že táto reforma je nevyhnutná na zabezpečenie nezávislosti a nestrannosti súdneho systému v súlade s európskymi normami a najmä na zabezpečenie dodržiavania požiadaviek Európskeho dohovoru o ľudských právach zo strany Ukrajiny;
6. očakáva, že ukrajinské orgány budú pokračovať smerom k európskej integrácii a zdôrazňuje veľký význam tohto procesu pre hospodárske, sociálne a politické reformy na Ukrajine; dúfa, že dôjde k pokroku smerom k rýchlemu uzatvoreniu dohody o pridružení;
7. berie na vedomie, že Júlia Tymošenková žiadala EÚ, aby pokračovala v rokovaniach o dohode o pridružení bez ohľadu na výsledok jej procesu; zdôrazňuje, že rokovania a uzatvorenie dohody o pridružení s Ukrajinou by mali zostať prioritou pre obe strany a dohoda by mala byť podľa možnosti iniciovaná do konca roku 2011;
8. pripomína, že reformy na Ukrajine zamerané na zlepšenie politickej a hospodárskej situácie krajiny a jej priblíženie normám EÚ vzhľadom na európsku integráciu by malo sprevádzať úsilie o konsolidáciu demokratických noriem, ochranu ľudských práv a zachovanie právneho štátu;
9. vyjadruje znepokojenie nad rastúcim počtom nepodložených správ, podľa ktorých demokratické slobody, napríklad sloboda zhromažďovania, sloboda prejavu a sloboda tlače, sú v nedávnych mesiacoch vystavené tlaku;
10. vyzýva ukrajinské orgány, aby zachovali demokratické hodnoty, právny štát, zaručili základné práva všetkým občanom, zabezpečili, aby súdne opatrenia neboli používané selektívne a aby boli vyšetrovania, trestné stíhania a súdne procesy vykonávané čo najtransparentnejšie;
11. poveruje svojho predsedu, aby postúpil toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, členským štátom, vláde a parlamentu Ukrajiny a parlamentným zhromaždeniam Rady Európy a OBSE.
