Rozprava o legislatívnom balíčku v oblasti telekomunikácií
Priemysel
2008-09-02 - 18:03
Európsky parlament dnes prerokovával legislatívny balíček v oblasti telekomunikácií, o ktorom budú poslanci hlasovať na druhom septembrovom zasadnutí.
Návrh počíta s celoeurópskou koordináciou a harmonizáciou rádiového spektra, ktoré podľa EP občanom umožní lepší prístup k novým elektronickým službám, ako je širokopásmový internet.
Poslanci okrem toho navrhujú zriadenie Európskeho úradu pre trh elektronických komunikácií, ktorý zaistí konzistentné zavádzanie opatrení v celej EÚ.
Na úvod rozpravy v pléne vystúpila spravodajkyňa pre smernicu o spoločnom regulačnom rámci pre elektronické komunikačné siete a služby Catherine TRAUTMANN (PES, FR).
Vo svojom príspevku zdôraznila, že revízia legislatívneho rámca by mala priniesť výrazné zlepšenie, najmä čo sa týka cien pre spotrebiteľov a rýchlosť prenosu dát.
Vytvára taktiež podmienky pre udržateľný rozvoj technológií v oblasti telekomunikácii, ktorý významne posilní konkurencieschopnosť Európy.
Napriek tomu sa domnieva, že za týmto účelom je potrebné výrazne posilniť investície do sietí a služieb.
Cieľom legislatívneho balíčka je taktiež stanoviť jasnú definíciu úlohy regulátorov a práv spotrebiteľov, a poskytnúť im nevyhnutné právne istoty.
Na záver vyjadrila presvedčenie, že do hlasovania v pléne sa podarí vyriešiť posledné sporné body, najmä uplatňovanie opravných prostriedkov a nový mechanizmus spolupráce národných regulátorov na európskej úrovni.
Spravodajkyňa návrhu o zriadení Európskeho úradu pre trh elektronických komunikácií Pilar del CASTILLO VERA (EPP-ED, ES) vychádza zo skutočnosti, že "európska ekonomika bude v budúcnosti poháňaná vývojom v oblasti telekomunikácií".
Vo svojom príspevku zdôraznila jeden aspekt, na ktorom spočívajú všetky návrhy Parlamentu: princíp zdieľanej zodpovednosti.
Táto zásada je uplatnená aj v komunikácii medzi Európskou komisiou a členskými štátmi prostredníctvom národných regulátorov a taktiež v prípade financovania Európskeho úradu pre trh elektronických komunikácií, na ktorom sa budú členské štáty a Spoločenstvo podieľať.
Spravodajkyňa návrhu o plnom využití výhod digitálnej dividendy v Európe Patrizia TOIA (ALDE, IT) na úvod svojho vystúpenia zdôraznila, že "telekomunikácia je cenný zdroj" a preto k nej treba takto pristupovať.
Digitálna dividenda je podľa jej slov "verejný statok" so spoločnou hodnotou, ktorý môže byť využitý napríklad na zavedenie internetu pre všetkých európskych občanov.
Aby však mohli byť digitálne dividendy účinne využité, je potrebné posilniť harmonizáciu na európskej úrovni a zaviesť európsku politiku, ktorá by umožnila jej efektívne rozdeľovanie tak, aby bolo možné využiť rádiové spektrum pre nové aplikácie a lepšie tak uspokojovať nové požiadavky spotrebiteľov.
Spravodajca návrhu smernice o univerzálnej službe a právach užívateľov týkajúcich sa elektronických komunikačných sietí a služieb Malcom HARBOUR (EPP-ED, UK) potvrdil záväzok Parlamentu naďalej a vo všetkých smeroch posilňovať práva spotrebiteľov.
Cieľom smernice je zaistiť vyváženú kombináciu práv spotrebiteľov a ochrany ich osobných údajov.
Spotrebitelia by mali mať podľa jeho názoru právo byť plne informovaní nielen o ponúkaných službách, ale aj o prípadných problémoch, s ktorými sa môžu pri využívaní telekomunikačných technológií stretnúť (napr. reklamy na kópie liekov na internete).
Na záver zdôraznil, že pri implementácii legislatívy by mali prijať svoju časť zodpovednosti taktiež národné regulačné úrady.
V tejto rozprave vystúpila aj slovenská europoslankyňa Zita PLEŠTINSKÁ (EPP-ED, SK):
"Úvodom by som sa chcela poďakovať spravodajcom za výborne pripravené správy.
Práca na legislatívnych balíčkoch nikdy nie je jednoduchá a práve preto oceňujem ich koherentnosť.
Chcela by som opäť zdôrazniť základný cieľ tohto balíčka a tým sú lepšie komunikačné služby pri používaní mobilných telefónov, širokopásmového pripojenia na internet či káblovej televízie pre spotrebiteľov.
Myslím, že aj vďaka nášmu spravodajcovi Malcomovi Harbourovi budú spotrebitelia lepšie a skôr informovaní.
Keď sa spotrebitelia rozhodujú o zmene operátora, častokrát nemajú k dispozícii porovnateľné ponuky a proces prenositeľnosti čísla stále trvá neprimerateľne dlho.
Vítam preto správu Malcolma Harboura, na základe ktorej operátori musia spotrebiteľom poskytovať transparentné a hlavne porovnateľné ceny a zmena operátora a zachovanie si existujúceho čísla bude možná počas jedného dňa.
Napriek tomu, že by som každému priala, aby nikdy nemusel vytočiť číslo 112 pre tiesňové volanie, je treba prízvukovať, že na základe tejto smernice bude mať záchranná služba prístup k informáciám o polohe volajúceho a tým bude vedieť poskytnúť prvú pomoc rýchlejšie a účinnejšie.
Prechodom na digitálne vysielanie sa uvoľní spektrum, ktoré by v budúcnosti mohlo zabezpečiť širokopásmové pripojenie k internetu aj v najodľahlejších kútoch EÚ.
Vážená pani Komisárka, verím, že Komisia bude dozerať nad čo najefektívnejším využitím týchto "digitálnych dividend" v záujme spotrebiteľa."
20080901IPR35777
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
