5.7.2010 B7-0434/2010 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Kirgizsku
Michał Tomasz Kamiński
,
Adam Bielan
,
Jacek Olgierd Kurski
,
Tomasz Piotr Poręba
,
Charles Tannock
,
Konrad Szymański
,
Zbigniew Ziobro
,
Janusz Wojciechowski
,
Ryszard Czarnecki
v mene skupiny ECR
PE442.032v01-00 B7‑0434/2010 Uznesenie Európskeho parlamentu o situácii v Kirgizsku
Európsky parlament ,
– so zreteľom na svoje predchádzajúce uznesenia o Kirgizsku a Strednej Ázii, najmä na uznesenie zo 6. mája 2005,
– so zreteľom na svoje uznesenie z 20. februára 2008 o stratégii EÚ pre Strednú Áziu,
– so zreteľom na vyhlásenie podpredsedníčky Komisie/vysokej predstaviteľky Catherine Ashtonovej z 11. júna 2010 o ďalších zrážkach v Kirgizsku a jej vyhlásenie z 28. júna 2010 o ústavnom referende,
– so zreteľom na závery Rady pre zahraničné veci zo 14. júna 2010,
– so zreteľom na stratégiu EÚ pre nové partnerstvo so Strednou Áziou, ktorú prijala Európska rada 21. – 22. júna 2007,
– so zreteľom na Dohodu o partnerstve a spolupráci medzi EÚ a Kirgizskom, ktorá nadobudla platnosť v roku 1999,
– so zreteľom na regionálny strategický dokument Európskeho spoločenstva o pomoci Strednej Ázii na obdobie 2007 – 2013,
– so zreteľom na článok 110 ods. 2 rokovacieho poriadku,
A. keďže 11. júna vypukli v mestách Oš a Džalalabád na juhu krajiny násilné zrážky, ktoré sa ďalej stupňovali až do 14. júna a pri ktorých údajne stovky ozbrojených mužov pustošili ulice v mestách, strieľali na civilné obyvateľstvo a podpaľovali obchody, pričom si svoje ciele volili na základe etnickej príslušnosti,
B. keďže podľa kirgizských orgánov pri zrážkach zahynulo približne 300 ľudí, existujú však obavy, a to aj zo strany hlavy dočasnej vlády Rosy Otunbajevovej, že ich počet môže byť vyšší; keďže viac než 2 000 osôb bolo zranených alebo hospitalizovaných a veľa ľudí je stále nezvestných,
C. keďže sa odhaduje, že v dôsledku násilia bolo 300 000 osôb vysídlených v rámci krajiny a 100 000 osôb našlo útočisko v susednom Uzbekistane; keďže taškentská vláda poskytla utečencom humanitárnu pomoc s pomocou medzinárodných organizácií, ale 14. júna uzatvorila svoje hranice s Kirgizskom, pričom sa odvolávala na nedostatok kapacít na prijatie väčšieho počtu ľudí,
D. keďže dočasná vláda vyhlásila v oblasti výnimočný stav a bezpečnostné sily, ktoré, ako sa zdá, niekedy neuposlúchli rozkazy, neboli schopné prevziať kontrolu nad situáciou; keďže výzvy o vojenskú podporu pri obnove poriadku, ktoré adresovala dočasná prezidentka Rosa Otunbajevová ruskému prezidentovi Medvedevovi a Organizácii Dohovoru o kolektívnej bezpečnosti, mali negatívnu odozvu; keďže žiadosť o vyslanie medzinárodných policajných síl bola poslaná OBSE, ktorá ju v súčasnosti posudzuje,
E. keďže Európska komisia vyčlenila 5 miliónov EUR na zabezpečenie naliehavej lekárskej pomoci, humanitárnej pomoci, nepotravinárskych výrobkov, ochrany a psychologickej pomoci určených osobám postihnutým krízou; keďže sa to nedá porovnať s bleskovou výzvou OSN požadujúcou naliehavú pomoc vo výške 71 miliónov USD,
F. keďže EÚ by mala pri podporovaní krajiny zohrávať dôležitejšiu úlohu; keďže samotná EÚ sa zaviazala, že bude vystupovať ako partner krajín v tomto regióne, a to najmä prostredníctvom svojej stratégie pre Strednú Áziu; keďže v súčasnosti je potrebná oveľa intenzívnejšia medzinárodná účasť a reakcia EÚ bude mať vplyv na jej dôveryhodnosť ako partnera,
G. keďže výsledkom referenda, ktoré sa uskutočnilo 27. júna v relatívne pokojných podmienkach a za vysokej účasti voličov, bolo to, že vyše 90 % voličov hlasovalo za novú ústavu, ktorou sa vytvára rovnováha medzi právomocami prezidenta a právomocami parlamentu, vo funkcii dočasnej prezidentky do 31. decembra 2011 bola potvrdená Rosa Otunbajevová a rozpustil sa ústavný súd; keďže na 10. októbra 2010 sú plánované parlamentné voľby,
H. keďže EÚ má jasný záujem o mierové, demokratické a hospodársky prosperujúce Kirgizsko; keďže záväzky Kirgizska v oblasti dodržiavania zásad právneho štátu, ľudských práv a demokratických hodnôt, ako aj budovania trhového hospodárstva posilnia bezpečnosť a stabilitu v Strednej Ázii,
I. keďže veľa krajín Strednej Ázie je vystavených chudobe, zlej správe vecí verejných, silnému autoritárstvu a nedostatku zákonných možností na vyjadrenie nespokojnosti a presadenie politických zmien alebo dokonca ich absencii; keďže v dôsledku toho tu existuje živná pôda pre ilegálne radikálne islamistické hnutia,
J. keďže EÚ by mala pri každej príležitosti dodržiavať svoj záväzok a zaraďovať otázku ľudských práv, demokracie a zásad právneho štátu do svojich dohôd s tretími štátmi, podporovať demokratické reformy prostredníctvom zosúladených politík a posilňovať tak svoju dôveryhodnosť v úlohe regionálneho aktéra,
1. vyjadruje svoje hlboké znepokojenie nad tragickými, násilnými stretmi, ktoré vypukli v južnom Kirgizsku, a vyslovuje úprimnú sústrasť rodinám všetkých obetí;
2. rozhodne odsudzuje všetky útoky a prejavy násilia a vyzýva dočasnú vládu, aby uskutočnila presvedčivé, nestranné a nezávislé vyšetrovanie týchto udalostí za účasti medzinárodných aktérov s cieľom postaviť páchateľov pred súd a objasniť údajnú spoluúčasť členov kirgizských bezpečnostných síl;
3. vyzýva dočasné orgány, aby sa zo všetkých síl usilovali o návrat k bežnému životu a o vytvorenie všetkých potrebných podmienok, aby sa utečenci a osoby vysídlené v rámci krajiny mohli dobrovoľne, bezpečne a dôstojne vrátiť do svojich domovov; naliehavo vyzýva miestne orgány, aby prijali účinné opatrenia na nastolenie dôvery a aby začali skutočný dialóg so všetkými etnickými skupinami žijúcimi v južnom Kirgizsku s cieľom rozvíjať dôveryhodný proces zmierenia;
4. zdôrazňuje, že hodnoty, ku ktorým sa Európska únia hlási, ju zaväzujú reagovať na toto utrpenie komplexným spôsobom, a to aj vyčlenením sumy presahujúcej 5 miliónov EUR, ktoré boli doteraz uvoľnené, čo by malo byť porovnateľné s bleskovou výzvou OSN požadujúcou poskytnutie humanitárne pomoci vo výške 71 miliónov USD;
5. vyzýva v tejto súvislosti Komisiu, aby zintenzívnila humanitárnu pomoc v spolupráci s medzinárodnými organizáciami a začala plniť krátkodobé a strednodobé programy na rekonštrukciu zničených domovov a projekty zamerané na náhradu strateného majetku a obnovu v spolupráci s kirgizskými orgánmi a inými darcami s cieľom vytvoriť priaznivé podmienky pre návrat utečencov a osôb vysídlených v rámci krajiny; v tejto súvislosti poukazuje na význam miestnych rozvojových projektov;
6. nalieha na Radu, aby iniciovala zorganizovanie medzinárodnej konferencie darcov venovanej riešeniu humanitárnych problémov a základných potrieb Kirgizska a poskytnutiu potrebnej pomoci trvalo udržateľnému rozvoju krajiny;
7. zdôrazňuje, že humanitárnu odozvu, ktorá sa zameriava na riešenie bezprostredných potrieb, musia sprevádzať snahy stabilizovať situáciu a znižovať a zamedziť značné riziko obnovenia násilia, ktoré ohrozuje mier a bezpečnosť aj v iných častiach Ferganského údolia rozdeleného medzi Uzbekistan, Kirgizsko a Tadžikistan;
8. opakuje svoju výzvu zamerať sa na široko definovaný bezpečnostný rozmer politiky EÚ v Strednej Ázii; poznamenáva, že v južnom Kirgizsku to znamená okrem iného pomoc pri zaručení vnútornej bezpečnosti ľuďom zo všetkých etnických skupín;
9. vyzýva podpredsedníčku Komisie/vysokú predstaviteľku a členské štáty, aby podporili rýchle rozmiestnenie policajných síl OBSE a aktívne sa na ňom podieľali s cieľom zabrániť vypuknutiu ďalšieho násilia, stabilizovať situáciu v mestách postihnutých zrážkami, chrániť obete a najzraniteľnejších ľudí a uľahčiť návrat utečencov a osôb vysídlených v rámci krajiny;
10. berie na vedomie pokojný priebeh a výsledky ústavného referenda konaného 27. mája, ktoré vytvára predpoklady pre návrat ústavného poriadku; žiada Radu a Komisiu, aby našli spôsoby pomoci dočasnej kirgizskej vláde a pomohli úradom v demokratických reformách a posilňovaní zásad právneho štátu, v potláčaní diskriminácie vo verejnom živote, sprístupňovaní dôveryhodných súdnych konaní a zlepšovaní života ľudí prostredníctvom národného rozvoja a posilňovania postavenia občanov v spolupráci so všetkými zainteresovanými skupinami kirgizskej občianskej spoločnosti;
11. požaduje široké použitie nástroja stability a žiada Komisiu, aby pripravila návrhy na prerozdelenie finančných prostriedkov z nástroja rozvojovej spolupráce s cieľom pomôcť zabezpečiť primeranosť krátkodobej aj strednodobej reakcie EÚ na novú situáciu v Kirgizsku;
12. vyjadruje znepokojenie nad správami o zatknutí niekoľkých ochrancov ľudských práv v Kirgizsku a žiada kirgizské orgány, aby prijali všetky potrebné opatrenia na to, aby práca ochrancov ľudských práv pri podpore a ochrane ľudských práv mohla pokračovať bez prekážok;
13. upozorňuje na skutočnosť, že vývoj v Kirgizsku ovplyvňuje regionálny aj medzinárodný vývoj a je ním ovplyvnený; vyjadruje presvedčenie, že záujmy Ruska, USA a ďalších veľmocí by sa mali vo veľkej miere prekrývať, najmä vo vzťahu k Afganistanu a nárastu islamského radikalizmu v regióne vrátane Kirgizska; domnieva sa, že táto skutočnosť by mala umožniť zmiernenie geopolitickej súťaže a hľadanie synergií; verí, že úspech v tejto oblasti by mal aj širšie pozitívne účinky v oblasti medzinárodných vzťahov a medzinárodnej bezpečnosti; preto žiada dočasnú vládu Kirgizska a ďalších aktérov, aby pomohli pri zabezpečení trasy pre neobmedzené zásobovanie vojsk NATO a iných medzinárodných síl v súvislosti s ich misiou v Afganistane;
14. poveruje svojho predsedu, aby postúpil toto uznesenie podpredsedníčke Komisie/vysokej predstaviteľke EÚ pre zahraničné veci a bezpečnostnú politiku, Rade, Komisii, a OBSE.
