Odpoveď pána Andora v mene Komisie
(23. decembra 2011)
Komisia nemá v pláne stanoviť minimálny štandard životnej úrovne pre starších ľudí v Európskej únii.
Spoločne s členskými štátmi však monitoruje vývoj národných dôchodkových systémov.
Vytvoril sa zoznam ukazovateľov chudoby medzi staršími ľuďmi a schválil sa celkový cieľ na zníženie chudoby v EÚ.
Ak členské štáty nebudú riešiť problematiku chudoby medzi staršími ľuďmi, bude ťažké dosiahnuť cieľ EÚ znížiť chudobu.
Výbor pre sociálnu ochranu v súčasnosti zostavuje správu o primeranosti dôchodku, ktorá sa má uverejniť do leta 2012.
Správa sa bude zaoberať otázkou chudoby medzi staršími ľuďmi a úlohou ustanovení o minimálnom príjme, ako aj nemateriálnymi potrebami starších ľudí, ako je prístup ku kvalitnej zdravotnej starostlivosti, dôstojnému bývaniu, celoživotnému vzdelávaniu a účasti na spoločenskom živote.
Komisia čoskoro predstaví svoju bielu knihu o dôchodkoch, v ktorej odporúča dôchodkový systém zabezpečujúci primerané dôchodkové príjmy umožňujúce starším ľuďom, aby sa mohli tešiť z dôstojných životných podmienok a ekonomickej nezávislosti.
Európsky rok aktívneho starnutia a solidarity medzi generáciami 2012 je dobrou príležitosťou venovať viac pozornosti problémom starších občanov.
Komisia počíta pri organizovaní akcií týkajúcich sa Európskeho roku 2012 so spoluprácou Parlamentu.
