ÚSTNA OTÁZKA H-0097/05
pre hodinu otázok na schôdzi v februári 2005
v súlade s článkom 109 Rokovacieho poriadku
ktorú položil
Peter Baco
Komisii
Vec: Rovnosť podmienok poľnohospodárov v priamych platbách
Kedy sa skončí diskriminácia farmárov nových členských štátov v priamych platbách a kedy sa predpokladá celkové zosúladenie Spoločnej agrárnej politiky s prijatou ústavou?
EÚ sa rozšírila, orgány EÚ prijali ústavu.
Je vhodné obdobie na deklarovanie princípov, na ktorých EÚ stojí: rovnosť podmienok pre každého, odmietanie všetkých druhov diskriminácie a pod.
Skutočnosť je však opačná.
Napríklad na rieke Odre, hranici medzi starými a novými členskými štátmi zaznamenávame mnohonásobnú diskrimináciu poľnohospodárov nových členských štátov.
Tu v rovnakých pôdnych a klimatických podmienkach dostáva farmár podporu z fondov EÚ na jednom brehu viac než 400 EUR/ha, na druhom sotva 50 EUR/ha.
Diskriminácia v nových členských štátoch má pokračovať aj po roku 2013 a bude dosahovať cca 50%.
Pritom pôvodné obavy z konkurencie východoeurópskych potravín na západoeurópskom trhu sa nepotvrdili.
