17.3.2010 B7-0222/2010 NÁVRH UZNESENIA predložený na základe otázok na ústne zodpovedanie B7‑0013/2010 , B7-0014/2010 , B7-0202/2010 a B7‑0203/2010
v súlade s článkom 115 ods. 5 rokovacieho poriadku
o druhom európskom samite o Rómoch
Renate Weber
v mene skupiny ALDE
PE439.721v01-00 B7‑0222/2010 Uznesenie Európskeho parlamentu o druhom európskom samite o Rómoch
Európsky parlament ,
– so zreteľom na príslušné články Zmluvy o fungovaní EÚ, Charty základných práv, Európskeho dohovoru o ľudských právach a na medzinárodné nástroje týkajúce sa ochrany ľudských práv a základných slobôd, rovnosti, zákazu diskriminácie a voľného pohybu,
– so zreteľom na smernicu 2000/43/ES, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod, smernicu 2000/78/ES, ktorá ustanovuje všeobecný rámec pre rovnaké zaobchádzanie v zamestnaní a povolaní, smernicu 2004/38/ES o práve občanov Európskej únie a ich rodinných príslušníkov voľne sa pohybovať a zdržiavať sa v rámci územia členských štátov, rámcové rozhodnutie 2008/913/SVV o boji proti niektorým formám a prejavom rasizmu a xenofóbie prostredníctvom trestného práva, iniciatívu Dekáda začleňovania rómskej populácie 2005 – 2015, Európske fórum Rómov a kočovníkov a Rómsky vzdelávací fond,
– so zreteľom na svoje predchádzajúce uznesenia o situácii Rómov v Európskej únii Uznesenie z 28. apríla 2005 o situácii Rómov v Európskej únii, uznesenie z 1. júna 2006 o situácii rómskych žien v Európskej únii, uznesenie zo 14. novembra 2007 o uplatňovaní smernice 2004/38/ES o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov, uznesenie z 31. januára 2008 o európskej stratégii riešenia rómskej otázky, uznesenie z 10. júla 2008 o sčítaní Rómov v Taliansku na základe ich etnickej príslušnosti, uznesenie z 11. marca 2009 v nadväznosti na správu o sociálnej situácii Rómov a zlepšení ich prístupu na pracovný trh v EÚ.
,
– so zreteľom na správu Agentúry pre základné práva o rasizme a xenofóbii v členských štátoch EÚ v roku 2009,
– so zreteľom na závery Rady o začleňovaní Rómov Závery Európskej rady z decembra 2007, júna 2008, decembra 2008 a júna 2009.
,
– so zreteľom na prvý samit o Rómoch, ktorý sa konal 16. septembra 2008 v Bruseli, a na druhý samit o začleňovaní Rómov, ktorý sa 8. apríla 2010 uskutoční v španielskom meste Córdoba pod záštitou španielskeho predsedníctva Rady,
– so zreteľom na otázky z 12. februára 2010 (O - 0017/2010 – B7 - 0013/2010, O - 0018/2010 – B7 - 0014/2010) a z 24. februára 2010 (O - 0028/2010 – B7 - 0202/2010, O - 0029 – B7 - 0203/2010) Rade a Komisii o druhom európskom samite o Rómoch,
– so zreteľom na článok 115 ods. 5 a článok 110 ods. 2 rokovacieho poriadku
A. keďže viac než 12 miliónov Rómov žijúcich v Európe, z ktorých viac než 8 miliónov žije v Európskej únii, je naďalej vystavené štrukturálnej diskriminácii a v mnohých prípadoch trpí značnou chudobou a sociálnym vylúčením; keďže takáto diskriminácia sa vyskytuje najmä v oblasti zdravotnej starostlivosti (prípady segregácie na pôrodníckych oddeleniach a sterilizácia rómskych žien bez ich súhlasu), vzdelávania (rasová segregácia školských systémov, umiestňovanie v zariadeniach vyhradených pre osoby s mentálnych postihnutím), pracovného trhu a bývania a politickej a sociálnej účasti; keďže mnoho Rómov je tiež obeťou mnohonásobnej diskriminácie,
B. keďže neznášanlivosť voči Cigánom je v Európe stále rozšírená a Rómovia sú pravidelne cieľom rasistických útokov, prejavov nenávisti, fyzických útokov zo strany extrémistických skupín, nezákonného vysťahovania a vyhostenia miestnymi a ústrednými orgánmi, policajného obťažovania a všeobecne sa im odopierajú občianske práva, ako sa uvádza v správe Agentúry pre základné práva, keďže v mnohých prípadoch má spravodajstvo o rómskej menšine v tlači a médiách naďalej nepriateľský a diskriminačný charakter,
C. keďže mnohé členské štáty stále nemajú riadnu politiku v oblasti začleňovania Rómov, nevykonávajú dôsledne antidiskriminačné smernice EÚ a nevyužívajú možnosti financovania projektov súvisiacich so začleňovaním Rómov z prostriedkov EÚ, zatiaľ čo iné členské štáty, ako to už zdôraznil Parlament vo svojich predchádzajúcich uzneseniach, zaviedli v rozpore so zásadami, politikami a právnymi predpismi EÚ v oblasti boja proti diskriminácii a voľného pohybu politiky prenasledovania, vyhosťovania, vysťahovania a segregácie Rómov; keďže situácia Rómov je obzvlášť znepokojujúca v Taliansku (kde po tzv. „ sčítaní“ orgány pravidelne vysťahovávali Rómov z táborov, čo ich viedlo k odchodu do iných krajín EÚ, pričom mimovládne organizácie zaznamenali prípady zastrašovania a prenasledovania), v Maďarsku, ako aj v iných členských štátoch; keďže vyhosťovanie Rómov do Kosova je takisto dôvodom na znepokojenie,
D. keďže EÚ disponuje množstvom mechanizmov a nástrojov, pomocou ktorých je možné zabezpečiť dodržiavanie základných práv Rómov a ich práva na rovnosť, ako aj zlepšiť ich prístup ku kvalitnému všeobecnému systému vzdelávania, k zamestnaniu, bývaniu a zdravotnej starostlivosti, sociálnym a verejným službám, a zároveň posilniť ich efektívnu politickú účasť a podporiť sociálne začlenenie, ktoré by sa malo urýchlene mobilizovať prostredníctvom európskej stratégie riešenia rómskej problematiky,
1. pripomína, že Európska únia sa zakladá na ľudských právach a základných slobodách, rovnosti a nediskriminácii; odsudzuje skutočnosť, že v oblasti začleňovania Rómov sa v EÚ nedosiahol žiaden konkrétny pokrok a že Rómovia sú naďalej vystavovaní násiliu, diskriminácii, marginalizácii a vylúčeniu; vyzýva preto Európsku úniu spolu s členskými štátmi a regionálnymi a miestnymi orgánmi, aby začali bezodkladne uskutočňovať európsku stratégiu riešenia rómskej problematiky:
a) uznať neznášanlivosť voči Cigánom ako osobitnú formu rasovej diskriminácie, s ktorou treba bojovať prostredníctvom vzdelávania, mediálnych kampaní, cielených kampaní na zvyšovanie povedomia, dôsledným uplatňovaním zásady rovnosti, antidiskriminačných smerníc a trestného práva, a zabezpečiť tak Rómom ochranu pred fyzickými útokmi, prejavmi nenávisti, diskrimináciou a prenasledovaním, ako aj súdne stíhanie a trestanie takýchto činov,
b) zabezpečiť odstránenie diskriminácie, ktorej sú Rómovia vystavení v oblasti vzdelávania (napr. segregácia, nezákonné umiestňovanie detí do inštitúcií určených pre osoby s mentálnym postihnutím), bývania (izolované getá, osady, násilné vysťahovania a vyhostenia), na pracovnom trhu, v oblasti zdravotnej starostlivosti a v prístupe k verejným službám (možnosť získať štátne občianstvo a osobné doklady), a to zameraním sa na plné uplatňovanie smerníc EÚ v oblasti boja proti diskriminácii a voľného pohybu (začatím súdnych konaní proti členským štátom, ktoré riadne neuplatnili právne predpisy EÚ) a na presadzovanie proaktívnych opatrení a programov na podporu začleňovania Rómov v sociálnej, politickej, hospodárskej oblasti a oblasti vzdelávania vrátane zdravotnej starostlivosti a bývania; naliehavo žiada EÚ a členské štáty, aby prekonali stereotypný postoj a diskrimináciu voči rómskym ženám a dievčatám, ktoré sú vystavené mnohonásobnej diskriminácii na základe ich rodovej a etnickej príslušnosti, najmä pokiaľ ide o ich právo na vzdelávanie, zamestnanie a zdravotnú starostlivosť,
c) viesť členské štáty a zainteresované strany k plnému využívaniu dostupných finančných nástrojov na podporu začleňovania Rómov,
d) zapojiť regionálne a miestne orgány, rómske organizácie a mimovládne organizácie do rozvoja a vykonávania tejto stratégie,
e) posilniť monitorovacie mechanizmy, pokiaľ ide o situáciu Rómov v EÚ a v členských štátoch (zber informácií národnými nezávislými subjektmi pre rovnosť o prípadoch porušenia ľudských práv a rasovo motivovaného správania), ako aj v súvislosti s využívaním finančných prostriedkov, vykonávaním programov a plnením stanovených cieľov; stratégia by mala zahŕňať cielené opatrenia s osobitným harmonogramom vo všetkých oblastiach a malo by sa zabezpečiť priebežné a komplexné monitorovanie a hodnotenie využívania finančných prostriedkov EÚ,
f) vykonať prieskum politík EÚ a navrhnúť primerané opatrenia na ochranu Rómov a ich začlenenie do všetkých oblastí činnosti EÚ, najmä pokiaľ ide o základné práva, rodovú rovnosť, antidiskrimináciu, chudobu a sociálne vylúčenie, vzdelávanie, bývanie, zdravotnú starostlivosť, zamestnanie, sociálne služby, súdnictvo, šport a kultúru, ako aj v súvislosti so vzťahmi EÚ s tretími krajinami,
g) mobilizovať rómsku komunitu, aby sa pripojila k vykonávaniu politík začleňovania, pretože tieto politiky môžu byť úspešné iba v prípade, že sa do nich plne zapoja všetky zúčastnené strany;
2. vyzýva Komisiu, aby nadviazala na závery Rady o začleňovaní Rómov, ktoré boli prijaté dňa 8.
Júna 2009, a bezodkladne vypracovala komplexnú stratégiu a akčný plán s jasnými referenčnými kritériami a primeraným rozpočtom, ako to už niekoľkokrát požadoval Európsky parlament, s cieľom lepšie koordinovať a podporovať úsilie zamerané na zlepšenie situácie rómskeho obyvateľstva; vyzýva Komisiu, aby využila druhý európsky samit o začleňovaní Rómov, ktorý sa uskutoční pod záštitou španielskeho predsedníctva dňa 8.
Apríla 2010 v Córdobe, a oznámenie, ktoré bude vydané v nadväznosti na tento samit, na to, aby preskúmala existujúce politiky a nástroje a vypracovala európsku stratégiu riešenia rómskej problematiky;
3. vyzýva nových komisárov, aby sa prioritne venovali rómskym otázkam, ktoré patria do ich pôsobnosti, a v záujme riešenia rómskej problematiky na úrovni EÚ vytvorili účinný systém koordinácie medzi komisármi a medzi generálnymi riaditeľstvami, napríklad zriadením horizontálneho medziútvarového oddelenia pre rómsku problematiku, ktorého úlohou by bolo monitorovať a koordinovať vykonávané činnosti a zabezpečovať zohľadňovanie rómskej problematiky v rámci všetkých príslušných orgánov; vyzýva Komisiu, aby určila jedného z komisárov, ktorý bude zodpovedný za koordináciu rómskej politiky;
4. nabáda k pozitívnym opatreniam, akým je napríklad zapojenie rómskych odborníkov do činností EÚ a Komisie pri príprave akčného plánu na vytvorenie komplexnej a koherentnej rómskej politiky EÚ, založenej na iniciatíve Dekáda začleňovania rómskej populácie 2005-2015, akčnom pláne OBSE a odporúčaniach Rady Európy, OSN a Európskeho parlamentu;
5. poveruje svojho predsedu, aby toto uznesenie postúpil Rade, Komisii, vládam a parlamentom členských štátov a kandidátskych krajín, Rade Európy a OBSE.
