6.1.2005
NÁVRH UZNESENIA
ktorý na základe vyhlásenia Komisie
v súlade s článkom 103 odsekom 2 rokovacieho poriadku
predkladá
Karl-Heinz Florenz, Avril Doyle a Eija-Riitta Korhola, v mene Skupiny PPE-DE
Guido Sacconi a Dorette Corbey, v mene Skupiny PSE
Chris Davies, v mene Skupiny ALDE
Satu Hassi, v mene Skupiny Verts/ALE
Jonas Sjöstedt, v mene Skupiny GUE/NGL
Johannes Blokland, v mene Skupiny IND/DEM
Liam Aylward, Brian Crowley a Cristiana Muscardini, v mene Skupiny UEN
o výsledku Konferencie o klimatických zmenách v Buenos Aires
Uznesenie Európskeho parlamentu o výsledku Konferencie o klimatických zmenách v Buenos Aires
Európsky parlament ,
–
so zreteľom na Kjótsky protokol k Rámcovému dohovoru OSN o zmene klímy z 11. decembra 1997, aplikačné postupy na jeho uplatňovanie, ktoré boli prijaté na konferenciách v Bonne (júl 2001), Marakeši (november 2001), Novom Dillí (november 2002) a Miláne (december 2003) a na desiatu Konferenciu zmluvných strán (COP-10) 6. až 17. decembra 2004 v Buenos Aires v Argentíne,
–
so zreteľom na uznesenie Európskeho parlamentu týkajúce sa zmien klímy, najmä na uznesenie zo 17. novembra 2004 o stratégii Európskej únie pre konferenciu v Buenos Aires (COP-10)1 P6_TA-PROV(2004)0060. ,
–
so zreteľom na článok 103 ods. 2 rokovacieho poriadku,
A.
keďže sú klimatické zmeny jednou z najdôležitejších výziev 21. storočia, ktorá má významné negatívne celosvetové environmentálne, hospodárske a sociálne dopady a očakáva sa jej negatívny dopad na trvalo udržateľný rozvoj a existenciu miliónov ľudí na celom svete; keďže v roku 2004 hurikány, tajfúny a iné prírodné katastrofy súvisiace s počasím opäť ťažko postihli obyvateľstvo na celom svete a najmä v najchudobnejších krajinách; keďže sa okrem ľudského utrpenia a početných obetí hospodárske straty v roku 2004 predpokladajú na rekordnej úrovni 90-tich miliárd dolárov,
B.
keďže má uplatňovanie Rámcového dohovoru OSN o zmene klímy a Kjótskeho protokolu v celom rozsahu elementárny význam pri riešení kľúčového problému klimatických zmien a pre budúcnosť životného prostredia vo svete,
C.
keďže je Rámcový dohovor OSN o zmene klímy rámcom pre činnosť zameranú na stabilizáciu atmosférickej koncentrácie skleníkových plynov s cieľom zamedzenia „nebezpečného antropogénneho vplyvu“ na klimatický systém; keďže Rámcový dohovor OSN o zmene klímy nadobudol účinnosť 21. marca 1994 a doteraz sa k nemu pridalo 189 strán,
D.
keďže 132 štátov a regionálnych organizácií pre hospodársku integráciu doteraz ratifikovalo Kjótsky protokol, vrátane 37 strán prílohy I, čo predstavuje 61,6% emisií skleníkových plynov prílohy 1 z roku 1990, čím sú splnené podmienky na nadobudnutie jeho účinnosti dňa 16. februára 2005,
E.
keďže sú za emisie skleníkových plynov v hlavnej miere zodpovedné rozvinuté krajiny, mali by preto stáť na čele procesu znižovania emisií; keďže Európsky parlament neustále vyzýva EÚ, aby si v tejto oblasti zachovala svoje vedúce postavenie,
F.
keďže Európske spoločenstvo ako aj jeho členské štáty ratifikovali Kjótsky protokol 31. mája 2002 a keďže Európsky parlament a Rada schválila legislatívne nástroje1 Rozhodnutie č. 2004/280/ES z 11. februára 2004 týkajúce sa mechanizmu monitorovania emisií skleníkových plynov v Spoločenstve a uplatňovania Kjótskeho protokolu (Ú. v.
L 49, 19.2.2004, s.1) a smernica 2004/101/ES z 27. októbra 2004, ktorá mení a dopĺňa smernicu zakladajúcu systém obchodovania s povoleniami na emisie vnútri spoločenstva so zreteľom na projektové mechanizmy Kjótskeho protokolu (Ú. v.
L 338, 13.11.2004, s.
18) potrebné na uplatňovanie ustanovení Kjótskeho protokolu v rámci Európskeho spoločenstva; keďže Európsky parlament a Rada schválili 13. októbra 2003 smernicu č. 2003/87/ES, ktorou sa ustanovuje schéma obchodovania s emisnými kvótami skleníkových plynov v Spoločenstve2 Ú. v.
L 275, 25.10.2003, s.32 ; keďže súčasná správa Európskej komisie o pokroku3 KOM(2004) 818 konecné znenie potvrdzuje, že EÚ je ako celok na správnej ceste dosiahnutia cieľov vyplývajúcich z Kjótskeho protokolu,
G.
keďže dosiahnutie cieľov obsiahnutých v Kjótskom protokole je nevyhnutnou podmienkou celosvetovej stratégie týkajúcej sa klimatických zmien a na obdobie po roku 2012 je potrebné stanoviť ďalšie ciele; keďže by sa mali celosvetové emisie do roku 2050 znížiť o polovicu s cieľom udržať hornú hranicu globálneho otepľovania pod 2°C nad úrovňou pred industrializáciou,
H.
keďže sa rok 2012 blíži a je potrebné vypracovať stratégiu pre riešenie dlhodobých úloh týkajúcich sa podpory využívania zdrojov energie s nízkym obsahom uhlíka, technológií s nízkymi emisiami skleníkových plynov a obnoviteľných zdrojov energie na obdobie po jeho skončení,
1.
víta medzinárodnú dohodu týkajúcu sa rozhodnutí na desiatom zasadnutí Konferencie zmluvných strán Rámcového dohovoru OSN o zmene klímy, vrátane programu z Buenos Aires o práci na adaptačných opatreniach a opatreniach týkajúcich sa reakcie a rozhodnutie začať v máji 2005 dialóg o budúcich reakciách na klimatické zmeny v rámci tohto dohovoru a Kjótskeho protokolu,
2.
je pevne presvedčený, že Európska únia by si mala udržať vedúcu pozíciu v rámci medzinárodného snaženia v boji proti klimatickým zmenám; očakáva preto, že EÚ predloží na seminári vládnych expertov návrh budúceho režimu, ktorý bude v súlade s cieľom EÚ udržať priemerný rast globálnej teploty pod hranicou 2°C nad úrovňou pred industrializáciou popri náraste emisií skleníkových plynov v priebehu nastávajúcich dvoch dekád, a v súlade so zásadou rovnosti, zodpovednosti a schopnosti a možnosti reagovať,
3.
berie na vedomie potrebu značne zvýšiť snahy o zníženie emisií všetkých rozvinutých štátov v strednodobom horizonte, aby sa mohli vysporiadať s výzvou dlhodobej redukcie emisií; vyzýva EÚ, aby na jarnom zasadnutí Európskej rady v roku 2005 schválila ciele zníženia, ktoré budú v súlade s uvedenými cieľmi,
4.
vyzýva Komisiu a členské štáty, aby zvýšili snahy o angažovanie sa v dialógu so zodpovednými krajinami na celom svete o návrhu trvalého riešenia na zamedzenie nebezpečných klimatických zmien; odsudzuje pokusy niektorých štátov brániť v začatí rokovaní o politických záväzkoch týkajúcich sa klímy po roku 2012,
5.
vyzýva štáty, ktoré neratifikovali Kjótsky protokol, aby tak čo najskôr urobili; vyzýva vládu USA, aby opätovne posúdila svoje rozhodnutie nezúčastniť sa a v prvom rade, aby splnila svoje záväzky týkajúce sa Rámcového dohovoru OSN o zmene klímy znížiť emisie na úroveň roka 1990; ďalej zdôrazňuje, že ratifikácia a využívanie mechanizmov protokolu ekonomicky zvýhodní dosahovanie cieľov Kjótskeho protokolu pre Austráliu,
6.
vyzýva EÚ, aby prijala ďalšie opatrenia na zvýšenie úspory energie, energetickej účinnosti a na prechod na obnoviteľné zdroje energie,
7.
obáva sa, že napredovanie v znižovaní emisií v iných odvetviach môže byť ohrozené stúpajúcimi emisiami dopravy; je presvedčený, že by sa EÚ mohla vzhľadom na spôsob obmedzovania emisií dopravy učiť od Kalifornie,
8.
opätovne žiada, aby boli emisie medzinárodných letov a lodnej dopravy začlenené medzi ciele zníženia emisií v druhom období záväzkov po roku 2012,
9.
vyjadruje sklamanie v tom, že 10. konferencia strán bola premeškanou príležitosťou vzhľadom na prípravu ďalších cieľov na obdobie po roku 2012; vyjadruje ľútosť predovšetkým nad tým, že aj napriek snahám delegácie EÚ bola na schôdzi dohodnutá len jedna neformálna schôdza týkajúca sa prípravy budúcich nových cieľov v roku 2005; trvá na tom, aby sa EÚ v úzkej spolupráci so všetkými zainteresovanými stranami na regionálnej úrovni alebo na úrovni jednotlivých štátov pozorne pripravila na svoju účasť na tejto schôdzi, zachovávajúc si pritom vedúce postavenie pri budovaní silnej koalície pre ďalšie medzinárodné záväzky po roku 2012; zdôrazňuje nevyhnutnosť umožnenia riadiacim pracovníkom v hospodárstve plánovať s dostatočnou istotou týkajúcou sa znalosti situácie po roku 2012,
10.
trvá na tom, aby sa seminár vládnych expertov (SOGE) sústredil na diskusiu o budúcnosti Kjótskeho protokolu v rámci Rámcového dohovoru OSN o zmene klímy týkajúcu sa prípravy účinných a vhodných reakcií na klimatické zmeny a uverejnenia písomnej správy o výsledkoch, ktoré budú použité pri rokovaniach,
11.
je presvedčený, že budúci režim by sa mal zakladať na spoločnej avšak diferencovanej zodpovednosti, pokračovaní a väčšom znížení emisií po roku 2012, zahrnutí väčšieho počtu štátov do snáh o zníženie emisií, najmä USA a rozvojových krajín s vyšším stupňom rozvoja; preto vyzýva Komisiu a členské štáty, aby v rámci rokovaní s medzinárodnými partnermi, predovšetkým s USA, Čínou a Indiou, zdôrazňovali nevyhnutnosť ochrany klímy,
12.
trvá na potrebe zvýšenej finančnej pomoci pri zavádzaní regulačných opatrení v rozvojových krajinách; okrem toho zdôrazňuje, že zatiaľ čo majú všetky rozvojové krajiny právo na hospodársky rozvoj, je potrebné prijať také opatrenia, ktoré podporia ekologickejšie modely rozvoja;
13.
vyjadruje poľutovanie nad tým, že aj napriek tomu, že sa USA, najväčší producent emisií CO2 , zúčastnili konferencie COP-10, neboli ochotné rokovať o ďalších krokoch na zmierňovanie klimatických zmien; EP podporuje vo veľkej miere aj mnoho iniciatív o klimatických zmenách na štátnej úrovni v USA, napríklad Regionálna iniciatíva o skleníkových plynoch v deviatich severovýchodných štátoch za účasti pozorovateľov z Marylandu - dištrikt Kolumbie, Pennsylvánie, východných kanadských provincií a New Brunstwicku, ktorej cieľom je diskusia o vytvorení regionálnych programov pre znižovanie emisií CO2 obchod v súvislosti s emisiami;
14.
vyzýva Komisiu, aby vo svojej budúcej správe o nákladoch a prínosoch politík týkajúcich sa klimatických zmien zohľadnila prijatie rámcových regulačných opatrení na zrušenie všetkých konkurenčných výhod výrobcov v priemyselných krajinách, ktoré nemajú obmedzenia týkajúce sa uhlíka; podčiarkuje, že zaoberanie sa otázkou klimatických zmien prinesie v súvislosti s cieľmi stanovenými v lisabonskom programe aj príležitosti a podnety pre inovácie;
15.
nadšene súhlasí s iniciatívami EÚ zameranými na obmedzenie emisií skleníkových plynov a najmä na systém obchodovania s emisiami, ktorý začína fungovať tento mesiac a je podporený možnosťou iných štátov akými je Kanada alebo Japonsko pripojiť sa k nemu; vyzýva Komisiu, aby posúdila aj predloženie návrhu, ktorý by spájal systém obchodovania s emisiami EÚ s regionálnymi iniciatívami, ktoré prijali obmedzenia emisií, ktoré sú v súlade s cieľmi Rámcového dohovoru OSN o zmene klímy; ďalej vyzýva Európsku radu, aby zaručila perspektívu využívania kreditov mechanizmov súvisiacich s projektom v súlade so smernicou v súvislosti s Mechanizmom čistého rozvoja/spoločná implementácia (CDM/JI) aj po roku 2012;
16.
vyzýva obe predsedníctva v roku 2005, aby zabezpečili zachovanie, prípadne zrýchlenie, dynamiky riešenia tejto otázky, zatiaľ čo sa zvýši množstvo záväzkov a počet medzinárodných partnerov v procese;
17.
zdôrazňuje, že spolupráca s Európskym parlamentom a Komisiou bola informatívna a očakáva nájdenie riešenia s Radou ešte pred konaním nadchádzajúcej Konferencie zmluvných strán/schôdze zmluvných strán s cieľom zástupcov Európskeho parlamentu mať prístup ku koordinačným schôdzam EÚ na základe najmenej dvoch štatútov pozorovateľov, či už s právom vyjadriť sa , alebo bez neho;
18.
poveruje svojho predsedu, aby toto uznesenie postúpil Komisii, Rade, vládam a parlamentom členských štátov a sekretariátu Rámcového dohovoru OSN o zmene klímy so žiadosťou, aby bolo poskytnuté všetkým zmluvným stranám, ktoré nie sú členmi EÚ.
