Otázka na písomné zodpovedanie E-011682/2011
Komisii
článok 117 rokovacieho poriadku
Peter Šťastný (PPE)
(9. decembra 2011)
Vec: Narušenie preferencií v krajinách AKT
EÚ v súčasnosti v rámci všeobecného systému preferencií (VSP) zachováva nulové colné sadzby na dovážaný palmový olej na výrobu potravín pre krajiny v africkom, karibskom a tichomorskom regióne (AKT).
To podporuje trvalo udržateľný zber paliem a vývoz palmového oleja z Papuy-Novej Guiney a zo Šalamúnových ostrovov do Európy s cieľom uspokojiť dopyt po vysokokvalitných a plne vysledovateľných potravinových výrobkoch.
Výroba trvalo udržateľného a vysledovateľného palmového oleja z Papuy-Novej Guiney a zo Šalamúnových ostrovov je vysoko účinná, keďže miestni výrobcovia dosahujú pozoruhodne vysoké výnosy.
Vzhľadom na ich geografickú odľahlosť sú však pre nich colné preferencie systému VPS nevyhnutné, aby mohli vyvážať olej do EÚ a konkurovať výrobcom palmového oleja z Malajzie a Indonézie, ktorí nie sú od EÚ takí vzdialení.
Systém preferencií EÚ pre krajiny AKT je mimoriadne dôležitý pre udržateľný dlhodobý rozvoj a hospodársky rast týchto tichomorských ostrovných krajín.
EÚ v súčasnosti rokuje o dohode o voľnom obchode s Malajziou.
Očakáva sa, že čoskoro sa začnú aj rokovania o dohode o voľnom obchode s Indonéziou.
V rámci oboch dohôd bude pravdepodobne existovať snaha znížiť dovozné clá na malajzijský a indonézsky palmový olej, ktorý sa dováža do EÚ na výrobu potravín.
Narušenie preferencií, ktoré z toho vyplýva, by vážne poškodilo sociálno-ekonomický rozvoj zraniteľných tichomorských ostrovných hospodárstiev.
1.
Zohľadnil sa v posúdení vplyvu vykonanom pred začiatkom rokovaní o dohode o voľnom obchode s Malajziou vplyv narušenia preferencií na tichomorské ostrovné krajiny?
Budú tieto obavy zohľadnené v posúdení vplyvu týkajúcom sa Indonézie?
2.
Uvažuje Komisia o tom, že by v rámci predpokladaných dohôd o voľnom obchode vylúčila palmový olej zo zoznamu výrobkov, na ktoré sa bude vzťahovať odstránenie ciel, keďže malajzijský a indonézsky vývoz by si zachoval konkurencieschopnosť bez ohľadu na odstránenie ciel?
