Odpoveď pána de Guchta v mene Komisie
(14. decembra 2011)
Vzhľadom na význam hospodárskych vzťahov medzi EÚ a Čínou nie je Komisia toho názoru, že by sa mala úzko zamerať na deficit v bilaterálnom obchode.
Čína predstavuje pre EÚ množstvo príležitostí.
Je najdôležitejším zdrojom dovozu do EÚ a zároveň druhým najväčším (a najrýchlejšie rastúcim) vývozným trhom EÚ ako aj dôležitým cieľom jej investícií.
Celková obchodná bilancia EÚ je okrem toho celkovo vyvážená.
To znamená, že deficit vo vzťahu k Číne vyrovnávajú prebytky vo vzťahoch k iným partnerom.
Z hľadiska obchodnej politiky je dôležité to, aby sa zabezpečilo, že trhy tretích krajín sú otvorené pre hospodárske subjekty EÚ v takom rozsahu, v akom je otvorený trh EÚ.
Pokiaľ ide o Čínu, Komisia sa vytrvalo zaoberá hlavnými prekážkami v prístupe na trh, ako je nedostatok transparentnosti, obmedzenia v oblasti zahraničných investícií, prístup k surovinám a na trh verejného obstarávania a porušovanie práv duševného vlastníctva.
Zlepšovanie týchto vzájomne výhodných vzťahov je aj v záujme Číny, keďže EÚ je zároveň jej najväčším vývozným trhom.
Komisia sa napokon domnieva, že obchod je jednou z najdôležitejších hnacích síl hospodárskej obnovy a dynamické hospodárstvo Číny k tomu významne prispieva.
Komisia však súhlasí, že v záujme opätovného nastolenia udržateľného rastu je potrebné odstrániť globálne makroekonomické nerovnováhy.
Komisia túto otázku sústavne nastoľuje na bilaterálnych a multilaterálnych stretnutiach, naposledy na samite G20 v Cannes.
V tejto súvislosti Čína potrebuje aj naďalej plniť svoj záväzok vyvážiť dopyt vzhľadom na domácu spotrebu.
Tieto činnosti sa posilnia prostredníctvom v súčasnosti vykonávaných opatrení zameraných na podporu väčšej flexibility výmenného kurzu.
