Odpoveď pána Barrosa v mene Komisie
(5. decembra 2011)
Komisia rešpektuje povinnosti, ktoré jej vyplývajú zo zmluvy, t. j. bezodkladne a plne informuje Európsky parlament o všetkých štádiách vyjednávania o medzinárodných dohodách.
Na tento účel boli v Rámcovej dohode o vzťahoch medzi Európskym parlamentom a Komisiou z 20. októbra 2010 stanovené podrobné pravidlá o informovaní Parlamentu a poskytovaní dôverných informácií.
Pokiaľ ide o poskytovanie dôverných informácií Parlamentu, konkrétne tajných dokumentov, Európsky parlament a Komisia sa dohodli na spoločných pravidlách, ktoré sa musia v záujme zachovania dôvernosti týchto informácií prísne dodržiavať.
Rámcová dohoda obsahuje takisto ustanovenia, ktoré v určitých prípadoch umožňujú okamžite informovať Parlament prostredníctvom zahrnutia delegácie Európskeho parlamentu do delegácie EÚ v rámci medzinárodných rokovaní.
ESVČ sa zaviazala, že bude mutatis mutandis uplatňovať pravidlá, ktoré sú obsiahnuté v tejto rámcovej dohode.
Pokiaľ ide o poskytovanie informácií súvisiacich s rokovaniami o medzinárodných dohodách Radou, Rada a Parlament v súčasnosti rokujú o medziinštitucionálnej dohode týkajúcej sa prístupu Európskeho parlamentu k utajovaným informáciám Rady vo veciach, na ktoré sa nevzťahuje medziinštitucionálna dohoda z 20. novembra 2002.
