EP je za liberalizáciu poštových služieb až od roku 2011
Voľný pohyb služieb
2007-07-11 - 16:19
EP hlasoval o liberalizácii poštových služieb
Európsky parlament prijal pomerom hlasov 512:156:18 v prvom čítaní návrh smernice, ktorá má priniesť liberalizáciu trhu s poštovými službami v celej EÚ.
Národní poštoví prevádzkovatelia ňou prídu o monopol aj na zásielky s hmotnosťou do 50 gramov.
Podľa poslancov EP by však mal monopol skončiť až 31. decembra 2010, teda o dva roky neskôr, ako navrhuje Európska komisia.
Odloženie má podľa poslancov poskytnúť prevádzkovateľom poštových služieb dostatok času na prispôsobenie sa novým podmienkam.
Počas rozpravy o tejto problematike v pléne EP, uskutočnenej 10. júla, spravodajca správy Markus FERBER (EPP-ED, DE) uviedol: "Viac než 200 rokov v tejto oblasti existovali monopoly, ktoré však nie sú schopné riešiť problémy, ktorým poštové služby čelia.
Jediný spôsob, ako ich vyriešiť, je zaviesť férovú hospodársku súťaž, ktorá bude brať zároveň do úvahy vhodné pracovné podmienky".
Liberalizácia od roku 2011...
Parlament hlasoval za odloženie liberalizácie trhu s poštovými službami o dva roky (t.j. do 31. decembra 2010 ), hoci Európska komisia pôvodne navrhovala úplné otvorenie trhu už od roku 2009.
Poslanci posunutie termínu obhajovali s tým, že niektoré časti EÚ budú potrebovať viac času na zaručenie doručovania zásielok za prijateľnú cenu v rámci celej EÚ.
... pre niektoré členské krajiny až od 2013
Pre nové členské krajiny, vrátane Slovenska, štáty s malým počtom obyvateľov a obmedzenou geografickou rozlohou, alebo členské štáty s osobitne náročnou topografiou, najmä štáty s veľkým počtom ostrovov, požaduje Parlament posunutie konečného termínu liberalizácie o ďalšie dva roky – t.j. na 31. decembra 2012 s cieľom poskytnúť im dostatok času na nájdenie najvhodnejšieho spôsobu poskytovania univerzálnej poštovej služby, predovšetkým kvôli ich osobitným charakteristikám.
Správa však nedefinuje, ktoré krajiny možno považovať za "štáty s malým počtom obyvateľov", hoci v rozprave sa poslanci odvolávali napríklad na Luxembursko.
Čo má smernica priniesť
Po celkovom otvorení trhu majú vnútroštátni poštoví prevádzkovatelia stratiť monopolné postavenie v rámci doposiaľ „vyhradenej oblasti“, t.j. monopol na zásielky s hmotnosťou nižšou ako 50 gramov.
V súčasnosti sa na podiele využívania poštových služieb až z 85 % podieľa firemná pošta, keďže osobná korešpondencia je vďaka nástupu informačných technológií a internetu na ústupe.
Poštové služby pritom v EÚ tvoria 1 % jej hrubého domáceho produktu a zamestnávajú až 5,2 miliónov ľudí.
Listy v celej Európskej únii by mali byť podľa europoslancov vyberané i doručované najmenej raz denne, päť dní v týždni, a to bez ohľadu na to, či ide o poštové služby vo veľkomestách alebo v odľahlých regiónoch či na ostrovoch.
S cieľom zaručiť poskytovanie univerzálnych služieb by členské štáty mali v odľahlých a vidieckych oblastiach určiť minimálny počet prístupových a kontaktných miest.
Pokiaľ by niektorí účastníci trhu mali pri zaisťovaní takýchto služieb finančné straty, členské štáty by podľa EP mali mať možnosť zriadiť na pokrytie nákladov pre univerzálnu službu kompenzačné fondy financované prevádzkovateľmi služieb alebo užívateľskými poplatkami.
Poskytovatelia univerzálnej služby by eventuálne mohli podľa EP získavať kompenzácie zo strany štátu.
Mechanizmus financovania na zabezpečenie uvedených podmienok by si mali členské štáty zvoliť sami.
Poslanci EP v správe zdôrazňujú, že implementácia smernice musí byť založená na prísne stanovených podmienkach, vrátane podmienok pre tzv. "univerzálnu službu" (t.j. pokrytia celého územia za prijateľnú cenu), ako aj na legislatíve o pracovno-právnych podmienkach a kolektívnom vyjednávaní.
Smernica by nemala v žiadnom prípade ovplyvňovať vzťahy medzi sociálnymi partnermi, vrátane práva na štrajk alebo protestné akcie zamestnancov.
Obmedzenia v oblasti pôsobenia prevádzkovateľov v zahraničí
Aby sa zabránilo porušovaniu hospodárskej súťaže do doby, kým bude poštový trh v celej EÚ plne liberalizovaný, nemajú mať podľa EP prevádzkovatelia poštových služieb z krajín so stále "vyhradenou oblasťou" právomoc pôsobiť v krajinách, kde bol tento trh už plne otvorený konkurencii (vo Švédsku, Nemecku, Fínsku, Holandsku a Veľkej Británii).
Čo bude nasledovať
Pozmenený návrh teraz z Parlamentu poputuje do Rady.
Vzhľadom na nedostatok konsenzu o tejto problematike medzi členskými krajinami je však veľmi nepravdepodobné, že smernica bude definitívne schválená po prvom čítaní.
Ak sa nenájde dohoda, súčasné predpisy prestanú platiť koncom roku 2008 a poštové služby sa ocitnú bez akéhokoľvek právneho rámca, čo by malo na celý sektor vážne dôsledky.
Súvislosti
Na poštové služby v EÚ sa v súčasnosti vzťahuje smernica z roku 1997 (Smernica 97/67/ES), ktorou sa vytvoril rámec zaručujúci občanom univerzálnu poštovú službu, pričom sa postupne zužuje rozsah tzv. vyhradenej oblasti (pôvodne išlo o zásielky s hmotnosťou nižšou ako 350 gramov, v dôsledku zmien a doplnení sa tento limit v roku 2002 znížil na 100 gramov a 1. januára 2006 na 50 gramov).
Účelom smernice bolo zabezpečiť čo možno najkvalitnejšiu službu prostredníctvom postupného otvárania trhu, pričom záverečnou cieľovou úlohou v rámci tohto procesu je úplné otvorenie trhu.
Mnohé členské krajiny EÚ už úplne otvorili svoje trhy konkurencii, alebo to chcú urobiť ešte pred termínom stanoveným v doteraz platnej smernici, t.j. v roku 2009.
EP však navrhuje, aby sa liberalizácia odložila až na rok 2011 a aby sa tento termín pre niektoré členské štáty odsunul o ďalšie dva roky.
Vysvetlenia hlasovania:
V rámci tzv. vysvetlení hlasovania k tejto problematike vystúpili dvaja slovenskí europoslanci - Miroslav MIKOLÁŠIK (EPP-ED, SK) a Zita PLEŠTINSKÁ (EPP-ED, SK).
Poslanec Miroslav MIKOLÁŠIK (EPP-ED, SK) informoval, že podporil ukončenie monopolu v decembri 2010 a posunutie tohto termínu o ďalšie dva roky pre nové členské krajiny.
"Verím, že sporné otázky termínov i financovania sme vyvážene schválili pre prospech občanov vo všetkých členských krajinách", uviedol vo svojom vystúpení.
Zita PLEŠTINSKÁ (EPP-ED, SK) informovala, že hlasovala za správu o poštových službách, pretože je presvedčená, že pozitívne zmeny tejto legislatívy pocíti aj bežný občan.
"Zvýšená konkurencia prinesie lepšie služby a rozvoj inovatívnych produktov pre spotrebiteľov, ktorý si budú môcť vybrať z množstva rôznych produktov a cien podľa vlastnej potreby", uviedla.
Uvítala tiež pozmeňujúce návrhy poslancov z nových členských krajín o odsune dátumu liberalizácie a vyzdvihla aj paragraf navrhujúci zvýhodnenia pre zdravotne postihnutých občanov, ktorý má nevidiacim a čiastočne zrakovo postihnutým osobám zaistiť poskytovanie bezplatných poštových služieb.
20070706IPR08902 Konečné znenie prijatého textu nájdete po jeho publikovaní prostredníctvom vyhľadávača tu
SK
1
PHOTO
20070710PHT09082.jpg
SK
2
LINK
/activities/expert/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
