OTÁZKA NA PÍSOMNÉ ZODPOVEDANIE E-0338/08
Hiltrud Breyer (Verts/ALE) , Peter Liese (PPE-DE) , Kathy Sinnott (IND/DEM) , Margrete Auken (Verts/ALE) , Vittorio Prodi (ALDE) , Anna Záborská (PPE-DE) , Bernd Posselt (PPE-DE) , Johannes Blokland (IND/DEM) , Mario Mauro (PPE-DE) , Carlo Casini (PPE-DE) , Patrizia Toia (ALDE) , Sepp Kusstatscher (Verts/ALE) , Gay Mitchell (PPE-DE) , Maciej Marian Giertych (NI) a Iles Braghetto (PPE-DE)
Komisii
(31. januára 2008)
Vec: Výskum ľudských embryonálnych kmeňových buniek v EÚ
Japonskí vedci nedávno uverejnili vedecký prelomový objav.
Podarilo sa im preprogramovať bunky ľudskej pokožky priamo do buniek, ktoré vyzerajú a správajú sa ako embryonálne kmeňové bunky.
Bunky boli pluripotentné, čo znamená, že dokázali rásť v každom tkanive v tele.
Táto technika nie je eticky kontroverzná, pretože nevyužíva embryá ani oocyty.
V dôsledku toho sa výskumu embryonálnych kmeňových buniek vzdal aj Ian Wilmut, ktorý bol kedysi jeho hlavným propagátorom.
1.
Čo z tejto novej vedeckej skutočnosti vyplýva pre Komisiu?
Zmení teraz Komisia svoj prístup k výskumu ľudských embryonálnych kmeňových buniek?
Prečo sa Komisia domnieva, že treba pokračovať vo výskume, ktorý ničí embryá?
2.
EÚ v súčasnosti poskytuje finančné prostriedky na projekty zamerané na výskum embryonálnych kmeňových buniek, ktoré spočívajú na ničení ľudských embryí.
Zastaví Komisia na základe vedeckých výsledkov poskytovanie európskych peňazí na výskum, ktorý je v členských štátoch EÚ eticky kontroverzný?
3.
Súhlasí Komisia na základe vedeckých výsledkov s tým, že by sa malo uvaliť moratórium na výskum ľudských embryonálnych kmeňových buniek?
4.
Komisia v odpovedi na písomnú otázku E-1384/07 musela uznať, že v Európe neexistuje súkromné financovanie výskumu embryonálnych kmeňových buniek.
Súhlasí Komisia s tým, že financovanie výskumu ľudských embryonálnych kmeňových buniek výhradne z verejných prostriedkov je problematické?
5.
Súhlasí Komisia s tým, že nadišiel čas na jasné vyhlásenie o nepatentovateľnosti embryonálnych kmeňových buniek vzhľadom na odmietavé stanovisko Nemeckého patentového úradu a Európskeho patentového úradu k tejto patentovateľnosti, ako aj na uznesenie Európskeho parlamentu?
