P6_TA(2007)0072
Nešírenie jadrových zbraní a jadrové odzbrojenie
B6-0078 , 0085 , 0087 , 0088 , 0093 a 0095/2007
Uznesenie Európskeho parlamentu zo 14. marca 2007 o nešírení jadrových zbraní a o jadrovom odzbrojení
Európsky parlament
, –
so zreteľom na tretiu schôdzu prípravného výboru pre konferenciu o revízii Zmluvy o nešírení jadrových zbraní (ZNJZ), ktorá sa bude konať od 30. apríla do 11. mája 2007 vo Viedni,
–
so zreteľom na konsenzus v rámci EÚ o otázke oživenia a posilnenia ZNJZ v období do konania nasledujúcej konferencie o revízii ZNJZ v roku 2010,
–
so zreteľom na rezolúcie Bezpečnostnej rady OSN č. 1540 (2004) a 1673 (2006) o nešírení zbraní hromadného ničenia (ZHN),
–
so zreteľom na vykonávanie európskej bezpečnostnej stratégie a najmä stratégie EÚ proti šíreniu ZHN, ktorú Európska rada prijala 12. decembra 2003,
–
so zreteľom na svoje predchádzajúce uznesenia o ZNJZ, najmä rozsiahle uznesenie prijaté 10. marca 2005 o konferencii o revízii Zmluvy o nešírení jadrových zbraní v máji 2005 - Jadrové zbrane v Severnej Kórei a Iráne Ú. v.
EÚ C 320 E, 15.12.2005, s.
253.
,
–
so zreteľom na spoločnú pozíciu Rady 2005/329/SZBP z 25. apríla 2005 o konferencii zmluvných strán o revízii Zmluvy o nešírení jadrových zbraní z roku 2005 Ú. v.
EÚ L 106, 27.4.2005, s.
32.
,
–
so zreteľom na článok 103 ods. 4 rokovacieho poriadku,
A.
so zreteľom na rozsiahlu zhodu, ktorá v EÚ panuje v súvislosti s potrebou oživiť a posilniť ZNJZ do konania nasledujúcej konferencie o revízii ZNJZ v roku 2010,
B.
zdôrazňujúc, že Európska bezpečnostná stratégia, stratégia EÚ proti šíreniu ZHN, ako aj rezolúcia Bezpečnostnej rady OSN č. 1540 (2004), kladú dôraz na nešírenie jadrových zbraní a odzbrojenie a považujú šírenie ZHN a ich nosičov za jednu z najvážnejších hrozieb pre medzinárodný mier a bezpečnosť,
C.
pripomínajúc výrok uvedený v správe "Bezpečnejší svet: naša spoločná zodpovednosť", ktorú predložila skupina na vysokej úrovni generálneho tajomníka OSN zaoberajúca sa hrozbami, výzvami a zmenami: "blížime sa k bodu, v ktorom by sa mohol rozpad režimu nešírenia stať nezvratným a vyústiť do stupňovitého šírenia zbraní",
D.
so zreteľom na narastajúci medzinárodný konsenzus v otázke naliehavosti jadrového odzbrojenia, ktorý presadzuje Koalícia novej agendy a Rímske vyhlásenie svetového samitu laureátov Nobelovej ceny za mier (zvolaného Michailom Gorbačovom a starostom Ríma Walterom Veltronim), ktoré sa konalo 30. novembra 2006,
E.
zdôrazňujúc úlohu parlamentov a poslancov pri presadzovaní nešírenia jadrových zbraní a odzbrojenia a vítajúc na tomto základe úsilie Svetovej parlamentnej siete pre jadrové odzbrojenie,
1.
opätovne potvrdzuje svoje stanovisko, že ZNJZ je základným kameňom medzinárodného systému nešírenia jadrových zbraní, nevyhnutným základom podpory spolupráce v oblasti mierového využívania jadrovej energie a dôležitým prvkom v úsilí dosiahnuť jadrové a všeobecné odzbrojenie v súlade s jej článkom VI;
2.
vyzýva všetky štáty, ktorých činnosť je v rozpore s režimom nešírenia jadrových zbraní, aby zastavili svoje nerozumné a nezodpovedné konanie a v plnej miere si plnili záväzky podľa ZNJZ; pripomína svoju výzvu štátom, ktoré nie sú zmluvnými stranami ZNJZ, aby túto zmluvu dobrovoľne plnili a aby k nej pristúpili;
3.
naliehavo žiada Radu a Komisiu, aby sa aktívne zúčastňovali diskusií v rámci zasadnutia prípravného výboru pre konferenciu o revízii ZNJZ vo Viedni, a aby koordinovaným, významným a viditeľným spôsobom prispeli k dosiahnutiu pozitívneho výsledku konferencie o revízii ZNJZ v roku 2010;
4.
vyzýva Radu aj Komisiu, aby objasnili, aké kroky plánujú prijať na posilnenie ZNJZ a na uplatňovanie účinného mnohostranného prístupu, ako bolo stanovené v Stratégii EÚ proti šíreniu ZHN z decembra 2003;
5.
potvrdzuje, že ak má byť mnohostranné úsilie účinné, je nutné ho vynakladať v rámci dobre vypracovanej vízie o tom, ako čo najskôr dospieť k svetu bez jadrových zbraní;
6.
žiada predsedníctvo Rady, aby pred konferenciou o revízii, ktorá sa uskutoční v roku 2010, pravidelne uverejňovalo správy o pokroku pri vykonávaní každého zo 43 opatrení prijatých v spoločnej pozícii Rady 2005/329/SZBP, a aby predložilo zoznam nových záväzkov, ktoré, ako Rada dúfa, sa splnia na konferencii o revízii ZNJZ v roku 2010;
7.
naliehavo žiada predsedníctvo Rady, aby v rámci prípravného výboru presadzovalo viacero podnetov zameraných na odzbrojovanie, ktoré sú založené na "Zásadách a cieľoch nešírenia jadrových zbraní a jadrového odzbrojenia" dojednaných na konferencii o revízii ZNJZ, ktorá sa konala v roku 1995, a na "13 praktických krokoch" jednomyseľne schválených na konferencie o revízii ZNJZ, ktorá sa konala v roku 2000, ktoré je nutné zdokonaliť a uskutočniť, aby bolo možné dosiahnuť pokrok a vyhnúť sa regresii alebo stagnácii);
8.
naliehavo žiada predsedníctvo Rady, aby predovšetkým prekonalo patovú situáciu pri vypracovávaní overiteľnej Zmluvy o zastavení výroby štiepnych materiálov na výrobu jadrových zbraní (Fissile Material Cut Off Treaty), urýchlilo podpísanie a ratifikáciu Zmluvy o úplnom zákaze jadrových skúšok (CTBT) zo strany všetkých krajín, najmä tých, ktorých ratifikácia je nevyhnutná na nadobudnutie jej účinnosti, a aby obhajovalo úplné zastavenie všetkých jadrových skúšok ešte pred nadobudnutím účinnosti CTBT a aby stanovilo ako prioritu znižovanie rizika jadrového terorizmu prostredníctvom rozvoja a presadzovania účinných kontrol vývozu a hraničných kontrol citlivých materiálov, zariadení a/alebo technológií súvisiacich so ZHN;
9.
vyzýva medzinárodné spoločenstvo na podporu iniciatív zameraných na dosiahnutie toho, aby bol multilaterálny medzinárodný proces obohacovania uránu pod kontrolou Medzinárodnej agentúry pre atómovú energiu;
10.
odporúča, aby Európsky parlament vyslal do Viedne delegáciu, ktorá sa zúčastní na podujatiach prípravného výboru konferencie o ZNJZ; žiada predsedníctvo Rady, aby začlenilo zástupcov Európskeho parlamentu do delegácie EÚ (podľa príkladu zloženia delegácie vyslanej na konferenciu OSN o ľahkých zbraniach, ktorá sa konala v roku 2006 v New Yorku);
11.
poveruje svojho predsedu, aby toto uznesenie postúpil Rade, Komisii, generálnemu tajomníkovi OSN a vládam a parlamentom členských štátov OSN, generálnemu riaditeľovi Medzinárodnej agentúry pre atómovú energiu, Parlamentnej sieti pre jadrové odzbrojenie, organizácii Starostovia za mier, ako aj ďalším organizátorom medzinárodnej konferencie o jadrovom odzbrojení, ktorá sa má konať v Európskom parlamente 19. apríla 2007.
