Otázka na písomné zodpovedanie P-000744/2011
Komisii
článok 117 rokovacieho poriadku
Anna Záborská (PPE)
(1. februára 2011)
Vec: Európsky diár pre školy/náboženská diskriminácia
Európska komisia vydala poznámkový diár pre žiakov v Európskej únii.
V tomto diári, ktorý sa distribuuje v počte 3 miliónov kusov, sú uvedené moslimské, hinduistické, sikhské, židovské a ďalšie sviatky s výnimkou kresťanských.
Chýbajú napríklad Veľká noc, Vianoce a ďalšie kresťanské sviatky.
Ako Komisia kvalifikuje vynechanie kresťanských sviatkov v publikácii, za ktorú nesie zodpovednosť, najmä so zreteľom na acquis communautaire v oblasti zákazu náboženskej diskriminácie?
Môže Komisia vysvetliť rozhodovací proces, ktorý viedol k publikácii a distribúcii diára?
Ktorí úradníci (mená, národnosť, trieda) sa podieľali na príprave tohto výrobku a ktorí úradníci (mená, národnosť, trieda) povolili vydanie a distribúciu diára so súčasným obsahom?
Plánuje Komisia prijať disciplinárne opatrenia voči príslušným úradníkom a môže uviesť, aké disciplinárne opatrenia konkrétne prijme voči týmto úradníkom?
Aká je výška rozpočtových prostriedkov vyčlenená na výrobu tohto výrobku?
Môže Komisia objasniť spôsob, akým bude v budúcnosti dozerať na uvedenie všetkých náboženských sviatkov v Európe, a najmä kresťanských sviatkov?
