Zelená pre spoločný register lobistov a záujmových združení
Inštitúcie
Výbory Ústavné veci
2011-04-20 - 12:51
Výbor EP pre ústavné veci dnes (19.04.2011) podporil plány na zriadenie spoločného registra Európskeho parlamentu a Komisie pre lobistov a ďalšie záujmové združenia.
Vyjadril tiež nádej, že v budúcnosti sa k projektu prihlási aj Rada EÚ.
Podľa poslancov by mala byť registrácia povinná pre všetkých lobistov.
Informácia o ich prípadnej komunikácii s poslancami, ktorí sú spravodajcami predkladaných textov, by mala byť uvedená v prílohe schvaľovanej správy.
"Je to krok vpred, ale samozrejme bude nevyhnutné, aby po ňom nasledovali ďalšie," uviedol spravodajca návrhu, poslanec Carlo Casini (EPP, IT) počas včerajšej diskusie.
Jeho návrh dnes (19.04.2011) poslanci schválili jednohlasne.
Vyššia miera transparentnosti
Podľa poslancov prispeje spoločný register dvoch inštitúcií EÚ k vyššej miere transparentnosti, keďže informácie o tom, s kým predstavitelia týchto inštitúcií komunikujú, budú po novom prístupné na jednom mieste.
Tento takzvaný "one-stop shop" bude tiež obsahovať údaje o zástupcoch združení so špecifickými záujmami.
Dôvodom zmeny názvu z registra lobistov na register transparentnosti je práve snaha o rozšírenie jeho pôsobnosti aj na organizácie nekomerčného charakteru, akými sú výskumné inštitúty (think-tanky), či cirkevné a náboženské organizácie.
Dobrovoľná verzus povinná registrácia
Registrácia nebude napriek snahám viacerých poslancov povinná.
Výbor však verí, že motivácia lobistov k registrácii bude aj tak dostatočne silná, keďže bez nej nebudú môcť získať trvalý prístup do priestorov Parlamentu.
Výbor však zároveň zdôraznil potrebu zavedenia povinnej registrácie všetkých lobistov v spoločnom registri transparentnosti.
Poslanci tiež vyzvali Radu EÚ, aby sa čo najskôr zapojila do projektu spoločného registra.
Európsky parlament v súčasnosti pracuje aj na sprísnení kódexu správania sa pre lobistov a poslancov.
Činnosť za týmto účelom vytvorenej pracovnej skupiny vedie priamo predseda Európskeho parlamentu, Jerzy Buzek.
Legislatívna stopa a ďalšie zmeny
Výbor tiež podporil plány na zavedenie tzv. legislatívnej stopy.
Išlo by o prílohu každej správy, ktorá bude predložená plénu n schválenie.
Táto príloha by obsahovala zoznam všetkých lobistov, s ktorými sa spravodajca počas tvorby správy stretol.
Nový spoločný register bude obsahovať aj ďalšie informácie, ako napríklad počet jednotlivcov zapojených do všetkých činností súvisiacich s registrom, či objem zdrojov EÚ, ktoré zaregistrovaný subjekt prijal.
Nové pravidlá tiež jasne zadefinujú činnosti spadajúce do rozsahu registra a nastavia postupy pre riešenie sťažností.
Prehlásenie o príjmoch
V samostatnej správe k rokovaciemu poriadku Európskeho parlamentu dnes výbor navrhol, aby poslanci v prípade akejkoľvek zmeny aktualizovali svoje prehlásenia o príjmoch okamžite a zároveň aspoň raz ročne.
Doplňujúce informácie
Register lobistov Európskeho parlamentu funguje už od roku 1996, Komisia zriadila obdobný zoznam v roku 2008.
Parlament v tom istom roku schválil uznesenie, v ktorom vyzval na vytvorenie spoločného registra, ktorý by ale zahŕňal aj lobistov Rady EÚ.
Nasledovalo vytvorenie pracovnej skupiny, ktorá v novembri 2010 dospela k dohode.
Dohodu o vytvorení registra transparentnosti teraz musí schváliť Európsky parlament na svojom plenárnom zasadnutí v Štrasburgu.
Malo by sa tak stať už v máji.
Spoločný register by mal začať fungovať v júni tohto roku.
Predsedajúci: Carlo Casini (EPP, IT)
20110418IPR18100
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
