17.9.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Charles Tannock, Sajjad Karim, Mario Mauro a Tunne Kelam
v mene skupiny PPE-DE
o príprave samitu EÚ – India (Marseille, 29. septembra 2008)
Uznesenie Európskeho parlamentu o príprave samitu EÚ – India (Marseille, 29. septembra 2008)
Európsky parlament ,
–
so zreteľom na strategické partnerstvo medzi EÚ a Indiou, ktoré bolo nadviazané v Haagu v novembri 2004,
–
so zreteľom na Spoločný akčný plán strategického partnerstva Indie a EÚ zo 7. septembra 2005,
–
so zreteľom na závery ôsmeho samitu EÚ – India z 30. novembra 2007,
–
so zreteľom na svoje uznesenie z 29. septembra 2005 o vzťahoch medzi EÚ a Indiou: strategické partnerstvo Ú. v.
EÚ C 227 E, 21.9.2006, s.
589. ,
–
so zreteľom na memorandum o porozumení medzi EÚ a Indiou, pokiaľ ide o národnú stratégiu pre Indiou na obdobie 2007–2010,
–
so zreteľom na tretie energetické grémium medzi EÚ a Indiou z 20. júna 2007,
–
so zreteľom na svoje uznesenie z 24. mája 2007 o Kašmíre: súčasná situácia a vyhliadky do budúcnosti Prijaté texty, P6_TA(2007)0214 . ,
–
so zreteľom na svoje uznesenie z 9. júla 2008 o predpokladanej existencii masových hrobov v časti Kašmíru pod správou Indie Prijaté texty, P6_TA(2008)0366 . ,
–
so zreteľom na svoju správu z 28. septembra 2006 o hospodárskych a obchodných vzťahoch Európskej únie s Indiou Prijaté texty, P6_TA(2006)0388 . ,
–
so zreteľom na prejav prezidenta Indickej republiky v Európskom parlamente z 25. apríla 2007,
–
so zreteľom na prácu skupiny na vysokej úrovni pre obchod medzi EÚ a Indiou a na jej správu z októbra 2006,
–
so zreteľom na závery okrúhleho stola medzi EÚ a Indiou v Paríži od 15. – 6. júla 2008,
–
so zreteľom na článok 103 ods. 2 rokovacieho poriadku,
A.
keďže vzťahy medzi EÚ a Indiou sú dlhodobé a počas ostatných rokov sa ešte prehĺbili,
B.
keďže EÚ a India rešpektujú rovnaké základné zásady demokracie a sú dôležitými partnermi pri presadzovaní demokratických hodnôt vo svete,
C.
keďže EÚ a India sú dvoma najväčšími demokratickými spoločnosťami vo svete,
D.
keďže spoločný strategický akčný plán Indie a EÚ je od roku 2005 základom pre prehlbovanie spolupráce medzi EÚ a Indiou,
E.
keďže výročný samit EÚ – India v Dillí v roku 2007 potvrdil význam strategického partnerstva medzi EÚ a Indiou a ich spoločný záväzok voči hodnotám demokracie, základných slobôd, pluralizmu, právneho štátu, rešpektovania ľudských práv a multilateralizmu v medzinárodných vzťahoch,
F.
keďže India zaznamenala v ostatných rokoch hospodársky rast na úrovni 8 až 10 %, čím sa stala štátom, ktorý získava rozhodujúcu hospodársku silu, a robí veľké pokroky v hospodárskom rozvoji, vítajúc hlavné úspechy Indie v mnohých ukazovateľoch ľudského rozvoja, budovaní širšej strednej vrstvy, ktorá sa blíži počtom ľudí k 100 miliónom, a vítajúc skutočnosť, že India sa stala tak príjemcom ako aj poskytovateľom rozvojovej pomoci; vyjadrujúc pretrvávajúce znepokojenie nad enormnými rozdielmi v príjmoch a nad tým, že 300 miliónov Indov žije v neprijateľných podmienkach chudoby,
G.
keďže výsledkom súčasných demografických trendov je pokles rastového potenciálu EÚ; keďže kľúčovou komparatívnou výhodou Indie je naopak konkurencieschopný trh práce s množstvom mladých, vzdelaných a anglicky hovoriacich ľudí,
H.
so zreteľom na nesmierne jazykové, sociálne a náboženské rozdiely v Indii a keďže tak EÚ, ako aj India rozhodne podporujú vzájomné kultúrne a sociálne vzťahy v mnohých oblastiach a na mnohých úrovniach v oboch spoločnostiach a považujú za svoju povinnosť podporovať kultúrnu rôznorodosť,
I.
keďže obchod medzi EÚ a Indiou v ostatných rokoch prudko vzrástol z 28,6 miliardy EUR v roku 2003 na 55 miliárd EUR v roku 2007 a keďže zahraničné investície EÚ v Indii sa v období od roku 2002 do roku 2006 viac než zdvojnásobili na 2,4 miliardy EUR; keďže obchodný režim a regulačné prostredie obchodu sú v Indii stále pomerne reštriktívne a v roku 2008 Svetová banka zaradila Indiu na 120. miesto (zo 178 ekonomík) pokiaľ ide o „jednoduchosť podnikania“,
J.
keďže Európsky parlament a indický parlament si vytvorili formálne bilaterálne vzťahy,
K.
keďže EÚ a India majú aj naďalej za cieľ uzavrieť komplexnú a vyváženú dohodu o voľnom obchode, ktorá bude plne v súlade s pravidlami WTO a ktorá zaručí postupnú a vzájomnú liberalizáciu obchodu s tovarom a službami, ako aj liberalizáciu v obchodných otázkach; keďže dohoda o voľnom obchode prinesie obom ekonomikám podstatné výhody, zvýši investície, celkový vývoz i dovoz EÚ a Indie a bude cenným príspevkom ku globálnemu obchodu, najmä v službách,
L.
keďže EÚ a India rozvinuli úzku spoluprácu v oblasti vedy a technológií,
M.
keďže záväzkom EÚ a Indie je bojovať za odstránenie všetkých foriem terorizmu, ktorý je jednou z najvážnejších hrozieb pre medzinárodný mier a bezpečnosť,
N.
keďže India sa stáva hlavným aktérom medzinárodného spoločenstva a jedným z najdôležitejších účastníkov mierových misií OSN a keďže uznaním tohto pokroku na pôde OSN by malo by prizvanie do Bezpečnostnej rady OSN,
O.
keďže India zohráva dôležitú úlohu v záležitostiach južnej a juhovýchodnej Ázie, najmä vzhľadom na svoje členstvo v SAARC a ASEAN; so zreteľom na úlohu Indie pri podporovaní stability v regióne a poukazujúc v tejto súvislosti na jej spoluprácu s EÚ v Nepále s na Srí Lanke,
P.
keďže Spojené štáty americké a India podpísali dohodu o spolupráci pri civilnom využívaní jadrovej energie,
Q.
keďže mierová budúcnosť Kašmíru ostáva aj naďalej dôležitým cieľom v otázke stability južnej Ázie,
R.
keďže v auguste došlo k vlne násilia a sérii vrážd namierených proti kresťanom v Orisse; so zreteľom na obvinenia, že miestna polícia účinne nezakročila a že vodcovia Višva Hindu Parišad uviedli, že násilie neustane, pokým nebude Orissa úplne bez kresťanov,
S.
keďže zásadným zdrojom znepokojenia pre medzinárodné spoločenstvo sú zmena klímy, využívanie energie a energetická bezpečnosť,
T.
keďže explozívny nárast cien palív a potravín na celom svete zapríčinil vážne hospodárske problémy a vytvára obavy zo vzniku sociálnych nepokojov,
U.
keďže India sa zúčastňuje na projektoch EÚ Galileo a ITER,
1.
s nadšením víta zvolanie deviateho samitu EÚ – India na 29. septembra v Marseille, stretnutia, ktoré posilní význam, ktorý EÚ i India pripisujú svojim rozvíjajúcim sa vzťahom;
2.
potvrdzuje, že rozhodne podporuje posilňovanie strategických vzťahov medzi EÚ a Indiou a žiada od samitu konkrétne závery v hospodárskych, politických, bezpečnostných, obchodných a iných otázkach vzájomného záujmu;
3.
zdôrazňuje prípadný globálny významu vzťahov medzi EÚ a Indiou a vyzýva obe strany, aby zreteľnejšie uznali potrebu ešte užších vzťahov; je presvedčený, že strategické partnerstvo medzi EÚ a Indiou udeľuje týmto vzťahom ústredný význam;
4.
víta schválenie spoločného akčného plánu na realizáciu strategického partnerstva medzi EÚ a Indiou na šiestom samite EÚ – India spolu so spoločným politickým vyhlásením, ktoré pozdvihli vzťahy medzi EÚ a Indiou na vyššiu a zmysluplnejšiu úroveň, osobitne v otázke medzinárodného mieru a bezpečnosti, multilateralizmu, výskumu, vývoja, životného prostredia, vedy a techniky a ľudských práv;
5.
konštatuje, že EÚ India majú v úmysle schváliť na samite revidovaný spoločný akčný plán; zdôrazňuje, že v záujme plnej realizácie priorít plánu je dôležité pripísať navrhovaným spoločným akciám skutočný politický význam a vyčleniť dostatok zdrojov;
6.
víta vytvorenie parlamentnej priateľskej skupiny medzi Indiou a Európskym parlamentom v júni 2008, ktorá bude pôsobiť v indickom parlamente ako náprotivok delegácie Európskeho parlamentu pre vzťahy s Indickou republikou; pevne verí, že táto iniciatíva povedie k vecnému a zmysluplnému dialógu medzi oboma parlamentmi o otázkach globálneho a spoločného záujmu prostredníctvom pravidelných bilaterálnych návštev a diskusií pri okrúhlom stole, na ktoré sa budú musieť vyčleniť primerané zdroje;
7.
zdôrazňuje svoj neochvejný záväzok vytvoriť komplexnú a ambicióznu dohodu o voľnom obchode medzi EÚ a Indiou, ktorá bude pokrývať mnoho oblastí; konštatuje, že hoci sa počas rokovaní dosiahol široký konsenzus o obchode s tovarom, sú potrebné ďalšie rozhovory, aby sa dospelo k dohode o službách, hospodárskej súťaži, právach duševného vlastníctva, verejnom obstarávaní, trvalo udržateľnom rozvoji, sanitárnych a fytosanitárnych opatreniach a netarifných prekážkach; naliehavo vyzýva obe strany, aby sa snažili o úspešné zakončenie rokovaní do konca roku 2008; berie na vedomie enormný nárast bilaterálneho obchodu a investícií za ostatné desaťročie a zdôrazňuje, že v dôsledku dohody sa otvorí mimoriadny potenciál ďalšieho rastu;
8.
vyzýva na uzavretie komplexnej dohody o voľnom obchode, ktorá zlepší prístup tovaru a služieb na trh, bude sa vzťahovať v podstate na celý obchod a bude zahŕňať ustanovenia o regulačnej transparentnosti v oblastiach vzájomného obchodu a investícií vrátane posudzovania noriem a zhody, sanitárnych a fytosanitárnych opatrení, práv duševného vlastníctva, presadzovania práva, uľahčenia obchodu a colného odbavenia, verejného obstarávania, obchodu a hospodárskej súťaže, ako aj doložiek týkajúcich sa obchodu, rozvoja a ľudských práv, ako kľúčového prvku dohody o voľnom obchode;
9.
konštatuje, že EÚ je pre Indiou významným zdrojom priamych zahraničných investícií, podieľa sa 19,5 % na celkových príjmoch Indie z priamych zahraničných investícií a že úhrn priamych investícií Indie do podnikov so spoločnou účasťou a dcérskych firiem s úplným vlastníctvom v EÚ od apríla 1996 do prelomu rokov 2006 a 2007 dosiahol 4,31587 miliardy EUR, čím sa EÚ stala najväčším príjemcom zámorských investícií Indie; uznáva, že investičné toky medzi EÚ a Indiou sa zväčšili a ešte viac sa zintenzívnia po úspešnom uzavretí dohody o voľnom obchode;
10.
pripomína, že EÚ a India sú významnými obchodnými partnermi a zakladajúcimi členmi Svetovej obchodne organizácie (WTO); vyjadruje poľutovanie nad nedávnym zlyhaním multilaterálnych obchodných rokovaní o rozvojovom programe z Dauhy a nad spormi o clo na poľnohospodárske výrobky medzi USA a Indiou; konštatuje, že náklady zlyhania rokovaní WTO zahŕňajú stratu možného prínosu nových reforiem WTO v oblasti životnej úrovne, riziko vážneho narušenia hodnovernosti medzinárodného obchodného systému a WTO, a možnosť rozšírenia obchodného protekcionizmu i riziko, že členovia WTO nahradia multilateralizmus bilaterálnymi a regionálnymi dohodami; naliehavo vyzýva EÚ a Indiu, aby obnovili úsilie o uzavretie komplexnej obchodnej dohody, ktorá by nezvýhodňovala iba EÚ a Indiu, ale aj širšie medzinárodné spoločenstvo;
11.
berie na vedomie vyhlásenie z 28. augusta 1998 o dohode o voľnom obchode medzi Indiou a ASEAN; vyjadruje nádej, že dohoda povedie k ďalšiemu hospodárskemu rastu, zlepší regionálne politické vzťahy a posilní bezpečnosť v juhovýchodnej Ázii;
12.
vyzýva EÚ a Indiu, aby rázne pokročili v uzatváraní námorných a leteckých dohôd, ktoré by ešte viac oživili dvojstranný obchod a investície; konštatuje, že samit bude rovnako príležitosťou na podpísanie dohody o financovaní nového programu spolupráce v civilnom letectve;
13.
víta založenie Európskeho strediska pre obchod a technológie (EBTC) v Indii a konštatuje, že toto stredisko začne fungovať 1. októbra 2008 s počiatočným rozpočtom 8 miliónov EUR, z ktorých 6,6 milióna EUR poskytne EÚ a ďalších 5 miliónov sa očakáva v nadchádzajúcich mesiacoch; podporuje zameranie tohto strediska na prácu v oblasti posilňovania obchodných vzťahov medzi Indiou a Európou a v oblasti vedy, technológií, energetiky a životného prostredia, najmä pokiaľ ide o trvalo udržateľné čisté technológie;
14.
povzbudzuje obe strany k úzkej spolupráci pri riešení hlavných problémov životného prostredia, ktorým čelí naša planéta; naliehavo vyzýva v tejto súvislosti EÚ a Indiu, aby pokiaľ možno čo najviac vypracúvali spoločné prístupy k hrozbe zmeny klímy a znižovaniu emisií skleníkových plynov; zdôrazňuje, že je potrebné, aby sa obe strany zaviazali k dohode po roku 2012 o znížení emisií skleníkových plynov a aby uznali špecifické problémy Indie ako rozvojového štátu;
15.
poukazuje na prudko stúpajúce ceny energií na celom svete a na dôsledky, ktoré má tento nárast na domácich spotrebiteľov, podnikateľov a priemysel; zdôrazňuje, že je potrebné, aby sa diverzifikácia zásobovania energiou stala dôležitým politickým cieľom a zdôrazňuje riziká, ktoré má ohrozenie energetickej bezpečnosti na politickú stabilitu v Európe a južnej Ázii;
16.
berie na vedomie dohodu o jadrovom partnerstve medzi USA a Indiou a nedávne oznámenie Skupiny dodávateľov jadrového materiálu o oslobodení, ktoré umožní ostatným štátom spolupracovať s Indiou v jadrových otázkach; zdôrazňuje, že oslobodenie Skupiny dodávateľov jadrového materiálu jednoznačne potvrdzuje záväzok Indie nešíriť jadrové zbrane a jej dobrovoľné jednostranné moratórium na pokračovanie v testoch jadrových zbraní; ďalej berie na vedomie vyjadrenie Európskej komisie z 9. septembra o tom, že európske spoločnosti podnikajúce v oblasti jadrovej energie v Indii majú na indickom trhu dobré konkurenčné vyhliadky; berie na vedomie dohodu o nešírení jadrových zbraní, ktorú uzavreli India a MAAE;
17.
vyzýva vlády Indie a Pakistanu, aby využili príležitosť, ktorá sa ponúka v súvislosti s nedávnymi politickými zmenami v Pakistane, a obnovili politický dialóg v nedoriešených otázkach a najmä aby posilnili dôveru v budúcnosť Džammú a Kašmíru; víta záväzok uskutočniť tu voľby v novembri 2008;
18.
vyjadruje znepokojenie v súvislosti s nedávnymi nepokojmi v Kašmíre, ktoré si vyžiadali viac než 40 obetí na životoch; vyjadruje hlboké želanie, aby sa všetky sporiace strany snažili hľadať cestu k uvoľneniu napätia a prehĺbeniu dialógu o otázkach, ktoré boli zdrojom protestov; dôrazne odsudzuje nezákonné zabíjanie, nútené zmiznutia, mučenie, znásilňovanie a iné porušovanie ľudských práv, ku ktorému došlo v Džammú a Kašmíre od začiatku ozbrojeného konfliktu v roku 1989;
19.
vyjadruje hlboké znepokojenie nad nedávnymi útokmi na kresťanov v Orisse a najmä v oblasti Kandhamal; zdôrazňuje potrebu zaručiť okamžitú pomoc a podporu obetiam vrátane odškodnenia cirkvi za škody spôsobené na jej majetku a jednotlivcov, ktorých súkromné vlastníctvo bolo rovnako poškodené; vyzýva úrady, aby tým, ktorí boli nútení utiecť zo svojich dedín, umožnili bezpečný návrat; zdôrazňuje, že pre všetkých obvinených vrátane vysoko postavených členov polície treba zabezpečiť riadny súdny proces bez prieťahov; vyjadruje poľutovanie na zabitím najmenej 35 osôb od vypuknutia násilností a vyzýva štátne v národné orgány, aby podnikli všetko, čo je v ich silách, na ochranu kresťanskej menšiny;
20.
víta pohotové vyhlásenie Európskej komisie, o uvoľnení viac ako 2 miliónov EUR núdzovej pomoci pre obete záplav v severnej Indii e Nepále; vyjadruje solidaritu s ľudom Biháru v súvislosti s katastrofálnymi záplavami; vyzýva EÚ a OSN, aby spolupracovali s indickými úradmi a preskúmali príčiny, prečo indické rieky tak výrazne menia svoje toky, aby sa tak minimalizovalo riziko záplav;
21.
vyjadruje úprimnú sústrasť obetiam teroristických bombových zločinov v Indii; pripomína najmä smrť viac ako 180 osôb v Mumbaji v roku 2006 a viac ako 60 osôb v Džajpure v máji 2008, ako aj ostatnú sériu bombových útokov v Dillí 13. septembra; tieto a všetky ostatné teroristické útoky hlboko odsudzuje;
22.
vyzýva EÚ a Indiu, aby dali jasne najavo svoj záväzok bojovať s pliagou terorizmu, ktorý predstavuje jednu z najvážnejších hrozieb pre medzinárodný mier a bezpečnosť; naliehavo vyzýva na zintenzívnenie spolupráce v oblasti výmeny informácií spravodajských služieb a požaduje, aby sa dôkladne zvážila možnosť udeliť Indii privilegované postavenie v Europole;
23.
poveruje svojho predsedu, aby toto uznesenie postúpil Rade a členským štátom, Komisii a vláde Indickej republiky.
