Otvorenie zasadnutia a zmeny v programe
Inštitúcie
2006-07-03 - 18:13
Predseda EP Josep BORRELL FONTELLES dnes otvoril ďalšie z plenárnych zasadnutí EP v Štrasburgu.
V jeho úvode vyzval na minútu ticha za dve belgické dievčatká, ktoré zmizli 9. júna vo východobelgickom meste Liége a po dvoch týždňoch boli nájdené zavraždené.
Poslanci si uctili ich pamiatku a pripomenuli si tiež pamiatku viac než 40 obetí, ktoré si vyžiadala dnešná havária metra v španielskom meste Valencia.
Po týchto vyhláseniach nasledovalo hlasovanie o zmenách v programe zasadnutia.
Zmeny v programe zasadnutia:
Plénum EP dnes v úvode zasadnutia odhlasovalo, aby sa správa poslankyne Martine ROURE (PES, SR) o posilnení ochrany osobných údajov v rámci policajnej a súdnej spolupráce v trestných záležitostiach vrátila do výboru .
Hlasovanie o správe je teda preložené na september.
Najdôležitejšie udalosti zasadnutia:
Europoslanci sa budú na poslednom "predprázdninovom" zasadnutí zaoberať témou údajných aktivít americkej tajnej služby CIA na území EÚ a diskutovať o zisteniach Dočasného výboru EP, ktorý bol zriadený na prešetrenie týchto činov.
Spomínaný výbor sa vo svojej predbežnej správe vyjadril, že CIA jednoznačne vykonávala nelegálne aktivity a využívala pri tom aj viaceré európske letiská.
Jedným z najdôležitejších bodov zasadnutia bude rozprava a hlasovanie o balíku správ zaoberajúcom sa štrukturálnymi fondmi na roky 2007 - 2013 .
Predložená legislatíva definuje ciele týchto fondov, kritéria pre spôsobilosť na čerpanie prostriedkov a kritériá pre ich distribúciu v rozšírenej EÚ.
Plénum bude tiež v treťom čítaní schvaľovať navrhovanú smernicu, ktorá má od roku 2008 zaviazať všetky členské štáty EÚ k zberu a recyklácii použitých batérií a akumulátorov a prispieť tak k ochrane životného prostredia pred toxickými látkami.
Vzhľadom na dohodu dosiahnutú medzi EP a Radou pôjde o konečný súhlas, po ktorom môže nová legislatíva vstúpiť do platnosti.
Environmentálne otázky budú na programe aj pri schvaľovaní legislatívy, ktorá zaviaže európske inštitúcie k dodržiavaniu záväzkov vyplývajúcich z Aarhuskej konvencie a umožní občanom ľahší prístup k informáciám a rozhodovaniu o životnom prostredí .
Správa o znižovaní vplyvu leteckej dopravy na zmenu klímy a správa o preprave rádioaktívneho odpadu budú ďalšími návrhmi snažiacimi sa o ochranu prostredia.
Nezabudne sa však ani na ochranu zdravia ľudí.
Parlament mal už v júni hlasovať o ochrane zdravotníkov a iných pracovníkov pred infekciami z použitých ihiel , s ktorými prichádzajú každodenne do styku pri výkone svojho povolania, hlasovanie však bolo odložené a návrh sa vrátil späť do výboru.
Poslanci sa preto k nemu opäť vrátia na tohtotýždňovom zasadnutí v Štrasburgu.
Na programe má plénum aj legislatívu zavádzajúcu nové technické predpisy pre komerčnú leteckú prepravu v Európe , o ktorých sa diskutuje a vyjednáva už šesť rokov.
Poslanci ju budú schvaľovať v druhom čítaní.
Prostredníctvom schvaľovania dvoch správ sa bude EP venovať problematike imigrácie.
Prvá z nich načrtáva Parlamentom navrhovanú stratégiu zameranú na zlepšenie integrácie imigrantov v členských krajinách EÚ, druhá vyjadruje podporu návrhu, ktorý má členské štáty zaväzovať navzájom sa informovať o akýchkoľvek národných rozhodnutiach v oblasti azylovej politiky.
Plénum si vypočuje aj vyhlásenie fínskeho predsedu vlády Mattiho VANHANENA o zámeroch jeho krajiny počas ich predsedníctva EÚ , ktoré práve začína.
Okrem toho čaká na poslancov krátka rozprava o odsúdení štátneho prevratu generála Franca v Španielsku pri príležitosti 70. rokov od tejto udalosti a poslanci tiež vypočujú vyhlásenie Rady a Európskej komisie k situácii na palestínskych územiach.
20060628IPR09331
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
