Odpoveď pána Barniera v mene Komisie
(12. januára 2012)
Komisia prijíma opatrenia na integráciu záujmov rozvojových krajín do svojich finančných reforiem, ako sa odporúča v správe SOMO uvedenej v otázke.
Navrhuje najmä posilniť právomoci orgánov dohľadu, aby mohli lepšie kontrolovať trhy s komoditnými derivátmi zavedením „obmedzení pozícií“.
Nadmerné špekulácie na trhoch s potravinovými komoditnými derivátmi môžu mať priamy vplyv na ceny a dostupnosť komodít v rozvojových krajinách a je potrebné ich monitorovať.
Vzhľadom na to, že súčasné finančné krízy majú celosvetové následky, je v záujme všetkých krajín, aby sa posilnila spoľahlivosť fungovania ich finančných systémov.
Program EÚ pre finančné reformy vychádza z plánu, ktorý vypracovala skupina G20 zahŕňajúca niekoľko rozvíjajúcich sa ekonomík, akými sú napríklad Brazília, India a Južná Afrika.
Komisia udržiava úzke väzby s organizáciami ako Africká únia a s týmito subjektmi sa pravidelne radí o finančných otázkach.
Štáty, ktoré nie sú členmi EÚ, sa nemôžu priamo zapájať do jej legislatívneho procesu.
Cení sa však ich príspevok v podobe názorov vyjadrených v rámci verejných konzultácií, ktoré predchádzajú legislatívnym návrhom, ako aj názorov vyjadrených prostredníctvom bilaterálnych kontaktov.
Finančný regulačný rámec EÚ vo všeobecnosti počíta s mechanizmom rovnováhy pri uznávaní regulačných režimov tretích krajín a ich režimov dohľadu.
Tento pragmatický prístup zabezpečuje, aby trhy EÚ ostali otvorené, ale aby boli chránené všetkými potrebnými prudenciálnymi zárukami.
