Otázka na písomné zodpovedanie E-000099/2012
Komisii
článok 117 rokovacieho poriadku
Monika Flašíková Beňová (S&D)
(13. januára 2012)
Vec: Spôsoby sprísnenia hospodárskej správy v eurozóne
Premiéri členských krajín Európskej únie sa síce zhodli na tom, že je nevyhnutné sprísniť fiškálnu disciplínu, zmeny základnej zmluvy však nie sú možné.
Za otvorenie Lisabonskej zmluvy by totiž muselo hlasovať všetkých 27 členských štátov.
Hlavný problém predstavuje v tomto smere Británia, ktorá požaduje ústupky, na ktoré nie sú Nemecko a Francúzsko ochotné pristúpiť.
Keďže zmeny nie je možné dosiahnuť absolútnym konsenzom, v Bruseli sú snahy na sprísnenie hospodárskej správy v eurozóne bez zasahovania do Lisabonskej zmluvy.
Konkrétne ide o návrh na postup podľa článku 126 ods. 14 Zmluvy o fungovaní EÚ.
—
Aký má Komisia názor na postup podľa tohto ustanovenia?
