1986 – po vstupe Španielska a Portugalska vznikla európska dvanástka
Európske občianstvo
2006-01-11 - 17:05
Príchod nových europoslancov z Portugalska a Španielska
Po vstupe Španielska a Portugalska 1. januára 1986 malo Európske spoločenstvo dvanásť členov.
Začalo sa rozširovať viac na juh a pokračovalo tak v trende, ktorý začalo už päť rokov predtým prijatím Grécka.
Novým členským štátom, ktoré boli dlho na okraji európskej politickej a ekonomickej scény, to čoskoro prinieslo politickú stabilitu a nebývalý hospodársky rozvoj.
Stručne povedané, pre tieto štáty to bol úspešný krok.
Dvadsať rokov po vstupe Španielska a Portugalska do EÚ (do vtedajšieho Európskeho hospodárskeho spoločenstva) je predsedom Európskej komisie Portugalec a predsedom Európskeho parlamentu Španiel.
Okrem toho je súčasný predseda Parlamentu Josep Borrell (Socialistická skupina v EP) tretím Španielom zastávajúcim túto pozíciu – v rokoch 1989 až 1992 bol predsedom Enrique Barón Crespo (tiež zo Socialistickej skupiny v EP) a v rokoch 1997 až 1999 tento úrad zastával kresťanský demokrat José María Gil-Robles.
Obe krajiny sa od začiatku významnou mierou podieľajú na realizácii európskeho projektu.
Od svojho vstupu do EÚ predsedalo Španielsko Rade trikrát a Portugalsko dvakrát a tieto obdobia sa významne zapísali do dejín európskej integrácie.
Práve na madridskom summite v decembri 1995 sa členské štáty formálne zaviazali k zavedeniu Eura a vytvorili časový plán nahradenia národných mien jednotnou európskou menou.
O päť rokov neskôr bola počas mimoriadneho zasadnutia Európskej rady v Lisabone prijatá stratégia, ktorá nesie meno hlavného mesta Portugalska.
Budeme si musieť počkať na ďalšie portugalské predsedníctvo, aby sa opäť obnovili snahy smerujúce k tomu, aby európska ekonomika bola najkonkurencieschopnejšia na svete, založená na inovácii a vzdelaní a dokázala zabezpečiť sociálnu kohéziu?
Španielsko a Portugalsko patria medzi krajiny, ktoré získavajú najviac finančných prostriedkov zo štrukturálnych a kohéznych fondov, a práve tieto prostriedky prispeli k ich rýchlemu hospodárskemu rozvoju.
Ak vezmeme do úvahy skutočnosť, že Španielsko a Portugalsko sa začali uchádzať o členstvo v EHS v roku 1977, teda krátko po zvrhnutí diktátorských režimov, potom bola prospešnosť tohto tretieho rozšírenia najevidentnejšia – a to nie len pre novoprijaté krajiny, ale aj pre Úniu.
V Španielsku sa cesta k demokracii otvorila v roku 1975 po smrti generála Franca a v Portugalsku zas po tzv. klinčekovej revolúcii v roku 1974 (vďaka nej padol režim, ktorý zaviedol ešte Salazar).
Obe krajiny mohli následne začať rokovať o prijatí.
Poslanci EP zo Španielska a Portugalska nám pri príležitosti 20. výročia vstupu svojich krajín do EÚ poskytli svoje názory.
Podľa Josepa Borrella, španielskeho predsedu Európskeho parlamentu, „žiadna iná krajina nezmenila svoju tvár do takej miery ako Španielsko, a to nie len z hľadiska fyzickej infraštruktúry, ktorú tam každý môže jasne vidieť, ale aj z duchovného hľadiska krajiny, ktorá prijala modernosť a pokrok, zmenila svoje postoje, otvorila sa svetu a ktorá je hrdá na svoje uznanie, za to, čo dosiahla a že prispela do projektu, ktorý je oveľa politickejší, ako si niektorí ľudia myslia“.
Aj portugalský podpredseda EP Manuel António dos Santos (Socialistická skupina v Európskom parlamente) hodnotí členstvo Portugalska v EÚ evidentne „veľmi pozitívne“.
Z hospodárskeho a sociálneho hľadiska „bolo vďaka pomoci Spoločenstva možné zmodernizovať krajinu a jej hospodárstvo, znížiť sociálne rozdiely a výrazne zúžiť hospodársku a sociálnu medzeru, ktorá tam existovala v porovnaní s ostatnými členskými štátmi“.
Z politického hľadiska „bol vstup Portugalska do EÚ kritickým faktorom pri posilňovaní demokratického procesu a inštitúcií EÚ“.
No prijatie Portugalska do EÚ mu predovšetkým umožnilo „vymaniť sa zo svojho modelu zvrchovanosti a izolácie, ktorý bol jedným z rozhodujúcich brzdiacich faktorov tejto krajiny“.
Ak si chcete prečítať ďalšie postrehy poslancov EP z týchto dvoch krajín (v španielčine a portugalčine), kliknite na niektorý z nižšie uvedených odkazov.
20060111STO04190 Dvadsiate výročie vstupu Španielska do EÚ Dvadsiate výročie vstupu Portugalska do EÚ
SK
1
PHOTO
20060111PHT04184.jpg
-//EP//TEXT IM-PRESS 20051215BKG03779 ES NOT XML V0//SK
-//EP//TEXT IM-PRESS 20051215BKG03779 PT NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
