6.10.2011 B7-0533/2011 NÁVRH UZNESENIA predložený na základe otázok na ústne zodpovedanie B7‑0440/2011 , B7–0621/2011 a B7‑0439/2011
v súlade s článkom 115 ods. 5 rokovacieho poriadku
o pristúpení Bulharska a Rumunska do schengenského priestoru
Mara Bizzotto
,
Nikolaos Salavrakos
v mene skupiny EFD
PE472.718v01-00 B7‑0533/2011 Uznesenie Európskeho parlamentu o pristúpení Bulharska a Rumunska do schengenského priestoru
Európsky parlament,
– so zreteľom na otázky Rade a Komisii z 29. septembra 2011 o pristúpení Bulharska a Rumunska k Schengenskej dohode ( O-000224/2011 – B7 0440/2011, O-000225/2011 – B7 0621/2011, O-000223/2011 – B7 0439/2011),
– so zreteľom na článok 115 ods. 5 a článok 110 ods. 2 rokovacieho poriadku,
A. keďže pri hlasovaní o pristúpení Bulharska a Rumunska do schengenského priestoru na zasadnutí Rady pre spravodlivosť a vnútorné veci 22. septembra 2011 sa z dôvodu holandského a fínskeho veta nedospelo k jednomyseľnému rozhodnutiu;
B. keďže Francúzsko a Nemecko vyjadrili v tejto otázke pochybnosti;
C. keďže Rumunsku a Bulharsku sa nepodarilo splniť schengenské acquis v oblasti boja s korupciou a organizovaným zločinom a v prípade Bulharska ani prijať opatrenia zacielené na riešenie zvýšeného prílevu migrantov, ktorý sa očakáva na hraniciach s Gréckom a Tureckom;
D. keďže zrušenie kontrol na medzinárodných hraniciach môže nabádať k vysťahovalectvu osôb podozrivých z trestnej činnosti do ostatných členských štátov a spôsobiť tak nárast kriminality, preplnenie väzníc a zhoršenie bezpečnosti a verejného poriadku;
E. keďže nie je vhodné nechať pristúpiť do schengenského priestoru štáty, ak majú problémy s kontrolou svojich hraníc, keďže by to zvýšilo prisťahovalectvo do ostatných členských štátov EÚ, ktoré sa už na južných hraniciach stretávajú s problémom nelegálnych prisťahovalcov , ktorí pochádzajú zo severnej Afriky a presúvajú sa do severnej Európy;
1. zdôrazňuje, že Rada a Komisia musia rešpektovať zásadu jednomyseľnosti, pokiaľ ide o súhlas s prístupom Bulharska a Rumunska do schengenského priestoru;
2. zastáva názor, že pristúpenie Bulharska a Rumunska do schengenského priestoru nie je pre vyššie uvedené dôvody v žiadnom prípade vhodné;
3. poveruje svojho predsedu, aby postúpil toto uznesenie Rade, Komisii a vládam a parlamentom členských štátov.
