Poľnohospodárstvo po roku 2013: Ekologickejšie, spravodlivejšie, konkurencieschopné
Poľnohospodárstvo
Plenárne zasadnutie
2011-06-23 - 16:24
Úroveň rozpočtu pre poľnohospodárstvo by mala zostať zachovaná a to až do roku 2020.
Len tak sa podľa poslancov podarí zabezpečiť stabilné dodávky vysokokvalitných potravín, ochranu životného prostredia a vytvoriť nové pracovné miesta v rámci konkurencieschopného poľnohospodárskeho sektora EÚ.
Niekoľko mesiacov pred zverejnením legislatívneho návrhu Európskej komisie dnes Európsky parlament zverejnil svoje priority v oblasti reformy Spoločnej poľnohospodárskej politiky.
Nové pravidlá začnú platiť začiatkom roka 2014.
V súvislosti s informáciami o možných rozpočtových škrtoch v oblasti rozvoja vidieka poslanci zdôraznili podporu adekvátnemu financovaniu aj tejto oblasti v rámci spoločnej poľnohospodárskej politiky.
"Hlasovanie vyslalo jasný a silný signál komisárovi (Dacianovi Cioloş, pozn. red.) a ja dúfam, že Komisia bude pamätať na všetko, čo sa v správe objavilo a že všetky naše požiadavky zahrnie do výsledného legislatívneho návrhu," uviedol poslanec Albert Dess (EPP, DE), ktorý je autorom uznesenia.
Ekologickejšie poľnohospodárstvo
Ak má nová poľnohospodárska politika zabezpečiť stabilné dodávky vysokokvalitných potravín, prispieť k ochrane životného prostredia a dodávať energiu z obnoviteľných zdrojov, jej financovanie musí byť adekvátne, zhodli sa poslanci, a to tak, aby motivovalo poľnohospodárov k využívaniu moderných, k životnému prostrediu ohľaduplných metód.
Priame platby pre poľnohospodárov by mali byť späté s opatreniami na ochranu životného prostredia (znižovanie emisií CO2, nízka spotreba energie).
Poslanci navrhujú vytvorenie celoeurópskeho systému stimulov, plne financovaného z rozpočtu EÚ, ktorý by podporoval farmárov využívajúcich ekologické postupy, ktoré sú v súlade s cieľmi udržateľného rozvoja.
Spravodlivejšie financovanie
Rozdelenie priamych platieb v rámci EÚ - teda medzi jednotlivé členské štáty, ale aj v rámci jednotlivých členských štátov - medzi rôzne kategórie poľnohospodárov, by malo byť spravodlivejšie.
Parlament navrhuje, aby každá členské krajina v budúcnosti dostávala minimálne percento priemeru EÚ.
Poslanci sa zhodli na potrebe zavedenia stropu pre priame platby, zdôraznili však, že nové pravidlá musia zobrať do úvahy veľkosť poľnohospodárskeho podniku, počet zamestnancov a využívanie ekologických postupov.
Priame platby by mali byť v budúcnosti určené výhradne pre aktívnych poľnohospodárov, teda tých, ktorí aktívne využívajú poľnohospodársku pôdu na výrobu.
Stabilita: špekulácie a krízový manažment
S cieľom vysporiadať sa so špekuláciami v oblasti poľnohospodárskych komodít a extrémnej nestálosti cien, poslanci žiadajú globálne riešenie, ktoré by dokázalo garantovať väčšiu stabilitu pre farmárov a zabezpečenie dodávok potravín pre širokú verejnosť.
Parlament preto navrhuje celosvetový systém vymieňania si informácii o aktuálnom stave poľnohospodárskych skladových zásob, ktorý by vďaka svojej transparentnosti obmedzil špekulácie s poľnohospodárskymi komoditami.
Ďalší postup
Európska komisia predstaví svoj legislatívny návrh na jeseň.
Konečná podoba spoločnej poľnohospodárskej politiky bude výsledkom spolurozhodovania Parlamentu a členských štátov zastúpených v Rade EÚ.
20110622IPR22328 Prijatý text bude dostupný tu (zvoľte dátum 23.06.2011) Sledujte rozpravu zo záznamu (zvoľte dátum 23.06.2011) Profil poslanca: Albert Dess (EPP, DE) Tlačová správa po hlasovaní vo výbore (25.05.2011) Oznámenie Komisie: SPP do roku 2020
SK
1
LINK
/activities/plenary/ta/calendar.do?language=SK
SK
2
LINK
/wps-europarl-internet/frd/vod/research-by-date?language=sk
SK
3
LINK
/members/expert/alphaOrder/view.do?language=SK&id=28228
SK
5
LINK
http://eur-lex.europa.eu/LexUriServ/LexUriServ.do?uri=COM:2010:0672:FIN:sk:PDF
-//EP//TEXT IM-PRESS 20110523IPR19949 0 NOT XML V0//SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
